text:
ብ ግርማይ በርሀ (ሽካጎ)፡
ምጅማር ብረታዊ ቃልሲ ህዝቢ ኤርትራ ፡ ኣብ መንጎ ገዛእቲ ክንገዝእ ኢና ክብሉን ተገዛእቲ ከኣ ኣይንግዛእን ፡ ኣሜን ኢልና ኣይንሰግድን ፡ እምቢ ብምባል ክቃወሙን ብዝማዕበለ ናይ ክልተ ኣካላት ጎንጺ ዝተጋህደ ተርእዮ እዩ ። ገዛእቲ ሓይልታት ፡ ናይ ሓፋሽ ህዝቢ እምቢይታ ንምዕጋት “እንቢ ያለ ሰው ጥይት ኣጉርሶው” ብምባል ፡ መሰለይ ንዝበለ ህዝቢ ብምቅንጻል እንዳኣግደሉ ንክገዝኡ ክሓልሙ ከሎዉ ፡ እቲ ናይ ሓፋሽ ህዝባዊ ሰራዊት ከኣ “ቦሎ ቦሎ ነቲ ሰላም ዘይደሊ ወራሪ ሰራዊት ቦሎ …” ብምባል ነቲ ቃልሱ ክሳብ ዓወት ክቅጽሎ ወሰነ ።
ሰላምን ፍትሕን መሰረት ናይ ኩሉ ምዕባለን ቅሳነትን ስለዝኾነ ፡ ህዝቢ ኤርትራ ንሰላምን ፍትሕን ብዝለዓለ ደረጃ ዝተቓለሰን ሕጂ’ውን ዝቃለስ ዘሎን ህዝቢ እዩ ። ህዝብና ንመግዛእታዊ ባርነት ኮነ ካልእ ኩሉ ዓይነት ወጽዓታት ኣሜን ኢሉ ሰጊዱ ዘይከይድ ፡ ብጻዕሩ ሰሪሑ ክነብር ዝደሊ ፡ ብውሽጣዊ ዓቕምታቱን ኩነታት ብዘፍቅዶን ንቀጻሊ ለውጥን ግስጋሰን ዝቅበል ፡ ብሕጊ ክመሓደር (ሕጊ እንዳባን ካልኦት ኣገባባትን) ዝጸንሐን ሕጂ’ውን ዝደልን … ከምምዃኑ መጠን ፡ ብኹሎም ዘይፍትሓውያን ሓይልታትን ብሕጊ ተቀይዶም ክኸዱ ዘይደልዩ ኣካላትን ዝፍቶን ዝናኣድን ኣይኮነን ። ምኽንያቱ ገለ ታሪኻዊ ጅግንነቱ ኣንጻር እዞም ዓመጸኛታት ብዘካየዱ ቃልሲ ስለዝግለጽ ። ከምኡ ስለዝኾነ ከኣ ህዝብና ፡ ናይዞም ዓመጸኛታት ተጻብኦታት ተፈልዩዎ ኣይፈልጥን እዩ ።
ህዝቢ ኤርትራ ነቶም ሰላም ዝኸልእዎ ወረርቲ ሓይልታት ከይተረፈ ፡ ብመጀመርያ ብሰላማዊ መንገዲ ተቓሊሱን፡ ሰላም ንምስፋን ክብል ሓያል ዋጋ ከፊሉን እዩ ። ኤርትራውያን ሓርበኛታት ግን ካብ መሪር ተሞኩሮኦም ባህርያት ጸላእቶም ንምልላይ ኣይሸገሮምን ። ሓርበኛታት ፡ ገዛእቲ ብጀካ ብሓይሊ ብረት ብኻልእ ፡ ድምጺ ህዝቢ ክሰምዑን ሃገር ክለቁን ከምዘይክእሉ ኣይስሓትዎን ። ካብ ሕሉፍ ተሞኩሮኦምን ተሞኩሮታት ህዝብታት ዓለም’ውን ንኽማሃሩ ኣይሸገሮምን ። ከም ውጽኢቱ ከኣ ኤርትራውያን ፡ ንሃገራዊ ናጽነት ብረት ከልዕሉ ተገደዱ ፡ እቶም ብሰላም ዘይሰምዑ ገዛእቲ ብብረት ከስምዕዎም ወሲኖም ተላዕሉ ። ብረታዊ ቃልሲ ህዝቢ ኤርትራ ዝጀመረሉ መዓልቲ ከኣ ባሕቲ መስከረም 1961 ከምዝኾነ ኣወጁ ።
ኤርትራውያን ሓርበኛታት ፡ ካብ ውልቃዊ ናብሮኦም ናይ ህዝቦምን ናይ ሃገሮምን ረብሓታት ቀዳምነት ሂቦም ፡ ብቑጽሮም ኣዝዮም ውሑዳት፡ ብዕላማ ግን ኣዝዩ ሰፊሕ (ህዝባዊ ሃገራዊ ዕላማ) ሒዞም ፡ ነቲ ዝነበረ መድረኽ ክምክቱ ዘኽእሉ ፡ ኣብ ናይ ደባይ ኩናት መሰረት ዝገበረ ወተሃደራዊ ስልቲ ተጠቂሞም ፡ ካብ ህዝቦም እናተዓንገሉ ቃልሶም ጀመሩ ።
ምጅማር ብረታዊ ቃልሲ ህዝቢ ኤርትራ ከኣ ሓድሽ ዓይነታዊ መቀይሮ ፈጠረ ። ምስግጋር ናብ ዝማዕበለ ፖሎቲካውን ብረታውን ቃልሲ መድረኽ ከእቱ ኣኽኣለ ። ናብቲ ኣዝዩ ዝሓየለ ህዝባዊ ቃልስን ህዝባዊ ሓይልን ንምስግጋር ዘኽኣለ ኣፍደገውን ከፈተ ። ዕምሩ ከንውሕ ዝደሊ መግዛእታዊ ስርዓት በቲ ሓደ ፡ ንዑኡ ዝጻረር ህዝባዊ ሓይሊ ከኣ በቲ ካልእ ብምዃን ፡ ናይ ክልቲኡ ኣሰላልፋ ሓይልታት ኣብ ውሽጢ ሃገርን ኣብ ዓለምን ነጺሩ ክረኣ’ውን ከኣለ ። ኤርትራዊ ሃገራውነትን ወንን መሊሱ ሓየለ ። ሰውራ ኤርትራ ኣካል ናይቶም ብረት ኣልዒሎም ንፍትሒ ዝቃለሱ ናይ ዓለም ናይ ሓርነት ሓይልታት ክኸውን በቕዐ ። ብዓቀንን ብዓይነትን ዝልክዑ ፡ ብኣውንታን ብኣሉታን ዝግለጹ ፡ ሓፋሽ ህዝብና ዋጋ ዝኸፈለሎምን ንቀጻሊ ቃልሲ ህዝቢ ኤርትራ ሂወት ዝሃቡን ውሽጣውያን ምዕባለታትን ጎንጽታትን ንኽጋሃዱን ዝተፈላለዩ ዝላታት ንኽራኣዩ እውን ባይታ ፈጠረ ። ስርዓት ኢትዮጵያ በንጻሩ ፡ ይሕጉዙኒ ዝብሎም ጎይቶት ኣብዘሐ ። ብራዕዲ ተዋሒጡ ፡ ባርዕ ሰውራ ከጥፍእ ክብል መሊሱ ኣብ እዝዩ ጽጉዕነት ናይ ዓለም ጎይቶቱ ጠሓለ ። ኣብ ዕጥቂ ፡ ስንቅን ወተሃደራዊ ንዋትን ምልማን ተነቑቱ ተረፈ ። ንዕንወት ናይ ዞባና ከኣ ቀንዲ ጠንቂ ኮነ ።
እዚ ብውሑድ ቁጽሪ ዝጀመረ ብረታዊ ቃልሲ ህዝቢ ኤርትራ ፡ ንጸላእቱ ክምክት ዘኽእል ውሽጣዊ ለውጥታትን ምምሕያሻትን ብምግባር ንኹሎም ሃገራውያን ዘሳተፈ ካብ ናይ ደባይ ኵናት ናብ ሓያል ህዝባዊ ሰራዊት ክቅየር ከኣለ ። ኣብ ከባቢና እውን ህዝባውያን ምንቅስቃሳት ንኽለዓላ ጽልዋታት ብምፍጣር ኣብ ረብሓታት ህዝብታት ዞባና ዓብዪ ኣበርክቶ ክገብር እውን በቕዐ ። ኣብ መጨረሻ ቃልሲ ህዝቢ ኤርትራ ፡ ንጸላእቱ ካብ ሃገሩ ጸሪጉ ምውጻእን ናጽነቱ ምጭባጥን ጥራይ ዘይኮነ ፡ ኣብ ሕምብርቲ ጸላእቱ ብምእታው ንገዛኢ ስርዓት ካብ ስሩ ከዓልዎን መራሕቱ ናብ ስደት ከምዘምርሑን ብምግባር ፡ ኣብ ኣፍሪቃ ፍሉይ ኣብነትን ናይ ታሪኽ ጅግንነትን ክፍጽም ከኣለ ።
ዘለኣለማዊ ዝኽሪ ንምጅማር ብረታዊ ቃልሲ ህዝቢ ኤርትራ
ዘለኣለማዊ ዝኽሪ ንኹሎም ሰማእታት ኤርትራ
ዓወት ንሓፋሽ!


c: text/html

text:
እዚ ምሕጽንታ እዚ ብኤርትራዊ ሊበራል ዴሞክራት ናብ ሰልፊ ኣልናህዳ(Al – Nahda Party – Eritrea) ዝለኣኽ ዘሎ ኮይኑ ዕላምኡ ብወገነይ ኣብ ልዕሊ ሰልፊ ኣለዉ ዝብሎም ኣሉታውያን ፖለቲካዊ ዕላማታት ዝከኣል እንተኾይኑ ክመዓራረየሉ መንገዲ ምንዳይ እንተዘይኮይኑ ድማ ህዝቢ ኤርትራ ኣብ መንጎ ኤርትራዊ ሊበራዊ ዲሞክራስያዊ ኣተሓሳስባን ሰልፊ ኣልናህዳ ዘሎን ፍልልይ ንምንጻር እዩ።
ሰልፊ ኣልናህዳ ብመንጽር ሊበራላዊ ዲሞክራስያዊ ኣተሓሳስባ ክርአ ከሎ ኣብ ዓቃባዊ ሰልፊ( Conservative Party) ዝምደብ ኮይኑ; ዘሎ ዓሚቕ ስነ-ሓሳባዊ ፍልልያት ከም ዘለዎ ገዲፈ ኣብቲም ንምሉእ ሕብረተሰብ ኤርትራ ዘገድሱ ዓበይትን እዋናውን ነጥብጣት ፖለቲካዊ ምሕጽንታይ ብቐጥታት ብመራኸቢ ብዙሓን ከመሓላልፍ እዚ ናይ መጀመርታይ እዩ።
ተስፋ ይገብር ድማ ሰልፊ ኣልናህዳ ከምቲ ፖለቲካዊ ቅዋሞም ዝሕብሮ ብዲሞክራስያውን ከምኡ ድማ ብቕሉዕ መንገዲ ንምሕጽንታይ ዓቢ ግምት ሂቦም እንተተኻኢሉ ድማ ንፖለቲካዊ ቅዋሞም ዳግመ ግምት ክገብርሉ፣ ካብኡ ሓሊፉ ግና እንተሓመቐ ነዚ ናተይ ጻውዒት ኣኽቢሮም ግቡእ መልሲ ክህቡ።
ሓደ ዲሞክራስያዉ እየ ዝብል ፖለቲካዊ ውድብ ካብ ህዝቢ ዝመጾ ቅሬታን ወቐሳን ብግቡእ ክምልስ ሓላፍነት ኣለዎ። ሸለል እንተኢሉ ብመጀመርታ ዘይዲሞክራስያዊ ኮይኑ ብዓቢኡ ድማ ንህዝቢ ኤርትራ ዝጠቅም ፖለቲካዊ ሓሳብ ኣለኒ ኢሉ ዝንቀሳቐስ ብነፍሲ ወከፍ ኤርትራዊ ወይ ውን ካልእ ብዛዕባ ፖለቲካ ዝግደስ ወዲ ሰብ ግቡእ መልሲ ክረክብ ግዴታ እኮ እንተዘይኮነ ንተኣማንነትን ምዕባለ ዲሞክራስን ጽቡቕ እዩ ዝብል ርድኢት ኣለኒ።
ብወገነይ ከም ኤርትራዊ ሊበራል ዴሞክራት መጠን ካብ ናተይ ዝፍለ ኣተሓሳስባ ዘለዎ ፖለቲከኛ ወይ ፖለቲካዊ ውዱብ ዘለኒ ኣፈላላይ ክሕብርን ነቲ ኣነ ይፈላልየኒ እዩ ዝብሎ መርትዖታት ናብ ህዝቢ ከቃልዕን ፖለቲካዊ ተልእኾይ እዩ። ህዝቢ ድማ ኣብ መንጎ ፖለቲከኛታት ይኹን ፖለቲካውያን ውድባት ዘሎ ፍልልይ ክበርሃሉን ይጠቕመና ወይ የገልግለና እዩ ዝብልዎ ኣተሓሳስባን ውደብን ክመርጹ ይሕግዝ።
በዚ መሰረት ነዘን ዝቕጽላ ሓጸርቲ ነጥብታት ናብ ሰልፊ ኣልናህዳ ከም ምሕጽንታ የቕርብ።
1. ኣብ መንጎ ሕብረተሰብ ጀበርትን ፖለቲካዊ መደብ ዕዮ ሰልፊ ኣልናህዳን ዘሎ ፍልልይ ብንጹር ንህዝቢ ምሕባር
1. 1 – ሰልፊ ኣልናግዳ ብመሰረቱ ፖለቲካዊ መደብ ዕዮ ምስ ኣውጽኤ ናብ ህዝቢ ጀበርቲ ቀሪቡ ተቐባልነት ዝረኸበን ናብ ፖለቲካዊ ንጥፈታት ድማ ካብ ጥሪ 2006 ዘካይድ ዘሎ እዩ። እዚ ድማ ኣብቲ ኣብ 3ይ ጉባኤ ዝጸደቐ መደብ ፖለቲካዊ ዕዮ ብግቡእ ሰፊሩ ዘሎ እዩ። በዚ መሰረት ድማ ሰረቱ ህዝቢ ጀበርቲ ደኣምበር ህዝቢ ኤርትራ ከምዘይኮነ ባዕሉ ሰነዱ ይሕብር። እዚ ካብ ኮነ ከም ኩለን ብሄራውያን ውድባት ኣልናህዳ ንመሰል ህዝቢ ጀበርቲ ደው ዝበለ ፖለቲላዊ ሰልፊ እንተኾይኑ ብወግዒ ፖለቲካዊ ዕላምኡ ከነጽር።
ብተወሳኺ ውን ንብሄርነት ጀበርቲ ዝምልከት ብፍሉይ ኣብ ዓንቀጽ 2(2) ብኸምዚ መልክዕ ኣስፊርዎ ይርከብ፥
“ጀበርቲ ርእሱ ዝኻኣለ ብሄር ሙዃኑ ንኣምን። ውሳኔ ስርዓት ህግደፍ ግዴታዊ ናይ ብሄራት ጽምበራ ውዱቕ ኮይኑ፡ ነፍሲ ወከፍ በሄር በቲ መጸዊዒ ስሙ ክጽዋዕ ዲሞክራሲያዊ መሰሉ ሙዃኑ ንኣምን“
1.2 እዚ ዓይነት ኣቀራርባ ወገናዊ ኮይኑ ናይ ጀበርቲ መሰል ብሄርነት ብፍሉይ ኣፍልጦ ዝዓለመ መርገጺ ምነልባት ንመሰል ሕቶ ብሄርበት ጀበርቲ ዘይቅበሉ ፖለቲካውያን ሓይልታት ብቀጥታ ከገራጭዎም ይኽእል እዩ ዝብል ግምት ኣለኒ። ብወገነይ ንኣብነት ብሄርነት ውጽኢት ኮምንስትያዊ ዝሰረቱ ሰውራዊ ኣተሓሳስባን መቓቒልካ ንህዝቢ ንምግዛእ(Divide and Rule) ዝዓለመ ኮይኑ ኣብ ሕብረትሰብ ኤርትራ ዘይነበረ ስርዓተ ኣቃውማ ስለዝኾነ ነቲ ንህዝቢ ኣብ 9 መቓቒሉ ዘሎ ብሄራዊ ኣቃውማ ኣይቅበልን። ህዝቢ ኤርትራ በቲ ታሪኻዊ ዝኾነ እንዳዊ ወይ ድማ ስድራ ቤታዊ (Family Name) ክጽዋዕ ልምዳዊ ኮነ ሕጋዊ ወይ ድማ ዓለም ለኻዊ መለክዒታት ዘማልኤ ስለዝኾነ ናብቲ መሰረታውን ካብ መንነታዊ ፖለቲካ ነጻ ዝኾነ ኣቃውማ ሕብረተሰብ ክምለስ ኣለዎ ዝብል መርገጺ እዩ ዘለኒ።
ብመትከል ድማ ምስ ሰብኣዊ መሰላት ኣለዝጻረር ናይ ዝኮነ ብሄር ኣፍልጦ ምሃብ ወይ ሕቶ ብሄርነት ምእማንን ዘይምእማንን ዝብል ፖለቲካዊ ኣምራት ኣይቅበልን። ኣለምንታይ ምንጻል ( discrimination) ከጋጥም ስለዝኽእል።
ኣብ ህዝቢ ጀበርቲ እንተመጺእካ’ውን ስድራቤታዊ ኣጸዋውዓ ሰረት ከም ዘለዎ ምስ ግዜ ግና ናብ መንነታዊ መለለይ ይለይድ ከምዘሎን ይግንዘብ። ታሪኻዊ ኣመጻጽኣኡን ካልእ ፖለቲካዊ ስነ-መጎታት ምስቲ ዓለማዊ ተፈላጥነት ዘለዎ መሰል ህዝብታት (People’s Rights”) ድሕረ ባይታ ክከውን ይኽእል እዩ ዝበሃል መርትዖታት ውን ካብ ፖለቲካዊ ሃልኪ ከምጽኦ ዝኽእል ፍታሕ የብሉን ይብል።
ወላኳ ንህዝቢ ጀበርቲ ዝጠመተ ፍሉይ ግህሰት ሰብኣዊ መሰል ኣብ ኤርትራ ይፍጸም ኣሎ ዝብል እምነት እንተዘይብለይ ከም ኩሎም ሕብረተሰብ ኤርትራ ኣብ ልዕሊ ህዝቢ ጀበርቲ ዝወርድ ግህሰት ሰብኣዊ መሰላት ኣይቅበልን። ካብዚ ሓሊፉ ግና ካልእ ብሄራዊ መሰል እናበልካ ዝስራሕ ናይ መንነት ፖለቲካ ውጽኢታዊ ኣይኮነን። ብፍላይ ዘየድሊ ኣብ ታሪኽ ዝተሞርኮሰ ሕቶ ሰብኣዊ መሰላትን ካልእንከበስቲ ጉዳያት ከለዓዕሉ ስለዝኽእሉ ናይ ሓደ ወገን ዘይኮስ ናይ ህዝቢ ጉዳይ እዩ ዝብል ርድኢት ኣለኒ። ስለዚ ድማ ንዝቐርብ ሕቶን ንዕኡ ዘሰንዩ መርትዖን ናብ ህዝቢ ቀሪቦም ብዲሞክራስያንውን ተሳትፍል መላእ ሕብረተሰብ ጥራሕ እዩ ክጸድቕ ዝኽእል ዝብል እምነት ኣለኒ። እዚ ህዝቢ ዝሳተፍፎ ውሳነ ግና ነቶም መሰረታውያን ሰብኣዊ መሰላት ዝትንክፍ ክኸውን ይኽእል እዩ ማለት ኣይኮነን።
ንኹሉ ህዝቢ ኤርትራ በቲ ንሱ ዝኣምነሉ ፖለቲካዊ ስነ-ሓሳብ ደው ዝበለ እንተኾይኑ; ነቲ ኣብ ፖለቲካዊ ቅዋሙ ኣስፊርዎ ዘሎ ህዝቢ ጀበርቲ ነጻ ክገድፍን ንዝኾነ ኤርትራዊ ብዘይ ኣፈላላይ ዝርኢ ፖለቲካዊ ቅዋም ክሕንጽጽ። ስለዚ ድማ ሕብረተ ሰብ ጀበርቲ ኣካል ህዝቢ ኤርትራ እዩ ዝኣምን ካብ ኮነ ብፍሉይ ክሓርዮ ክሓርዮ ከሎ ኣንጻር ቅዋሙ ዝኸይድን ሓደገኛን ስለዝኾነ። ን ጀበርቲ ከም ማንም ኤርትራዊ ክርአ ድኣምበር ብፍሉይ ዝምረጸሉ ምኽንያት ዘሎ ኣይመስለንን። ህዝቢ ጀበርቲ ውን ናብ ዘየድሊ ፖለቲካዊ ጠመተ ከውርዶ ስለዝኽእል ብኣግኡ ምስ ህዝቢ ህዝቢ ጀበርቲ ዘለዉ ፖለቲካዊ ዝምድና ንጹር መስመር ክሕዝ።
2. መሰል ደቂ ኣንስትዮ ብዓይኒ ሃይማኖት ዘይምርኣይ
ፖለቲካዊ መደብ ዕዮ ሰልፊ ኣንናህዳ ዓንቀጽ 4(4) ከምዚ ዝብል ጽሑፍ ሰፊሩ ይርከብ፥
ምስ ሃይማኖት ብዘይራጸም ኣገባብ ማዕርነት ደቂ ኣንስትዮ ምርግጋጽ።
2.1 ብዝኾነ ፖለቲካዊ ስነ-ሓሳብ ክውደቡ መሰሎም እዩ። ኣብዚ ተቓውሞ የብልውይን እንኮላይ ሃይማኖታዊ። እንተኾነ ግና ኣብዚ 21 ክ/ዘ መሰል ደቂ ኣንስትዮ ብዓይኒ ሃይማኖት ብፍሉይ ክትሓዝ ብፍጹም ግቡእ ኣይኮነን። ኣልናህዳ ንመሰል ደቂ ኣንስትዮ ሃይማኖት ብዘይራጸም ኣገባብ ምርግጋጽ ምባሉ ብዝኮነ መንገዲ ሕጋዊ ተቐባልነት የብሉን። መሰል ደቂ ኣንስትዮ ብፍሉይ ተራእዩ፡ምስ ሃይማኖት ምትእስሳሩ ቅቡል ኣይኮነን።
2.2. ከምዚ ዓይነት ፖለቲካዊ ሓሳብ ናብ ድንቁርናን ድሕረትን ደኣምበር ንምዕባለ ዝመርሕ ኣይኮነን። ብወገነይ ንመሰል ደቂ ኣንስትዮ ብፍሉይ ብዓይኒ ሃይማኖት ዝርኢ ዓማጺ ጥራሕ ክኸውን ኣለዎ ዝብል ርድኢት እዩ ዘለኒ። ዓለምና በዚ ጉዳይ እዚ ብዙሕ ተሳቕያ እያ። ኣብ ምሉእ ዓለም ዝርከባ ደቂ ኣንስትዮ ድማ ካብ ሃይማኖታዊ ኣድልዎ ነጻ ንኽወጻ ብርቱዕ ቃልሲ የካይዳ ኣለዋ።
ኣብ ታሪኽ ህዝቢ ኤርትራ ውን ነቲ ጓል ኣንስተይቲ ማዕረ ወዲ ተባዕታይ ኣብ ቃልሲ ተሳቲፋ ዘረጋገጸቶ ማዕርነታ ንድሕሪት ዘምልስ የብሉን። ምሉእ ሓርነት ስለዘይብለን ግና ዝያዳ ንመሰለን ባዕለን ተወዲበን ክቃለሳን ኩሉቤርትራዊ ድማ ብማዕረ መሰሉ ክሕለውን ክቃለስን ክደጋገፍን ይግባእ። ደቂ ኣንስትዮ ኤርትራ ኣደራዕ ዝተፈላለየ ጭኮና ኮይነን ጸኒሐን ሕጂ’ውን ኣለዋ። ዳግማይ ንመሰለን ብዓይኒ ሃይማኖት ዝርኢ ዝኾነ ይኹን ፖለቲካዊ ውዳበ ኣንጻር መሰላት ደቂ ኣንስትዮ ደኣምበር ካልእ ኣይኮነን።
3. ሰልፊ ኣንናህዳ ብሄራዊ; ሃይማኖታዊ ወይስ ወይ ድማ ንኩሉ ህዝቢ ኤርትራ ብማዕረ ዝርኢ ውድብ ከም ዝኾነ ንጹር ስለዘየለ ዓይነት ውዳቤኡ ከነጽር
በዚ ሕጂ ዘልዎ ኣወዳድባ ሰልፊ ኣልናህዳ ብንጹር እንታይ ዓይነት ውዳበ ከም ዘለዎ ክትፈልዮ ዝከኣል ኣይኮነን። ኣብ ምሕጽንታ ቁጽሪ 1 ተጠቒሱ ከምዘሎ ሰልፊ ኣንናህዳ ሰረቱ ሕብረተሰብ ጀበርቲ እዩ። ጉዳይ መሰል ብሄርነት ጀበርቲ ውን ኣብ ፖለቲካዊ መደብ ዕዮኡ ኣክቲትዎ ይርከብ። እዚ ድማ ምስ ዘለዋ ብሄራውያን ውድባት ኤርትራ የመሳስሎ። በቲ ካልእ ድማ ከምቲ ልሙድ ስም ጀበርቲ ጎስዩ ፍሉጥ ዝኾነ ዓለማዊ ፖለቲካዊ ምንቅስቓስ ኣልናህዳ ተጠቒሙ ይርከብ። እዚ ድማ ዘይንጹርነት ፈጢሩ ይርክውብ።
ብተወሳኺ’ውን መሰላት ደቂ ኣንስትዮ ምስ ሃይማኖት ምዝማዱ ምስ ሃይማኖታዊ ፖለቲካዊ ውድብ ዘዛምድ ባህሪ ኣለዎ። ብመሰረቱ’ውን ሕብረተሰብ ጀበርቲ ሓደ ሃይማኖት ዝውንን ብምዃኑ ንሰልፊ ኣልናህዳ ካብ ሃይማኖታዊ ፖለቲካዊ ሰልፊ ፈሊካ ክትርእዮ ኣይከኣልን። ብተወሳኺ ውን “ኣንናህዳ” ዝብል ቃል ዝውቱር ፖለቲካዊ ሰልፊ ስለዝኾነ ከምኡድ ድማ ምስ ስነ-ሓሳብ ኣሕዋት ኣስላም(Muslim Brotherhood) ዝተኣሳሰርን ኣብ ሱፋዊ ስርዓት( Sufi Order) ዝምርኮስን ብምዃኑ ንሰልፊ ኣልናህዳ ምስ ዘሎ ዞባውን ዓለማውን ምንቅስቓሳት ክዛመድ ይከኣል እዩ። ስለዚ ሰልፊ ኣልናህዳ ዓይነት ኣቃውማኡ ብንጹር ናብ ህዝቢ ክሕብር ይግባእ። እንተዘይኮነ ምስ ዝተፈላለየ ሓይልታት ከሰማምዕ ዘይክእል ክኸውን ይኽእል እዩ። ከም ኤርትራዊ ሊበራል ዴሞክራት መጠን ድማ ብዓይኒ ጥርጣረ እየ ዝርእዮ።
እዚ ጻውዒት እዚ ቅድሚ ሕጂ’ውን ብዝተፈላለየ መንገዲ ክገልጾን ክዛረበሉን ጸኒሐ። ንመጀመርታ ብ ወርሒ ግንቦት 2017ንኣልናህዳ ዝትንልፍ ዝጸሓፍክዎ ጽሑፍ ውን ግቡእ መልሲ ዘይኮነ ብድዐ ዝተሓወሶ ኣገባብ ንዓኻ ዝኸውን ግዜ የብልናን ኣየ ተባሂለ።
ኣነ ግና ከም ኤርትራዊ በቲ ሓደ ከም ሊበራል ዴሞክራት መጠን በቲ ካልእ ውን ኣብ ልዕሊ ኣልናህዳን ካልኦት ዓቃባውያን ፖለቲካውያን ውድባት ዘለኒ ተቓውሞ ብዝተፈላለየ መንገዲ ምቕራብ ክቅጽሎ እየ። እዚ ድማ ካብ ፖለቲካዊ መትከለይ ዝተበገሰ ደኣምበር ዝኮነ ናይ ውልቂ ጉዳይ የብለይን።
ካልእ’ውን ህዝቢ ኣብ ደንበ ተቓውሞ ዘለዋ ፖለቲካውያን ውድባት ክግምግምን ዝድገፍ ሓሳብ እንተሎ ክድግፍን ንህዝቢ ሃሳይ እዩ ዝብሎ ክቃወምን ዲሞክራሲ ዝሓቶ መስርሕ ስለዝኾነ ነቲ ህዝቢ ዝቃለሰሉ ዘሎ ዕላማ ምምስራት ዲሞክራስያዊ ስርዓት ንጽባሕ ከይበለ ካብ ሎሚ ብዘይ ውዓል ሕደር ከትግብረን ዲሞክራስያዊ ደንበ ተቓውሞ ክሃንጽን ግዜ ዝተልቦ ምሕጽንታ እዩ። ሎሚ ኣይትተንክፉኒ እንተኾይኑ ግና ጽባሕ’ውን ኣይትተንኩፉኒ ከምዘላ ኩሉ ህዝቢ ክግንዘቦ ይግባእን።
ዲሞክራሲ ብመስርሕ ዝህነጽ ደኣምበር ብትምኒት ዝመጽእ ኣይኮነን።
ተስፋብርሃን ረድኢ ዛውል
ኤርትራዊ ሊበራል ዴሞክራት
12/10/2018
ፍራንስ

robotstxt: allowed

filter: keep


text:
ጨንፈር ሚኒስትሪ ጥዕና ዞባ ደቡብ፡ ኣብ ምክልኻል ተመሓላለፍትን ዘይተመሓላለፍትን ሕማማት ብዕቱብ ይሰርሕ ከምዘሎ፡ ዛጊት ዝተሰላሰለ ንጥፈታት ድማ ዝምስገን ምዃኑ፡ ብ10ን 11ን ነሓሰ ኣብ ከተማ መንደፈራ ኣብ ዘካየዶ ኣኼባ ተሓቢሩ።
ሓላፊ’ቲ ጨንፈር ዶክተር ኣማኑኤል ምሕረትኣብ፡ ኣብ ምክልኻል ተመሓላለፍትን ዘይተመሓላለፍትን ሕማማት፡ ከምኡ እውን ኣብ ምስማር ኮም ዘማእከለ ሜላ ኣቕርቦት ጥዕና፡ ቀዳምነት ተዋሂቡ ይስራሕ ከምዘሎ ገሊጹ።
ሞት ኣደን ዕሸልን ንምውጋድ፡ ዝተፈላለዩ መደባት ክታበት ከምኡ’ውን ምክትታል ቅድምን ድሕርን ሕርሲ ከምዝካየድ ዝሓበረ ዶክተር ኣማኑኤል፡ ነብሰ-ጾራት ኣብ ትካላት ጥዕና ንኽሓርሳ ዝወሃብ ኣስተምህሮታትን ጐስጓሳትን፡ ምህናጽ መጸበዪ ነብሰ-ጾራትን ምዝርጋሕ ዘድሊ ቀረባትን ይስራሓሉ ከምዘሎ ኣረዲኡ።
ሓለፍቲ ትካላት ጥዕና ዞባን ንኡሳን ዞባታትን፡ ንጥፈታቶም ብዝምልከት ዝርዝራዊ ሓበሬታ ድሕሪ ምሃብ፡ ሕጽረት መሳርሒታትን ኣምቡላንሳትን ፍታሕ ክናደየሉ ተላብዮም።
ኣብ ሚኒስትሪ ጥዕና ዳይረክተር ምምሕዳርን ፋይናንስን ኣቶ የማነ ተዓደል፡ ሕጽረታት ትካላት ጥዕና ንምምላእ ይስራሓሉ ከምዘሎ፡ ስለ’ዚ እውን ኣብዚ ዓመት’ዚ ከከም ቀዳምነቱ 6 ኣምቡላንሳት ንዞባታት ከምእተዓደላ ሓቢሩ።


text:
ምኽትል ምንስተር ወጻኢ ኢትዮጵያ ብርሃነ ገብረክርስቶስ ግን፡ ሓዲሽ መንግስቲ ግብጺ ክሳብ ዝትከል ምጽዳቕ ውዕል-ናይል ክደናጔ ተሰማሚዕና`ምበር፡ እቲ ህንጸት ሓጽቢ ጠጠው ኣይነብሎን ኢና ኢሎም
ኣዲስ ኣበባ በጺሑ ናይ ዝተመልሰ ጉጅለ ልኡኽ ግብጺ ኣባል ሒሻም ኣል-ባስታወሲ፡ ቀዳማይ ምንስተር ኢትዮጵያ መለስ ዜናዊ፡ ንውዕል ናይል ኸደናጉይዎ ኸምዝተሰማምዑን፡ እቲ ፕሮጀክት ነቲ ግብጺ ትጥቀመሉ ብጽሒት ማይ ናይል ዝትንክፍ እንተኾይኑ፡ ጠጠው ኸብልዎ ከምዝተሰማምዑ ኣብ ግብጺ ንሓደ Daily News Egypt ዝተባህለ ናይ ግብጺ ጋዜጣ ገሊጾም ኣለዉ።
ኣቶ ብርሃነ ግን፡ እቲ ዝመጽእ ምምሕዳር ግብጺ ነቲ ፕሮጀክት እንተተቐቢልዎ፡ ነቲ ሓጽቢ ብሓባራዊ ምትሕብባር ንምስርሑ ክንደፍኣሉ ኢና ኢሎም።
ምኽትል ምንስተር ኮሚኒኬሽን ሽመልስ ከማል ብወገኖም፡ ህንጸት ሓጽቢ ህዳሰ፡ ኣብ ሰናይ ፍቓድ ግብጻውያን ዝተመርኮሰ ኣይኮነን ኢሎም።
ብዛዕባ`ዚ ምሉእ ዜና ንምልክት ድምጺ ብምጥዋቕ ምስማዕ ይክኣል


text:
ማሕበር ልምዓት ትግራይ ብ2.5 ሚልዮን ብር ቀዳማይ ብርኪ ቤት ትምህርቲ ንምህናፅ ዘኽእላ ሰረት እምነ ኣንቢራ
Category : Uncategorized
ዋና ቤት ፅሕፈት ማሕበር ልምዓት ትግራይ ምስ ማልት ጨንፈር ጀርመን፣ ዩኒቨርሲቲ መቐለን ህዝብን ምምሕዳርን ወረዳ ወልቃይት ዝህነፅ ቀዳማይ ብርኪ ቤት ትምህርቲ ጎዶጎዳ 2.5 ሚልዮን ብር ወፃኢ ንምህናፅ ዘኽእል ሰረት እምነ 26 ታሕሳስ 2010 ዓ/ም ኣንቢራ።
ኣብ ዳስ ኮይኖም ዝምሃሩ ተምሃሮ ቤት ትምህርቲ ጎዶጎዳ ናብ ደረጅኡ ዝሓለወ ህንፃ መምሃሪ ክፍሊ ንምቕያር ዓሊሙ ኣብ ዝተነበረ ሰረት እምነ ነበርቲ ወረዳ ወልቃይት ጣብያ ደጀና ቑሸት ጎዶጎዳን ከባቢኣን ፈፃሚ ዳይሬክተር ማልት ዶክተር ታደለ ሓጎስ፣ ኣቦ ወንበር ማልት ጨንፈር ጀርመን ኣይተ ሰለሞን ኣሰፋ፣ ኣካቢ ቦርድ ማልትን ፕሬዚዳንት ዪኒቨርቲ መቐለን ፕሮፌሰር ክንደያ ገብረህይወት፣ ነበርትን ኣባላት ካቢኔ ምምሕዳር ወረዳ ወልቃይትን ተረኺቦም ዮም።
ኣብ ምንባር እምነ ሰረት ቀዳማይ ብርኪ ቤት ትምህርቲ ጎዶጎዳ ዝተረኸቡ ፈፃሚ ዳይሬክተር ማልት ዶ/ር ታደለ ሓጎስ ከም ዝገለፅዎ ማሕበር ልምዓት ትግራይ መንግስቲ ክበፅሖም ኣብ ዘይክኣሉ ከባብታት ብምእታው ኣብያተ ትምህርቲ ትሃንፅ ከም ዘላን ናዚ መቐፀልታ ሐዚ ዳስ ክፍልታት ቤት ትምህርቲ ጎዶጎዳ ናብ ዘመናዊ መምሃሪ ክፍሊ ንምቅያር 2.5 ሚልዮን ብር ወፃኢ ብምግባር ብሓደ ብሎክ ምምሕዳራዊ፣ ሓደ ኣርባዕተ ክፍሊ ዝሓዘ መምሃሪ ክፍልን ብዓል 4 ነዃል ዘለዎን ንኽልቲኡ ፆታ ዝፈለየ ክልተ ብሎክ ዓይነ ምድሪ ከምዝህነፅ ሓቢሮም።
ኣካቢ ቦርድ ማልትን ፕሬዚዳንት ዩኒቨርሲቲ መቐለን ፕሮፌሰር ክንደያ ገብረህይወትን ኣቦወንበር ማልት ጨንፈር ጀርመን ኣይተ ሰለሞን ኣሰፋን ብወገኖም ማሕበር ልምዓት ትግራይ ንከይዲ ምምሃር ምስትምሃር ምችው ዝኾነ ሃዋህው ንምፍጣር ህንፃታት ናይ ምህናፅን ናውቲ ትምህርቲ ናይ ምምላእን ስራሕቲ ንምውጋን ኣብ እትገብሮ ምንቅስቓስ ኣብ ጎና ኮይኖም ከምዝሰርሑን ወለድን ማሕበረሰብ ትምህርቲ ጎዶጎዳን ድማ ተምሃሮ ትምህርቶም ብኣግባቡ ክከታተሉ ብውፅኢት ትምህርቶም ፀብለልታ ኣርእዮም ንክወፁን ፃዕሪ ክገብሩ ይግባእ ክብሉ ኣተሓሳሲቦም።
ነበርቲ ጣብያ ደጀና ቑሸት ማይሊሓምን ኣካላት ኣመራርሓን ወረዳ ወልቃይት ብግዲኦም ፅላል ህዝቢ ትግራይ ዝኾነት ማሕበር ልምዓት ትግራይ ዳስ ቤት ትምህርቲ ጎዶጎዳ ናብ ዘመናዊ ህንፃ ንምቕያር ሰረት እምነ ምንባራ ዝተሰምዖም ሓጎስ ብሰላማዊ ሰልፊ ብምግላፅ ኣብ ጎኒ ማልት ተሰሊፎም ከምዝንቀሳቐሱ ’ውን ቃል ኣትዮም።


text:
መንበሪ-ገዛ
ኣብ ከተማታት ሙልሾን ሳንድሀምን ነፍስወከፍ ሰብ ኣብ ጃርዲን ዘለዎ ቪላታት እዩ ዚቕመጥ፡ ግሩም ትርኢት ዘለዎ። ግን እተን ከተማታት ጥራይ ኣይኮናን ሰሓብቲ፡ መብዛሕትኡ ተቐማጣይ ኣብ ገጠር እዩ ዚነብር። እቲ ሙልሾ ቡስተደር ዚብሃል ትካልክራይ ኣባይቲ፡ ኣብ ሙልሾን ኣብ ሳንድሀምን ዚካረ ኣፓትማ ኣለዎ። ኣብቲ ኮምዩን ገዛ ዘካርዩ ኣካረይቲ ኣለዉ።
ካልእ ቋንቋታት ዝዛረቡ ተቐማጦ መን ኣለዉ ኣብቲ ቦታ
ብብዝሒ ዚዝረብ ፋርስን/ዳሪን ዓረብን እዩ። ናይ ወጻኢ ቋንቋ ተዛረብቲ ብመጠን ዚኣትዉን ዚወጹን ይበዝሑን ይውሕዱን ኢዮም። ብዛዕባ እዋናዊ ሓበሬታ ጉጀለታት ቋንቋ፡ ነቲ ናይ ኮምዩን ኣተሓባባሪ ተወከሶ።
ማሕበራትን ምትእኻባትን
ኣብቲ ኮምዩን ኣስታት 100 እተፈላለያ ማሕበራትን ውድባትን ኣለዋ። ንኣብነት ከም ማሕበራት ዓይነስዉራን፡ ስፖርት ማሕበራትን እተፈላለያ ናይ ኣብያተክርስትያን ማሕበራትን።
ኣብቲ ከባቢ ብቐረባ እንታይ ይርከብ
ኣብቲ ናይ ሙልሾ ሰንትሩም ክልተ ግሮሰሪታት፡ ነኣሽቱ ድኳናት፡ ቤትንባብ፡ ቤትጽሕፈት ዕዮ፡ ፋርማሲን ማሕበራዊ ቤትጽሕፈትን ኣለዋ። ሰከንድሃንድ ድኳናትውን ኣለዋ። ግን ምርጫታት ንዝደልዩ እቶም ነበርቲ ናይቲ ኮምዩን ናብ ዮንሾፒን እዮም ዚኸዱ፡ እታ ዓባይ ከተማና።
ኣገልጎት ክንክን ወይ ሕብሐባ ቆልዑ
ሙልሾ ኮምዩን ናይ ህጻናት ክንክንን ቤትትምህትን ተቕርብ፡ ንሳተን ድማ ከም ምልክት ቅሳነት፡ ብቕዓት፡ ምህሮን ምዕባሌን ኮይነን ነቲ ነባሪ ትምህርቲ መሰረት ይኾና።
ኣብቲ ኮምዩን ሽድሽተ ኮሙናዊ ቤትትምህርቲ ህጻናትን ሰለስተ ብሕታውያንን ኣለዋ። ብዛዕባ ነፍስወከፈን ኣብቲ ናይቲ ኮምዩን መርበብ ኢንተርነት ከተንብብ ትኽእል።
ናይ ሙልሾ ኮምዩን ክፉት ናይ ህጻናት ቤትትምህርቲ ኣየካይድን፡ ግን ናይ ሽወደን ቤትክርስትያንን ናይ ፐንተኮስት ቤትክርስትያንን ክፉት ናይ ህጻናት ቤትትምህርቲ ኣለወን።
ናይ መባእታን ካልኣይን ደረጃን ኣብያተ-ትምህርቲ
ኣብቲ ኮምዩን ንደቂ 6-15 ዝኸውን ኣርባዕተ መባእታ ኣብያተትምህርቲ ኣለዋ። ኣብ ክልተ ቦታታት እየን ተመቒለን።
ነቶም ካብ 16 ዓመት ንላዕሊ ዝኾኑ ተመሃሮ ኣብ ዮንሾፒን ወይ ኣብ ከባቢ ሙልሾ ካልኣይ ደረጃ ኣብያተትምህርቲ ኣለዋ።
ዕድላት ትምህርቲ
ከም ኤስኤፍኢን ምልላይ ምስ ሕብረተሰብን ዝኣመሰሉ ናይ ዓበይቲ ትምህርቲ ብቐንዱ ኣብ ዮንሾፒን እዮም ዚካየዱ። ኣብቲ ኮምዩን ኮለጅ ኣሎ።
ዝቐረበ ኮለጅ ዘለዎ ከተማ ዮንሾፒን እዩ።
ኣገልጎት ጥዕና
ኣብ ሙልሾ ማእከል ጥዕና ኣሎ። ኣብዚ፡ ናይ ደቀንስትዮን ህጻናትን ከምኡውን ናይ ስኒ ሕክምናን እውን ኣሎ። እቲ ዝቐረበ ሆስፒታል ወይ ናይ ህጹጽ ረድኤት ክሊኒክ ኣብ ዮንሾፒን እዩ ዘሎ።
ናይ ቋንቋ ድግፍ-ተርጓሚ ምርካብ
ሙልሾ ኮምዩን ንኹሉ ምስ ተርጎምቲ ዚግበር ውዕል ምስ ዮንሾፒን ናይ ትርጁማንን ትርጉምን ኣገልግሎት ኢዩ ዚገብሮ።
ኣገልግሎት መጎዓዝያ
ኣብ መንጎ ሙልሾን ካልእ ናይ ሽወደን ከባቢታት ናይ ኣውቶቡስን ባቡርን ግሩም መራኸቢታት ኣሎ።
ንዮንሾፒን ንምኻድ ኣብነታዊ ሰሌዳ ሰዓት
ካብ ሙልሾ ሰንትሩም ንየተቦርይ ብባቡር 1 ሰዓትን 40 ደቓይቕን ይወስድ። ንማልመ 3 ሰዓትን 10 ደቓይቕን። ናብ ስቶክሆልም 3 ሰዓትን 20 ደቓይቕን።
ስራሕን ትካላት ናይ ምምስራት ተኽእሎታትን
ኣብ ሙልሾ ንግዳዊ ህይወት ሱር ዝሰደደ እዩ። ናይ ንግድን ኢንዱስትርን መንፈስ ኣብቲ ኮምዩን ኣብዛ ዝሓለፈት ዘመን ዓቢ እዩ ነይሩ፡ ስለዚ ናይ ሙልሾ መንፈስ ኢልና ንጠቕሶ። ኣብቲ ኮምዩን ሓያሎ ፋብሪካታት ኣለዋ።
ሓያሎ ተቐማጦ ሙልሾ ንኺሰርሑ ናብተን በጺሕካ እትምለሰን ከተማታት እዮም ዚኸዱ፡ ንኣብነት ናብ ዮንሾፒን።


text:
ሲሞነ ተ. ኣርኣያ-ከተማ ቫቲካን
ዓለም ሓቆፍ ናይ ሰብኣዊ መሰልን ክብርን ውሳኔን ከምኡ እውን ዓለም ሓቆፍ ውሳኔ ሰብኣውነት ወሳኒ እዩ። እዚ እቲ ኣሸበርቲ ንረብሓኦም ዝጥቀምሉን ንዝፍጽምዎ ግብረ ሸበራ ከም ምኽንያት ዘቐምጥዎ ኣብ ዓለም ዝረአይ ጥሕሰት ናይ ሰብኣዊ መሰልን ክብርን ምውጋድ ይከኣል፡ ነዚ ዝበሉ ኣብ ሕቡራት መንግስታት ዓለም ዛዕባ ጸረ ኣሸባርነት ኣብ ዝዘተየ ዓውደ ጉባኤ ተሳቲፎም ዘረባ ዘስምዑ ኣብ ውድብ ሕቡራት መንግስታት ዓለም ናይ ቅድስቲ መንበር ቀዋሚ ተዓዛቢ ሊቀ ጳጳሳት ብፁዕ ኣቡነ በርናርዲቶ ኣውዛ ክዀኑ እንከለዉ፡ ሕቡራት መንግስታት ዓለም ኣብ መላእ ሃገራት ኣብዚ መዳይ ምትሕብባር ዝዓሰሎ ኣሰራርሓ ኣብ ምርግጋጽ ዘለዎ ግደ መሰርት ዝፍጸም ናይ ሓባር ጻዕሪ ነቲ ናይ ዓለም ሰላምን ጸጥታን ዓቢይ ስግኣት ዝዀነ ግብረ ሸበራ ንምቅዋም ቀንዲ ድጋፍ ምዃኑ ገሊጾም፡ ቅዱስቲ መንበር ኣብዚ መዳይ ምስ ዝተፈላለያዩ ሃይማኖታት መራሕቲ ብእተካይዶ ናይ ሓባር ርክብን ዘተን ዝዀነ ይኹን ኣኽራርነት ዘተኣታትውን ዘስፍሕን ግብረ ጥንቆሳ ክውገድ ኣጽኒዓ ከምእትዓዪ ኣፍሊጦም።
ምትሕብባር በርገሳዊ ሕብረተሰብ
ኣብቲ ኣብ ሕቡራት መንግስታት ዓለም ዋና ሕንጻ ኣብ ዝተኻየደ ዓውደ ጉባኤ፡ ዝተሳተፉ ናይ መላእ ሃገራት ዓለም ልኡካን ኣብ ሕቡራት መንግስታት ዓለምን ልኡካን በርገሳዊ ሕብረተሰብን፥ ኣሸበርቲ ንምግታእን ብፍላይ ኣብዚ መዳይ ኣብ መንጐ ሃገራት ምትሕብባርን ብሓባር ኣሸበርቲ ንምውጋድ ክግበር ዘለዎ ናይ ሓባር ጻዕሪ ንምልላይ ኣብ ዝተኻየደ ዘተ ሊቀ ጳጳሳት ብፁዕ ኣቡነ ኣውዛ፥ ኣሸባርነት ንምውጋእ ማሕበራዊ ስኒት መሰረት ከምዝዀነን፡ ብፍላይ ኣብቲ ንኣኽራርነት ምርጫ ስግኣት ዝተቓልዐ ሃገራት ማሕበራዊ ስኒት ንምርግጋጽ ዘኽእል ባይታ ምፍጣር ከምዝግባእን ሃገራት ኣብ ምኽባር ናይ ሰብኣዊ መሰልን ክብርን ምትብባዕን መንእሰይ ወለዶ ኣብ ምኽባር መሰልን ክብርን ሰብ ተግባር ምንቕቓሕ ኣገዳሲ ምዃኑ ሓቢሮም፡ እዚ ንምኽዋን ዘኽእል መሳለጢ ብቑዕ ሃብቲ ምምዳብን ናይ ሕግን ስርዓትን መጋበርያ ምርግጋጽ የድሊ ኢሎም።
ካብ ከባቢ ዝብገስ ጸረ ዓለም ሓቆፋዊ ስግኣት
እቲ ካልእ ናይ ቅድስቲ መንበር ቀዋሚ ተዓዛቢ ኣብ ውዱብ ሕቡራት መንግስታት ዓለም ብፁዕ ኣቡነ ኣውዛ ኣብ ዘስምዕዎ ዘረባ ዘመላኸትዎ፡ ኣብ ምቅዋምን ምውጋድን ኣሸባርነት ኣብ ዝግበር ጻዕሪ ናይ ከባቢ ሕዝብታት ምውሳእ ኣገዳሲ ምዃኑ እውን ሓቢሮም። ናይ ጸረ ኣሸበርቲ ዕላማ ዓወትን ፍሽለትን መሰረት ኣብ ከባቢታት ዝኽወን ተበግሶታት እዩ፡ ስለዚህ መንግስታት ጸረ ኣሸባርነት መደባትን ኣብዚ መደብ ናይ ከባቢ ህዝብታት ብፍላይ መንእሰይ ወለዶ ምንቕቓሕ ተቐዳሚ ሓላፍነት ኣለዎም። ኣኽራርነት ዝቃወም ፖሊቲካ ምትብባዕን ምንቕቓሕን ነዚ ዝድግፍ መደባት ምሕንጻጽን ስእነት ስራሕ ምጥፋእን ሓሳብካ ናይ ምግላጽ መሰልን ክብርን ብደሞክራሲያዊ ኣገባብ ደግፍካ ኰነ ናይ ተቓውሞ ሓሳብካ ናይ ምቕራብ መሰል ምውሓስን እዚ ከኣ ምስፋሕ ዓመጽን ጽልእን ዝድርት እዩ ኢሎም።


text:
ጭብጢ
ኩሎም ኣብ ኖርወይ ዝነብሩ ብዙሕ መሰላትን ግዴታትን ኣለዎም።
እዚ ንኣብነት፣ ኩሎም ቆልዑ ንቤት ትምህርቲ ክኸዱ መሰል ኣለዎም᎓ ከምኡ’ውን ኩሉ ሰብ ኣብ ሆስፒታል ንክሕከም መሰል ኣለዎ። ኩሉ ዝሰርሕ ዘበለ ንኣብነት ቀረጽ ንክኸፍል ግዴታ ኣለዎ፡ ከምኡ’ውን ነፍሲ ወከፍ ዓመት ሰልኣንዪቨልሰ (ዓመታዊ ኣታዊን ቀረጽን ዝገልጽ ጸብጻብ) ከነረክብ ከሎና፣ ቅኑዕ ሓበሬታ ንክንህብ ግዴታ ኣሎና። ብተወሳኺ ብዛዕባ ተቐማጦ ኖርወይ ዝምልከት ዝተፈላለየ ኣርእስትታት ኣብዚ መርበብ ሓበሬታ ከተንብብ ትኽእል ኢኻ።
እቲ ሲስተም ብእምነት ዝተመስረተ ኣዩ።
ዋላ’ኳ ተቈጻጻሪ ሲስተም እንተሃለወ፡ ሓሊፉ ሓሊፉ ጥራይ እዩ ዚቈጻጸር። እቶም ተቐማጦ ቅኑዕ ሓበሬታ ከም ዚህቡን ነቲ ዝተወሰነ ሕግጋትውን ከምዘተግብርዎን እቲ መንግስቲ ይኣምኖም እዩ። እቲ ኹሉ ሲስተም በዚ መትከል ዝተመስረተ እዩ። ነዚ ሲስተም ከታልል ዝተረኽበ ሰብ’ውን ዝተፈላለየ መቕጻዕቲ ይረክብ። እዚ ከኣ ብገንዘብ ፡ ብማእሰርት ብኣገልግሎት ሕብረተሰብን ይቕጻዕ። .


text:
ዕላማ እቲ ዋዕላ ድማ ኣብ ዝተፈላለዩ ሓበራዊ ረብሓ ኢትዮጵያን ሱዳንን ዝዝትይ እዩ ኢሎም ኣብ ሚኒስቴር ጉዳያት ወፃኢ ኢትዮጵያ ሓላፊ ጉዳያት ጐረባብቲ ሃገራት ኣይተ መለስ ኣላም።
እቶም ሓላፊ ብተወሳኺ ኣብቲ ዋዕላ ጉዳይ ቁጠባውን ማሕበራውን ፖለቲካውን ፀጥታውን፣ ጥዕና፣ ከምኡ እውን ዘይሕጋዊ ምስግጋር ሰባት ይዝተየሉ'ሎ ኢሎም።
መንግስቲ ኢትዮጵያ ንሱዳን መሬት ሰሊዑ ከምዝሃበ ተቓወምቲ ውድባት ብተደጋጋሚ ይኸሱ፣ ሓረስቶት ክልቲኤን ሃገራት ድማ ብዋንነት ግራት ከምዝላተሙ ሱዳን ቱሪቡን ይገልፅ፡፡ ነዚ ምላሽ ዝሃቡ ኣይተ መለስ ኣላም ኣብ ሚኒስቴር ጉዳያት ወፃኢ ኢትዮጵያ ሓላፊ ጉዳያት ጐረባብቲ ሃገራት እቲ ዝበሃል ዘሎ ወረ ብንፉዕ ፀሓፊ ዝተፅሓፈ ልበ ወለድ እዩ ኢሎሞ።
ኢትዮጵያን ሱዳንን ኣብ መንጐአን ዘሎ 1,600 ንውሓት ዘለዎ ዶብ ንምጥራር ብ2004 ኣቆፃፅራ ኣውሮጳውያን ከምዝተሰማማዓ ይዝከር፡፡
ምሉእ ትሕዝቶ ኣብዚ ምስማዕ ይክኣል።


text:
በስመኣብ ወወልድ ወመንፈስ ቅዱስ ኣሃዱ ኣምላክ ኣሜን!
መልሲ ንሕቶታትኩም
ሕቶ፥ ኣብ ከተማ ኢያሪኮ ኣብ ማይ ኤልሳዕ ኣብ ዝበጻሕክሉ እዋን እቲ ማይ መሪር ከምዝነበረ እሞ ኣቦና ኤልሳዕ ብዕትሮ ገይሩ ጨው ኣምጺኡ ነቲ ጨው ኣብቲ ዓይኒ ማይ ምስ ገበሮ እቲ ማይ ጥዑይ ከምዝኾነ እቲ ዕትሮን ጨውን ውን ምሳሌ ከምዝኾነ እቲ ሒዝና ዝኸደ ሓው ነጊሩና ነይሩ፡ ዝከኣል እንተኾይኑ እቲ ምሳሌኡ እንተትነግሩኒ፧
መልሲ፥ “ነበርቲ ናይቲ ከተማ ንኤልሳዕ እንሆ ጎይታና ከምዚ እትርእያ እዛ ከተማ ኣቀማምጥኣ ጽቡቕ ኢዩ፡ እቲ ማይ ግና ጥንሲ ዘስድድ ኢዩ” በልዎ ንሱ’ውን ሓድሽ ዕትሮ ጨው ጌርኩም ኣምጽኡለይ በሎም። ንሳቶም ድማ ኣምጽኡሉ ናብቲ ዓይኒ ማይ ከይዱ ከኣ ነቲ ዘምጽእሉ ጨው ኣብኡ ገበሮ እቲ ማይ መሪር ዝነበረ ጥዑም ዝስተ ኮነ “እግዚኣብሔር ድሕሪ ደጊምን ሞትን ምስዳድ ጥንስን ኣይክኸውንን እዩ ይብል ኣሎ” ድማ በሎም። ከምቲ ኤልሳዕ ዝተዛረቦ ዘረባ ክሳዕ ሎሚ ጥዑም ማይ ኮይኑ ኣሎ”(2ነገ፪፡፲፱-፳፪/2፡19-22)። ኣብዚ ቃል ከም እንዕዘቦ ኣቐዲሞም ዝሰትዩ ዝነበሩ ይሞቱ ነይሮም ዝጠነሳ ድማ ጥንሰን ይኸደን ነይሩ እዚ ከኣ እቲ ማይ መርዛም ስለ ዝነበረ ኢዩ።
በዚ ምሳሌ እዚ እታ ሓድሽ ዕትሮ ዝተባህለት ኣዴና ቅድስት ድንግል ማርያም ኢያ። ዘይተተንከፈት ዘይተሰርሓላ ሓዳሽ ዕትሮ ምዃና ብድንግልናን ብንጽህናን ጉድለትን ኣበርን ዘይብላ ካብ ጥንተኣብሶ ዝነጽሐት ናይ ምዃና ምሳሌ ኢዩ።
ኣብ ውሽጣ ዝነበረ ጨው ንዓለም በጃ ኮይኑ ነቲ መሪር ዝነበረ ሕይወትና ዘመቀረና ጎይታናን መድሓኒናን ኢየሱስ ክርስቶስ ኢዩ። እቲ መርዚ ወይ ድማ ምረት ናይቲ ማይ ናይ ሓጢኣት ምሳሌ ክኸውን ከሎ ማይ ከኣ ናይዛ ዓለም ምሳሌ ኢዩ። እቲ ማይ ምምራዙ ዓለም ብሓጢኣት ምኽንያት ብናይ ፍርዲ ቅጽዓት ናይ ምውዳቑ ምልክት ክኸውን ከሎ፡ ካብቲ ሓድሽ ዕትሮ ዝተረኽበ ጨው ነቲ ማይ ምጥዓዩ ድማ ካብ ድንግል ማርያም ዝተወልደ መድሓኔ ኣለም ኢየሱስ ክርስቶስ ንዓለም ብገዛእ ደሙ ምቕዳሱን ሞት ምጥፍኡን፡ ንደቂ ሰባት በጃ ፡ ፈውሲ ምዃኑ፡ መድሓኒ ዓለም ኮይኑ ንፍጥረቱ ከም ዘድሓነ ዘየመልክት እዩ።
ስለ ዘይውዳእ ውህበቱ እግዚኣብሔር ይመስገን ኣሜን!
ስብሃት ለእግዚኣብሔር
ወለወላዲቱ ድንግል
ወለመስቀሉ ክቡር
ኣሜን!


text:
መግለጺ ሰልፊ ናህዳ ኤርትራ ብምኽኒያት ባሕቲ ጥሪ 2018
መግለጺ ሰልፊ ናህዳ ኤርትራ ብምኽኒያት ባሕቲ ጥሪ 2018
ወትሩ ባሕቲ ጥሪ ክመጽእ እንከሎ፡ እቲ ሕርኽርኽ ዝብል ታሪኽ ዘይብሉ፡ ንኹሉ ህዝብታት ኤርትራ ብኽብርን ማዕርነትን ዘሳተፈ፡ ፍትሕን ዲሞክራስን ንነጻነት ኤርትራ እንኮ ኣጀንዳ ዝሓዘለ ጥሙር ሓይሊ ሰልፍታት ናጽነት፡ ራቢጣ-ኣሊስላምያን ብሙሉእ ሃገራዊ ፍቕሪ ወኒን፡ ምእንቲ ኤርትራ ዝስዓበ፡ ማሕበር ሸውዓተን ሓረካን፡ ጉዳይ ኤርትራውያን ብልዝብን ዘተን ንምፍታሕ ዘይሕለል ቃልሲ ዘካየደን ንዝገጠሞ ኩርኳሓት ተጻዊሩ ኣብ ወሳኒ እዋን መንገዲ ቃልሲ ብምቕያር ንብረታዊ ቃልሲ ዝወለደን ክሳብ ናጽነት ኤርትራን ክኒኡን ንድፊ ዘቐመጠ፡ ታሪኻዊ ቃልሲ ንምቕጻልን፡ ነቲ ኣብቲ እዋንቲ ዝተላዕለ ሕቶ ህዝብን ሲዒቡ ብገባቲ ስርዓት ህግደፍ ዘሰዓቦ ካብ ዝነኣሰ መሰል ክሳብ እቲ ዝዓበየ ምምንጣልን ምኽሓድን እንታይ ሕብረተሰብ ኤርትራ፡ ብቓልሲ ንምምምላስ ዝነቐለ ሰልፊ፡ ምምስራቱ ዘበስር ዕለት’ዩ፡ ኣብ ቅድሚ ዓይንኻ ዝቕጀል።
እዚ ኣብ ሓጺር እዋን ኣባላት፡ደገፍትን ተደናገጽትን ዘፍረየ ህዝባዊ ሰልፊ’ዚ ዝተሰከሞ ረዚን ሓላፍንነት ውጹዕ ህዝቢማለት ሃገራዊ፡ ሃይማኖታውን ብሄራውን ካብ ምውላዱ ሽቱኡ ኣንዳሃረመ መንገዲ ዓወት ጨቢጡ ይርከብ። እዚ ድሕሪ ነዊሕ ትዕግስትን ጻዕርን ኣብ ባሕቲ ጥሪ 2006 ዝተወልደ ሰልፊ ናህዳ ኤርትራ ዝሓለፎ መስርሕ ድሕሪት ምልስ ኢልና ከመይ ተበጊሱ፡ እንታይ ዕንቅፋት ኣጋጢምዎ፡ ከመይከ ሰጊርዎ ዝብሉ ሕቶታት ምስ ኣነልዕል ብዙሑን ዝተሓላለኸን መልስታት ከም እንረክብ ርዱእ’ዩ፡ ንሱ ድማ ነቲ ዝደልዮ ዓወታት ንምጭባጥ ብጽንዓትን ተወፋይነትን እምበር ብለማጽ መንገዲ ዝብጻሕ ከምዘይኮነ ኣብ ንቕሉኡ ኣሚኑ ዝተላዕለ ምንባሩ’ዩ።
በዚ ኮነ በቲ ግን ሰልፊ ናህዳ ኤርትራ ካብ ዝተመስረተሉ ግዜ ጀሚሩ ዓበይቲ ተስፋታት መስተርሆ ህዝቢ ኤርትራ ብፍላይ ድማ ህዝቢ ጀበርቲ ጥርዚ ዝብጻሓሉ ብሙዃኑ ዓመት መጸ ሓደ ጥሪ ኣብ ታሪኽ ኩሉ ኣባል ሰልፊ ናህዳ ኤርትራን ህዝቢ ኤርትራን ዝዓበየ ቦታ ከምዘለዋ ብምዝካር፡ ነዛ ውጺኢት ነዊሕ ናይ ወጽዓ ዓመታት ዝኾነት ታሪኻዊ መዓልቲ ንቕሓት ህዝብና ዝተንጸባረቀሉ፡ ሓቀኛ ህዝባዊ ሕቶታና ንምምላስ ድልውነቱ ብተግባር ንምርግጋጽ ካብ ህዝብታት ዝብገስ ናይ መሰል ሕቶ ብዘይ ዝኾነ ኢንታ ንስለ ተበዲልና ዝብሉ ህዝቢ ንምጥርናፍ ዝዓለመን ፡ብመለኽቲ ዝተጨፍለቐ መሰል ብዘይ ቃልሲን መቃልስትን ከምዘይርከብ ከም ቀንዲ ዋኒኑ ወሲዱ ብግብሪ ዝተዋሳኣ ኣላ ማዓልቲ ስለዝኮነት’ያ።
ስለ ዝኾነ ድማ ምዕባለ ህዝብዊ ሰልፊ መስርሕ’ዩ፡ እቲ መስርሕ ክቕልጥፍ ወይ ክዝሕትል ፡ንድሕሪት ክዕጸፍ ወይ ንቕድሚት ክግስግስ፡ ኣብ መወዳእታ ከኣ ክዕወት ወይ ክፈሽል ዝውስን ግን፡ እቲ ንሱ ዝተሰከሞ ዓይነት ፖለቲካዊ ምሕደራ ብቕዓት፡ ህዝባዊ ወጋናውነት፡ ተሓታትነት፡ ተወፋይነት ዘለዎ ኣመራርሓን ንሱ ዝቐርጾ ስትራተጂታት፡ ፖሊሲታት ግብራውነት ኣፈጻጽሙኡን’ዩ። ቅድሚዚ ራቒሒታት ዝስራዕ ንዕብየት ዓወታትን ንውደቀትን ፍሽለትን ሓደ ሰልፊ ዝውስን መዕቀኒ የልቦን። ተሓታትነት ዘይብሉ ምልካዊ ፖለቲካዊ ቃልሲ (ምሕደራ) ልዕልነት ኣብ ዝሓዘሉ ኣብ ዘለኻዮ ጋም ማን ምባልን ኣይሙዉት ኣይስሩር ኮንካ ምስሓግ፡ ኣብ መወዳእታ ከኣ ፍሽለት ምዃኑ ኣየጠራጥርን። ሕጋዊ ውልቃዊ ሰልፋዊ ተሓታትነት ዘልዎ ህዝባዊ ዲሞክራስያዊ ፖለቲካዊ ምሕደራ ልዕልና ኣብ ዝሓዘሉ ድማ ፡ሰልፊ ደረጃ ብደረጃ እናማዕበለን ናህሪ እንዳወሰኸን ኣብቲ ዝድለ ዓወት ከምዝበጽሕ ኣይጠራጠርን
እዚ ኮይኑ ድማ ሃገርና ኤርትራ ነጻነታ ካብ እንትጎናጸፍ ልዕሊ ርብዒ ዘበን ኣቑጺራ እኳ እንተሃለወት ሉኡላዊት ሃገር ካብ ምእዋጅን ተራ ሃገራዊ ናጽነት ካብ ምርግጋጽን ንላዕሊ ክከይድ ዘኽእሎ ዲሞክራስያዊ ድሕረ ባይታ ኣየርኣየን። ይኹን እምበር እቲ ኣንጻር ባዕዳዊ መግዛእታዊ ዝተቓለሰ ካብ መጀመሪያ ኣርባዓታት ኣትሒዙ ታሪኻዊ ምዕራፍ ብምቕማጥ ብወሳኒ መልክዑ ሓርበኛዊ ሃገራዊ ተራኡ ተጻዊቱ ነዚ ሃገራዊ ነጻነት በቂዕዎ እኳ እንተበልና፡ ካብዚ ንድሕሪት ኮረሻ ስልጣን ዝተወጠሓ ጉጅለ ግበታዊ ስርዓት ግን ገዛእ ርእሱ ኣብ ገዛኢ ጉጅለ ተሰጋጊሩ፡ ፈታዊ ዘይኮነስ እስትራተጂካዊ ጸላኢ ህዝብታት ኤርትራ ኮይኑ ከሙኡ ስለዝኾነ ኸኣ ንምዕባለ ሃገርን ህዝብን ዓጊቱ፡ ናይ ምንቁልቛል መንገዲ ተኸቲሉ ክጸድፍ እንተዘይኮይኑ፡ ናይ ኣሉታዊ ታሪኽ ተሓንጊጥካ ንቕድሚት ክምርሽ ዘኽእሎ ወሽጣዊ ባህሪን መንነትን ስለ ዘይነበሮ ነቲ ኤርትራዊ ናጽነትን ሃገራዊ መንነትን ብጸቢብ ረብሓታት እናቓናየ ክብርዞን ከዳክሞን ዝካኣሎ ገይሩን ይገብር ኣሎን።
ብኻልእ ሸነክ ድማ ካብቲ ኣብ መስርሕ ሰላማዊ ቃልሲን ሲዒቡ እውን ሓርነታዊ ብረታዊ ተጋድሎ ህዝቢ ኤርትራ ኣብ ሕቶ ሓድነት ሕቶ ምርግጋጽ ፖለቲካዊ ዲሞክራሲ ዘጋጠመ ዕንቅፋታት ይኹን ዲሒሩ ድሕሪ ምርግጋጽ ሃገራዊ ናጽነት ምእንቲ ዲሞክራሲ ለውጢ ንምርግጋጽ ኣብ ዝተኻየዱ ቃልስታት፡ ብውልቀ ውድባት ይኹን ዝተመስረቱ ግንባራት ብሓፈሻ ብፍላይ ከኣ እተን ዝበዝሓ ፖለቲካዊ ሓይልታት ሲቪክ ማሕበራትን መንእሰያትን ደቂ ኣንስትዮን ዝጠርነፈ ሃገራዊ ባይቶ ካብ ምምስራቱ ኣትሒዙ ዘጋጠሞ ዕንቅፋታትን ንምውጻእ ሰልፊ ዓሚቕ ስራሓት ኣብ ምክያድ ተሓጺሩ ምህላዉን፡ በዚ ድማ ዝተበታተኑ ስድራ ቤታት ተኣኪቦም ቀዋሚ ቦታ ረኺቦም ብማዕርነት፡ መስተርሆት ዝነብሩሉ፡ ዝዓነወ ቁጠባ ብሓድሽ ቅዲ ህወት ዘሪኡ ታተ ዝብለሉ፡ ዲሞክራስያዊ ኣተሓሳስባን ዲሞክራስያዊ ትካላትን ዝዕንብብሉ፡ ማሕበራዊ ትካላት ተሃኒጾም ግቡእ ኣገልግሎት ዝህብሉ፡ ሃገር ኣብ ዓለማዊ መድረክ ግቡእ ቦታ ሒዛ ኣወንታዊ ተራኣ እትጻወተን፡ጸጥታዊ ስግኣት ተወጊዱ፡ ማሕበራዊ ፍትሒ ተኣታትዩ፡ ልዕልና ሕጊ ብሓሳብን ብግብርን ዝነግሰሉ መጻኢት ኤርትራ ንምፍጣሩ’ዩ ሰልፍና ሰልፊ ናህዳ ኤርትራ ኣብ ኣግእዞ እዚ ሕሉፍ ዓመታት ዝተጸምደ።
መርኣያ ናይዚ ድማ ብፍላይ ኣብዚ ነፋንዎ ዘላና ዓመት፡ ኣብ መበል ቀድማይ ዓመት 3ይ ጉባኤ ሰልፍና፡ ኣብ መስርሕ ጉዕዞ ሰልፍና ዝሓፈሶም ዓወታት ቃልሱ ምንጋር ዘድልዮ ኣይኮነን፡ እቲ እንኮ ከይተጠቕሰ ዘይሓልፍ ግን፡ እቲ ንኩሉ ፖለቲካዊ ውጽዓታት ገበቲ ንምምካት ኣሚኑ መሰሉ ብቓልሲ እምበር ብምጽዋት ከምዘይርከብ ኣስሚሩ ነዚ ገስጋሲ ሰውራ ምብቅዑን ቀጻልነቱ ኣብ ቃልስን ድሕሪኡን ንምውሓሱ ኣብ መወዳእታ ጥቅምቲ ዝተበገሰ ንኹሉ ኤርትራዊ ዓቢ በር ተስፋ ዘንጸላለወ ሰውራ ኣኽሪያን ፡ዝተኸፈሎ ከቢድ ዋጋን፡ ህዝባዊ ምልዕዓል ከም ስልፊ ናብ ዓወት ንምብቅዑን ታሪኹ ክስነድን ኣብ ከቢድ ቃልሲ ከምዝርከብን ይፍለጥ፡ ነቲ ሓድነታዊ ሰሚናር ፖለቲካዊ ሓይልታት ኣባላት ኤርትራዊ ሃገራዊ ባይቶ ንደሞክስዊሲያዊ ለውጢ እንተኾነ እውን ኣብ ምስማሩን ኣብ ምቅርራብን ዝወሰዶ ድልየትን ህንጡይነትን ናይ ሓባር ቃልሲ ብምቕዳም ዝተረባረቦም መስገደላት ሕጂ እውን እቶም ናይ ምዕንቃፍ መርገጽ ዝወሰዱ ዳግማይ ርእቶ ገይሮም ናብቲ ናይ ሓባር ጸላኢ ከተኩሩ እንዳጸወዐ፡ ነዞም ዓበይቲ ተረኽቦታት ግን ሰልፊ ናህዳ ኤርትራ ብዕምቆት ከምዝሰርሓሎምን ግብራዊ ንጥፈታትን ኣዳቒቑ ኣብ መደምደምታ ዓወት ከብጽሖም፡ ብድምሩ ህዝባዊ ዲሞክራስያዊ ኣረኣእያ ፖለቲካዊ ዲሞክራስያዊ ኣሰራርሓ ጉዕዞ ዓመታት ሰልፊ ብዓወትን’ዩ ዝመዝኖ።
ኣብ መደምደምታ ብምክኒያት እዚ መዓልቲ ጀማሪ ምንዳይ ፍትሕን ማዕርነትን ቃልስና ዝኾነ ክቡር ዕለት ባሕቲ ጥሪ ክንድቲ ዝተነበሮ ተስፋን ዘሰከምና ረዚን ናይ ሓርነትን ክኒኡን መስተርሆ ሃገርናን ህዝብናን ሓላፍነት፡ ብማዕርነትን ፍትሕን ዲሞክራስያዊ ምሕደራ ንምብጹሑ፡ ነቲ ዝስገር ዘይመስል ህሉው ፖለቲካዊ ኩነት ሃገርናን ሶንኮፍ ኣተሃላልዋ እቲ ግበታዊ ስርዓት፣ ኣብ ዝሓጸረ ግዜ ብምስጋርን ብሙሉእ እምነት ነቶም ብውሽጣውን ግዳማውን ዝበዱሁና፡ ከምተሞክሮ ቃልሲ ብምውሳድን፡ ሓቀኛ ቃልሲ ቀዳሞት ብምድጋም ምዚ ዓጋቲ ዘይብሉ ነቒሉ ዝርከብ ገስጋሲ ሰልፍና ሰልፊ ናህዳ ኤርትራ ኢድ ንኢድ ተታሓሒዝና ኣብ ዝሓጸረ እዋን ፡ሙሉእ ሓርነት ፍትሕን ዲሞክርስን ዝሕላገታ ሰላማዊት ኤርትራ ከም እነምጽእ ኣይንጠራጠርን ። ኣብ መዛዘሚ መግለጺና ድማ ጥሉልን ሰናይን ሓድሽ ዓመት 2018 ንኩሉ ህዝቢ ኤርትራ ንምነ።
ፈጻሚ ቤት ጽሕፈት ሰልፊ ናህዳ ኤርትራ
31 ታሕሳስ 2017


text:
Coetus Internationalis Ministrantium- ዓለም ሓቆፍ ኣናጐስጢስን ወመዘምራንን ማሕበር መዝሙረ ዳዊት ምዕራ 34 ፍቕዲ 14 ንሰላም ድለያ ሰዓባውን ብዝብል መርሕ ቃል ዘዳለዎ መበል 12 መፈሳዊ ንግደት ኣብ ሮማን መደብ ርክብ ምስ ቅዱስ ኣቦና ዕለት 31 ሓምለ 2018 ዓ.ም. ተዛዚሙ።
ስምዖን ተ. ኣርኣያ - ከተማ ቫቲካን
ንሰላም ድለያ ሰዓባውን ብዝብል ቃል ተመሪሑ ዝተኻየ መበል 12 ዓለም ሓቆፍ ኣናጐስቲስን ወመዘምራንን ወይ ከኣ ኣገልገልቲ መንበረ ታቦት መፈሳዊ ንግደት ኣብ ሮማ፡ ካብ ዕለት 23 ሓምለ ክሳብ ዕለት 4 ነሓሰ 2018 ዓ.ም. ዝካየድ ክኸውን እንከሎ፡ እቶም ካብ 19 ሃገራት ዝተዋጽኡ ካብ 13 ክሳብ 23 ዓመት ዝዕድመኦም ደቂተባዕትዮን ደቀንስትዮን ብጠቕላላ 70 ሺሕ መንእሰያት ኣገልግልቲ መንበረ ታቦት ሮማን ጐደናታታን ኣብ ቅዱሳት ስፍራ ኩሉ መፈሳዊ ንግደት ኣካይዶምን ዕለት 31 ሓምለ 2018 ዓ.ም. ናይ ኣጋምሸት ሰዓት ሽድሽተ ኣብ ቅርዓት ቅዱስ ጴጥሮስ ምስ ቅዱስ ኣቦና ተራኺቦምን ቃለ ምዕዳን ከምእተዓደሉን ክፍለጥ እንከሎ፡
ኣገልገልቲ መንበረ ታቦት፡ ልኡካን ሰላም
እቲ ኣብ 1960 ዓ.ም. ዝተመስረት ደቂ ተባዕትዮን ደቀንስትዮን ኣገልገልቲ መንበረ ታቦት መንእሰያት ዝሓቁፍ Coetus Internationalis Ministrantium- ዓለም ሓቆፍ ኣናጐስጢስን ወመዘምራንን (ኣገልገልቲ መንበረ ታቦት) ማሕበር ዕላማ ምስረታኡ ከኣ ካብ ዶባትካ ስግር ሰላም ምስፋሕን ሰላማዊ ዓለም ምሕናጽን ዝብል እዩ።
ኣብ ዝተፈላለያ ሃገራት ኣብ እትርከብ ካቶሊካዊት ቤተ ክርስቲያን መንእሰያት ኣገልገልቲ መንበረ ታቦት፡ ናይቲ ኣገልጋሊ መንበረ ታቦት ዝብል ቃልን ተግባርን መንፈሳዊ ትርጉሙ ብዕምቆት ፈሊጦም ሱታፌ ንኸበርትዑ ዝድግፍ ማሕበር እውን ክኸውን እንከሎ፡ እቶም ኣብ መስዋዕተ ቅዳሴን ካልኦት ሊጡርጊያዊ ኣገልግሎታትን ስርዓት ሊጡርጊያ ኣብ ዝፈጸመሉ እዋን ኣብ መንበረ ታቦት ዘገልግሉ፡ ኣገልገልቲ መንበረ ታቦት ተባሂሉም ዝጽውዑ ደቀንስትዮን ደቂተባዕትዮን፥ እቲ ኣብ ቤተ ክርስቲያን ዝፍጽምዎ ኣገልግሎት ዓለም ለኻውነት ማዕቅኑ ንኸለልዩ ዝድግፍ ምዃኑ ካብ ጀርመን ዝተዋጽኡ ኣገልገልቲ መንበረ ታቦት መሪሖም ሮማ ዝተኣተዉ ናይ ጀርመን ብፁዓን ጳጳሳት ቤት ምኽሪ ብዛዕባ መንእሰያት ኣገግልቲ መንበረ ታቦት ዝከታተል ድርገት ኣቦ መንበር ናይ ፓሳው ጳጳስ ብፁዕ ኣቡነ ሽተፋን ኦስተር ምስ ቫቲካን ነውስ ኣገልግሎት ክፍሊ ዜና ኣብ ዘካየድዎ ቃለ መሕትት ገሊጾም።


text:
መደረ ኤልሳ ጭሩም ኣብ ኣኬባ መንእሰያት ኤርትራ ኣብ ዙሪክ- ZURICH (SWITZERLAND)
ደቂ ሰባት ብሂወት ንክነብሩ ከምቲ ዝብላዕ መግቢ፣ ዝስተ ማይ፣ ዘተንፍሱዎ ኣየር ዘድልዮም፣ ውሕስነት ናይ ቀጻልነት ህይወቶም፣ ዘነባብሮም ሕጊ እንተዘይረኺቦም፣ ከምቲ ኣብ ሕጊ ናይ ዱር እቲ ህይወት እንሰሳታት ዝቕጽል፣ እቲ ድኹም ፍጥረት በቲ ካብኡ ዝሓየለ እንስሳ ክብላዕ ዝነብር፣ ደቂ ሰባት’ ውን ሕጊ እንተዘየልዩ እቶም ታሕተዎት ብህይወት ዝነብሩ መታን ነቶም ላዕለዎት ንኽነብሩ እዮም ዝነብሩ። ብዘይ ድልየትካ ምእንቲ ምቾት ካልኦት ትነብሮ ናብራ ብህይወት ምህላውካ ንዓኻ ዘይኮነ ነቶም ብኣኻ ዝግልገሉ ስለዝኾነ ብግብሪ የለኻን።
ኣብ ታሪኽ መዋእል ደቂ ሰባት ብዝተኻየደ ቃልሲ ባህሪ ንምቕያር ዝጠፍእ ጉልበትን ዝደኸመ ሓንጎልን ተበጺሑ ዘሎ ምዕባለ፣ በቲ ካልእ ከኣ ሃብትን ስልጣንን ንምግባት ኣብ ልዕሊ ፍትሒ ዝተኻየደ ዓመጽ ዝሓለቐ ህዝብን ዝወረደ ስቅያትን እንተሪእናዮ ዝመጣጠን ኣይኮነን። ጠንቂ ናይዚ ኹሉ ዓለምና ስለዝጸበበት፣ ጸጋታታ ስለዝወሓደ ወይ ክበላሓት ዝኽእል ሓንጎል ብተፈጥሮና ስለዘይብልና ኣይኮነን። እቲ ጸገም ብማዕረ ከነባብረና ንዝኽእል ልሙጽ ሕጊ ሓለዋ ስለዘይብሉ እዩ እዚ ኹሉ ምዝንባልን ስቅያትን።
ዘለናዮ መዋእል ሰብኣዊ መሰል ከም ንሂወት ዘድልያ መባእታዊ ነገር ምዃኑ ተኣሚኑ ነጻነት ኣህዛብ ተሓልዩ ሕግን ስነ ስርዓትን ተነጺሩ ኣብዘለወሉ ዘመን ብውልቀ መላኺ ዝምራሕ ስርዓት ህ.ግ.ደ.ፍ ንሃገር ሙሉእ ናብ ቤት ማእሰርቲ ብምቕያር ህዝቢ ኤርትራ ግዳይ ማሕይሩ ኮይኑ፣ ዕድል ዝረኸበ እግሩ ናብ ዝመርሖ ሃጽ ኢሉ ይጠፍእ ኣሎ።
እተን ንመሰናበዲ ዝተጠቕመለን ቃላት ከም ጅሓድ፣ጴንጤ፣ ወያኔ፣ ሲኣይኤ በብእዋኑ መድረኽ ኣሕሊፈን። ሕጂ ብውሽጢ ውሽጢ ኣብ ህዝቢ ኤርትራ ህድህዳዊ ምትእምማን ንምጥፋእ ብኣውራጃን ሃይማኖትን ንኽፈላልይ ዘካይዶ ዘሎ ዘመተ ናበይ ንምብጻሕ ምዃኑ ዝሰሓት ኣይኮነን።
እቲ ማሕበራዊ ፍትሒ ንምንጋስ ንቃለስ ኣለና ዝብሎ ብመዓር ዝተሸፈነ ዕረ፣ ቀንዲ ዕላምኡ ህዝቢ ኤርትራ ብቑዋም ክምራሕ፣ ብዲሞክራሲ ክመሓደር፣ ምርጫ ከካይድ ደረጃ ንቕሓቱ ኣየፍቅደሉን ዝብል ጨለነት “ደው በለለይ ክብለጸልካ” ንኸእምን ዝጥቀመሉ ፖለቲካ እዩ። ቀደም ድሕሪ ሞት ጥዕና ቀቢጹ ፍትሒ። ሕጊ ኪኖው ሓጹር ደርብዩ ንዓና ኣየስርሓናን እዩ፣ ብሙህራትን ክኢላታትን ተነዲፍ ድላይና ካብ ምግባር ዓጊቱ እዚ ግበሩ ከምዚ ኣይትግበሩ ኢሉ ዝኽልክለና ሕጊ ንስልጣና ስለዝጻባእን ንሕሉፍ ተግባራትና ስለዝጸባጸብን ኣየርብሓናን እዩ ዝበለ ውልቀ መላኺ ኢሳያስ ናይ ብሓቂ ድዩ ትንፋስ ማሕበራዊ ፍትሒ ኣብ ኤርትራ ክሰኩዕ?
ኣብ ሕጊ ዘይብላ ሃገር ዝነብር ህዝቢ ሰላምን ርግኣትን ረኺቡ ክቀስን፣ ቁጠባዊ ዕቤትን ምዕባለን ተጎናጺፍ ክዓቢ፣ ምስ ጎረባብቱ ብምክብባርን ብምትሕግጋዝን ተሳንዩ ከነብር ዝከኣል ኣይኮነን። ዕግርግር፣ ህውከት፣ ድኽነትን ስደትን፣ ዓመጽን መቕዘፍትን ምዓልታዊ ህይወቱ ኮይኑ ባህሉን ስነ ምግባሩን ክብለል፣ መንነቱን ሃገራውነቱን ክበታተን ዘይተርፍ ዕጭኡ እዩ።
ልክዕ ከምዚ እዋን ቅድሚ ዓሰርተ ዓመት ስርዓት ህ.ግ.ደ.ፍ ነቶም ንዴሞክራሲያዊ ለውጢ ዝተንቀሳቀሱ ላዕለዎት ሰበ ስልጣን መንግስቲ ብህዝቢ ዝተወከሉ ኣባላት ሃገራዊ ባይቶን ሰዓብቶምን ሞያውያን ጋዜጠኛታትን ብወግዒ ኣሲሩ፣ ኢሳያስ ውልቀ መላኽነቱ ዝኣወጀሉ ዕለት፣ ህዝቢ ኤርትራ ንዝኸፈለሉ ረዚን ዋጋ ኣሽሓት ሰማእታት ተመንጢሉ ኣኽሊል ባርነት ዝደፍኣላ ጸላም ዕለት ምዃና ጥራሕ ኣይኮነን ዘጉህይ። እቲ ስዒቡ ዝመጸ ፍልሰት ንስደት፣ ጥፍኣት ንሕልፈት’ውን ኣይኮነን ንበይኑ ዘስቆርቁር። ስርዓት ህ.ግ.ደ.ፍ ናይ ድሕረይ ሳዕሪ ኣይትቡቀል ስነ ሞገት ተኸቲሉ ህዝብን ሃገርን ብኣልማማ ከብርስ ዝተኽተሎ ሜላ ንጥሙር ሓድነት ምፍልላይ ኣስዒቡዎ ዘሎ በሰላ’ ውን ቀሊል ኣይኮነን።
ኣብ መንገዲ ስደት ብኾረሩማ ሙቀት ናይ ምድረበዳ ኣጻምእ ዝመኽኽ ህይወት ጭልቕዓት፣ኣብ ማያት ባሕርን ውቅያኖሳትን ድራር ዓሳ ኮይኑ ሓመድ ኣዳም ዘይለበሰ ነብሲ መንእሰያት፣ ናይ በረኻታት ሲናይ ትንግርቲ ኣጸያፍነቱን ኣስካሕካሕነቱን ብዋጋ ኹሉ ዝሕተቱ ናይ ሎም ሹመኛታት ህ.ግ.ደ.ፍ እዮም።
ኣብ መንቀራቕሮ ዒራዒሮን ኣብ ጎዳጉዲ ቤት ማእሰርትን ዝሓልፍ ዘሎ ህይወት ዜጋታትና ምዓልቱ ኣለዎ። እቲ ብሰንኩ ዝሰዓበ ዝኽትምና ናብ መን ከምዝሰግር ትንቢት ዘድልዮ ኣይኮነን። ዋላ ጊዜ ይመጠጥ እቲ ኣብ ልዕሊ ናይ ኩናት ስንኩላን ዝተፈጸመ ጭፍጨፋ፣ ኣብ ዓዲ ኣቤቶ ዝተቀዝፉ ንጹሃት፣ ብናይ ሃይማኖቶም እምነት ሀለዋቶም ዝጠፍእ ዜጋታት፣ ብሽርሕን ጉርሕን ዝተሸርቡ ሰባት፣ ኣብ ዶባት ኢትዮጵያን ሱዳንን ብጥይት ዝቑለዎ ዘለው መንእሰያት፣እቶም ኣብ ፍሉጥን ዘይፍሉጥን ቤት ማእሰርትታ ኤርትራ ዝሓቐቑን ዝሳቀዩን ዘለው ንጹሃት ዜጋታት ከመይ ኢሎም ይርስዑ።
ምእሳር ውልቀ ሰባት ብሕጊ ዘይተማእዘዘ ስጋብ ዝኾነ፣ ዘይቅቡል ምዃኑ ርዱእ ኮይኑ ብዓውታ ክውገዝ ዘለዎ ስለዝኾነ ንዝሓለፍ ዓሰርተ ዓመታት ተቃውሞና ብዘይ ምቁራጽ ከነስምዕ እኳ እንተጸናሕና መለኽቲ ዝርድኦም ቋንቋ እሱ ብዘይምዃኑ ጥራይ ኣብ ልዕሊ ሃገርን ህዝብን ዘውረዱዎ ዓቢ ገበን ክጠዓሱሉ ይትረፍ’ ሲ ንሓንቲ ካልኢት’ ውን ትኹን ልቢ ህዝቢ ዘረስርስ ቃላት ወስ ከብሉ ኣይተሰምዑን።
በዚ ናይ ሎሚ ኣጋጣሚ ኣብ ኤርትራ ዝተፈጸመን ዝፍጸም ዘሎን ኢ-ሰብኣዊ ምግሃስ ሰብኣዊ መሰላት ንምዝካር እኳ ተኣኪብና እንተሃለና፣ ካብ ተራ ኣኼባን ዓመታዊ ዝኽርን ዝሓለፈ ንመለኽቲ ዕድል ዝኸልእን ንውጹዓት ዜጋታትና ድማ ካብቲ ንዓመታት ዝኣክል ኣሳቒዎም ዝጸንሐ ባርባራዊ ግፍዒ ንምንጋፍ ኩሉ ክብደትናን ዓቕምናን ብምጽንቃቕ ብሓባር ንሰርሓሉን ንድሕነት ህዝብን ሃገርን ሳቦያ ኢልና ብሓባር ንለዓለሉ ጊዜ ክኸውን ይግባእ። እዚ ኣብዚ ዓመት’ዚ ንርእዮ ዘለና ኣብ ሰሜን ኣፍሪቃን ማእኸላይ ምብራቕን ዝካየድ ዘሎ ህዝባዊ ምልዕዓልን ዓመጽን ንዘመናት ክኸይድ ዝጸንሐ ግፍዒ ዝወለዶ ድኣ እንበር ሰባት ኣብ ጽርጊያታት ወጺኦም ህይወቶም ብጥይት መለኽቲ ክምንጠል ስለዝደለዩ ኣይኮነን። ንሕና ኤርትራውያን ካብ ከምዚ ዓይነት ባርባራዊ ግፍዒ ተናጊፍና ነጻ ኣተሓሳስባን ንሕና እንደልዮን እንብህጎን መንግስትን ስርዓትን ንክህልወና ኢና ንዘመናት ከም ኣራዊት መሮር ኣብ በረኻ ሰፊርና ኣንጻር ባዕዳውያን ገዛእቲ ዝተቓለስና። ቃልስና ሰብኣዊ ናጽነትን ፍትሕን ንምርግጋጽ እኳ እንተነበረ፣ ውጽኢት ቃልስና ከምዝምስክሮ ግን ንባዕዳውያን ገዛእትን መለኽትን ካብኦም ብዝገደዱ ሃገራውያን መለኽትን ጠለምቲ ሕድርን ምትካእና እዩ።
ዕላማና እዚ ክሳብ ዘይነበረን፣ በቲ ዘምጻእናዮ ለውጢ ጀለምታ ንብዓትና ከነንቅጽ ስጋብ ዘይክኣልና ድማ፣ ዝኸፈልናዮ ህይወትን ኣካልን ርትዓዊ ለውጢ ኣብ ምምጻእ የዕውተና እዩ ክንብል ስለዘይንኽእል፣ ካብዞም ኣብ ከባቢና እንርእዮም ዘለና ኣብነታውያንን ጀጋኑን ናይ ለውጢ ሃዋርያት ኣህዛብ ገለ ነገር ተማሂርና ኣብ ሃገርና ሰላምን ቅሳነትን ንኽነግስ ብኹሉ ሓይልና ንለውጢ ዝደረኸ ኣውያትን ተቃውሞን ነካይድ።
እቶም ንዓና ዝወለዱ ኣቦታት እተን ንዓና ዝወለዳ ኣዴታት ናይ ወላድ መኻን ኮይኖም፣ ረዳኢ ኣብ ዘይብሉ ዕጹው ገዛ ዘይስማዕ ስቅያት እንዳሕለፍን እንዳተሳቐዩን ንሕና ኣብዚ ኮይና ንዛንየሉ እዋን ኣይኮነን። ልዕሊ ኹሉ ግና እቲ ኣብ ዓዲ ዘሎ ህዝብና ንሓንቲ ካልኢት’ ውን ይኹን ክረኽቦ ዘይከኣለ ፍትሕን ሰላምን ቅሳነትን ተዓዲልና ከነብቅዕ ነዞም እዚ ዘይረኸቡ ወገናትና ነዚ ንክረኽቡ ካብ ምሕላምን ምጽዓርን ዓዲ እንተውዒልና፡ ሎሚ ብሕልና፣ ጽባሕ ድማ ብታሪኽ ተሓተቲ ምዃና ክንርስዕ ኣይግባእን።
በዚ ኣጋጣሚ መበል ዓሰርተ ዓመት ብቑሉዕ ሰብኣዊ መሰል ህዝቢ ኤርትራ ዝተጋህሰሉ ዕለት ንምዝካር ተኣኪብናሉ ዘለና ምዓልቲ፣ ነቲ ብኣረሜን ውልቀመላኺ ኣብ ልዕሊ መላእ ህዝብና ዝወረድ ኢ-ሰብኣዊ ግፍዕን ጌና ዝቕጽል ዘሎን ምስቁርቋርን ምስትንታንን ጥራሕ እኹል ደይኮነ፣ ጠንቂ ናህና ስደትን ከርተትን ንሱ ስርዓት ህ.ግ.ደ.ፍ ምዃኑ ፈሊጥና ካብ ስልጣኑ ምስ ዝእለ ጥራሕ እቲ ግፍዒ ኣብቒዑ ናይ ህዝብና ራሕዋ ዝመጽእን ናህና ከም ድላይና ምስ ወለድናን ኣሕዋትናን ኣብ ሃገርና ንራኸበሉ ዕድል ዝርከብን ምዃኑ ተገንዚብና፣ ሕልናና ዝዓግበሉ ቃልሲ ንምእላይ ስርዓት ህ.ግ.ደ.ፍ ክንሰርሕ፣ ኣብ ክንዲ እቲ ከምተቃለስቲ ኣብ ነንሕድሕድና ዝፈላልየና ነጥቢ ነተኩር፣ ናብቲ ዝያዳ ዘቀራርበና ጉዳይ ከነድህብን ክንጸቅጥን ከምዝግባእ ሕልናዊ ድርኺትና ክዓዝዝ ለበዋ ናይ ኩላህና ክኸውን፣ ብስም እቶም ኩሎም ግዳይ ናይዚ መሪር ኣደራዕ ኮይኖም ዘለውን ጌና ኣብ ኣፈፌት ናይቲ ሓደጋ ተጋሊጾም ዘለው ምሕጽንታ ንቀበል።
የቀንየለይ
ኤልሳ ጭሩም
ሓልዮት ሰብኣዊ መሰላት – ኤርትራ
17 መስከረም 2011


text:
ብዘይ ሕጋዊ ኣዛወርቲ ኣብ ናይ ኣቑሑት መፅዐኒ መኪና ተፃዒኖም ናብ ደቡብ ኣፍሪካ ይጉዓዙ ካብ ዝነበሩ ስደተኛታት እንተወሓደ 43 ኢትዮጵያዊያን ስኣን ኣየር ተዓፊኖም ምማቶም ሰበስልጣን ታንዛኒያ ኣፍሊጦም።ካልኦት ኣብ ወሰን መንግዲ ዝተደርበዩ 70 ሰባት ድማ ሕክምና እናተገበረሎም ምዃኑ ተፈሊጡ’ሎ።
ዘዋሪ እታ ናይ ፅዕነት መኪና ገለ ካብቶም ዝፀዓኖም ሰባት ምማቶም ምስፈለጠ ንቶም ዝሞቱ ናብ ጫካ ብምድርባይ ንቶም ዝደኸሙ ድማ ኣብ ወሰን ፅርጊያ ገዲፉዎም ከምዝሃደመ ፀብፃባት ዜና ሓቢረን ኣለዋ።እቲ ዘዋሪ መኪና እናተሃደነ ምዃኑ’ውን ኣገልግሎት ዜና ፈረንሳይ AFP ንሓደ ወሃቢ ቃል ፖሊስ ብምጥቃስ ፀብፂባ’ላ።
ምኽትል ምንስቴር ጉዳያት ውሽጢ ሃገር ታንዛኒያ ፐሪያ ሲሊማ ሎማዕንቲ ረቡዕ ኣብዝሃብዎ መግለፂ ብዘይሕጋዊ ኣስገርቲ ክንዲ ዝኣክል በዝሒ ዘለዎም ሰባት ክሞቱ ዘሕዝን እዩ ኢሎም።
እቶም ብህይወት ዝተረፉ ስዱዳት ሕክምና ይወሃቦም ከምዘሎን ሰበስልጣን ኢሚግሬሽን ከምዝርከብዎምን ሰበስልጣን ታንዛኒያ ኣፍሊጦም ኣለው።
ቅድም ክብል እውን ካብ ዓቐን ንላዕሊ ዝፀዓነት ጀልባ ኣብ ቓላይ ማላዊ ጠሊቓ 47 ስደተኛታት ምብራቕ ኣፍሪካ ህይወቶም ምስኣኖም ይፍለጥ።
ታንዛኒያ ዝሐሸ ዕድላት ኢኮኖሚ ናብ ዘለዋ ደቡብ ኣፍሪካ መተሓላለፊት ኣፍሪካዊያን ስደተኛታት እያ።


text:
ሚኒስትሪ ጥዕና፡ ሕማም ዓሶ ንምቁጽጻር፡ ስትራተጂያዊ ውጥን ብምሕንጻጽ፡ ካብ 2017 ክሳብ 2021 ኣብ ዘሎ ዓመታት – ኣብ 17 ዓሳው ዝበሃል ንኡሳን ዞባታት ምሉእ ብምሉእ ንምጥፋኡ፡ ምስ ዝተፈላለዩ ናይ ስራሕ መሻርኽቲ ተወሃሂዱ ይሰርሕ ከምዘሎ ገሊጹ።
ኣባል ቤት-ጽሕፈት ምቊጽጻር ሕማም ዓሶ፡ ኣቶ ኣማን ጐይትኦም፡ ነቲ ዛጊት ተመዝጊቡ ዘሎ ውጽኢት ብምዕቃብ ናብ ዝበለጸ ደረጃ ንምድያቡ፡ ቀጻሊ ናይ ምክትታልን ምክልኻልን ንጥፈታት ከምኡ’ውን ጐስጓሳት ይካየዱ ከምዘለዉ ሓቢሩ።
ኣብ’ቲ ብብዝሒ ብዓሶ ዝጥቃዕ ከባቢታት፡ እቶም ቀንዲ ጠንቅታት – ጽሬት ከባቢ ዘይምሕላው፡ ዘይውሑስ ኣጠቓቕማ ናሙስያ፡ ምስ ሓመምካ ብኣጋ ናብ ሕክምና ዘይምኻድን ዝተዋህበካ መድሃኒት ብግቡእ ዘይምውሳድን ከምዘጠቓልሉ ዝሓበረ ኣቶ ኣማን፡ ብኣውራኡ ምጥፋእ ሕማም ዓሶ ኣብ ንቕሓት ሕብረተ-ሰብ ከም ዝምርኰስ ኣረዲኡ።
ኣቶ ኣማን፡ ዝኾነ ሰብ ምልክታት ሕማም ዓሶ ምስ ዝስመዖ፡ ኣብ ውሽጢ 24 ሰዓታት ናብ ትካል ጥዕና ክኸይድን ዝተዋህቦ መድሃኒት ብግቡእ ክወስድን ብምልባው፡ ጣንጡ ዝጸፈየቶ እንቋቚሖ ኣብ ውሽጢ 8 መዓልታት ስለዝነቊሕ፡ ሕብረተሰብ ሰሙናዊ ጽሬት ከባቢ ከዘውትር ተላብዩ።


text:
ሃገራዊ ምርጫ ኬንያ ክኻየድ ትሸዓተ መዓልታት ኣብ ዝተረፈሉ እዋን ሓላፊ ክፍሊ ቴክኖሎጂ ቦርድ ምርጫ ኬንያ ተቐቲሎም።
ሰበ ስልጣን ኬንያ ንሞት ክሪስ ማሳምዶ ዘረጋገጹ ክኮኑ ከለው፡ ክሪስ ቅድሚ ሞቱ ሰለስተ መዓልታት ንመወዳእታ ጊዜ ከምዝተራእየ’ውን ተፈሊጡ’ሎ።
አቦ መንበር ቦርድ ምርጫ ኬንያ ዋፉላ ቺቡክቲ “ ተሳቕዩ ንምሟቱ ምንም ዘጠራጥር ነገር የለን” ክብሉ ገሊጾም።
“ ብርግጽ ምርመራ ክካየድ’ዩ ግን ኣብ ኣእምሮና ማለት ኣብቲ ኮሚሽን ዝለዓል እንኮ ነገር ግን መን ቀቲልዎን ንምንታይን እዩ።”
አቦ መንበር እቲ ምርጫ ቦርድ ካልኦት አባላት እቲ ቦርድ ኣብዚ ናይ ሓዘን ጊዜ ብህድኣት ክሓልፍዎ አተሓሳሲቦም አለው።
ንሞት አባል ምርጫ ቦርድ ዝምልከት ንፖሊስ ኬንያ ንምርኻብ ዝተኻየደ ፈተነ ኣይተዓወተን።
ምርጫ ኬንያ ክካየድ ቁሩብ መዓልታት ኣብ ዝተረፈሉ ሕጂ እዋን ግጭት ከጋጥም ይኽእል’ዩ ዝብል ልዑል ስግኣት ምህላዎ ዝተፈላልዩ ወገናት ይሕብሩ አሎ።
ተቓወምቲ ፓርቲታት እታ ሃገር ፕረዝደንት ኡሁሩ ኬንያታ ንምርጫ ከጭበርብሩ ይክእሉ’ዮም ኢሎም ክኸሱ ከለው ፕረዝንደት ኬንያታ ብወገኖም ቀዳማይ ሚንስተር ነበርን መራሒ ተቓወምቲ ራይላ ኦዲንጋ ነታ ሃገር ብዘርኢ ክመቓቕሉ ይፍትኑ’ዮም ይብሉ።
ኣብ 2007 ዓ.ም ኣብ ኬንያ ዝተኻየደ ምርጫ ብዝተለዓለ ግጭት ልዕሊ 1,100 ሰባት ምሟቶም ይዝከር።


text:
መንገዲ ኣየር ኢትዮጵያ ክፍቲ ናይ ጉልበት ስራሕ ከምዘለዎ ምስ ሰምዐ ኩሎም ዘድልዩ ሰነዳት ብምምላእ ስራሕ ናብ ዘቑፅር ማክቤል ሓላፍነቱ ዝተወሰነ ናይ ውልቂ ማሕበር እንተቕረበ’ውን ናይ ስራሕ ዕድል ከምዘይረኸበ ወዲ 27 ዓመት ነባሪ ከተማ ኣዲስ ኣበባ መንእሰይ ኣሸናፊ ደስታ ይገልፅ።ምኽንያቱ እውን ናይቲ ገዛኢ ፓርቲ ኣባል ብዘይምዃኑን የግዳስ ኣብ ቐረባ እዋን ናይ ዝተጣየሸ ‘’ናይ በዓል ራኢ ማሕበር መንእሰይ’’ ኣባል ብምዃነይ እዩ ይብል።’’ኩሉ ኢትዮጵያዊ መንእሰይ ተረባሒ ክኸውን ኣለዎ።ኣባል ኢህወድግ እንድሕር ዘይኮይንኻ ስራሕ ኣይትረኽብን ምባሉ ሓደገኛ እዩ።’’
ሽሞም ክግለፀሎም ዘይደለዩ ገለ ሓለፍቲ ማክቤል ሓላፍነቱ ዝተወሰነ ናይ ውልቂ ማሕበር’ውን ናይ ጉልበት ስራሕ ንኽሰርሑ ንመናእሰይ ዝመልመልሉ ኣገባብ ብመንገዲ ኣየር ኢትዮጵያ ከምዘይተደልየ ንቪኦኤ ገሊፆም።ብፍላይ ድማ እቶም ተቖፀርቲ ኣባላት ማሕበር መናሰይ ብዓል ራኢ ምዃኖም መፈላልዩ ነጥቢ ምዃኑ ሓቢሮም።
መንገዲ ኣየር ኢትዮጵያ ሎማዕንቲ ኣብዝሃቦ መለሲ ዝተውሃበ ሓበሬታ ዝተጋገየ እዩ ኢሉ።መነግዲ ኣየር ኢትዮጵያ ዝተፈላለዩ ዓይነታት ስራሕ ንትካላት ወሃብቲ ኣገልግሎት ብምሃብ ከምዘስርሕ ዝሓበራ ምኽትል ፕሬዝዳንት ምምሕዳር ሓይሊ ሰብ መንገዲ ኣየር ኢትዮጵያ ወ/ሮ ኤልሳቤት ጌታቸው ኣብ ከይዲ ሙቑፃር ሓይሊ ሰብ ርክብ ዝፈጥራ ምስቶም ትካላት እምበር ምስ ውልቀ ሰራሕተኛታት ኣይኮነን ኢለን።
ንናይ ጉልበት ስራሕ ዝቐረቡ ሰራሕተኛታት ብቑዓት ኮይኖም ኣይተረኸቡን ዝበላ ወ/ሮ ኤልሳቤት እቲ ሳልሳይ ናይ ስራሕ ዓይነት ማለት’ውን ምምልላስ ኣቑሑት መንገደኛታት ብምዃኑን ንብረት ዘለዎ ስለዝኾነን ዝለዓለ ጥንቃቐ ዘድልዮ ስራሕን ኣብኡ ዝሳተፍ ትካል ጥብቕ ንዝበለ መዐቀኒ ክሓልፍን ኣለዎ ኢለን።
ኣባላት ብዓል ራኢ ማሕበር መናእሰይ ስለዝኾና እዩ ዝተነፈገና ብዛዕባ ዝበልሉ እንትምልሳ እቲ እንኮ መዕቀኒ ብቕዓት እዩ፣ክዘራረቡ እንተኾይኖም እውን ምስ ማክቤል እምበር ምሳና ዘራኽብ የብሎምን ኢለን።


text:
ኩነታት ሰብኣዊ ኩነታት ኤርትራ ክምርምር ብሕቡራት ሃገራት ዝቖመ ኣካል ኣብ`ታ ሃገር ብንጹር ምግሃሳት ሰብኣዊ መሰላት ከምዘሎ ኣብ ዘካይዶ ዘለኹ መርመራይ ርእየ ምባሉ ይፍለጥ። ብዛዕባ`ዚ ዝተሓተቱ ወኪል መንግስቲ ኤርትራ ኣምባሳደር ተስፋሚካኤል ገራህቱ፡ እቲ ጸብጻብ ርትዓውነት ዝጎደሎን ኣብ ባይታ ዘሎ ኩነታት ዘየንጸባርቕን ከምዘኾነ ሞጊቶም።
ንዋሕዚ መንእሰያት ስደተኛታት ብዝምልከት ዝቐረበሎም ሕቶ ክምልሱ ከለዉ “ እዚ ንደገ ወጺኡ ዘሎ ቑጽሪ ወላ ዝሕመናን ዝትንክፈናን`ኳ እንተኾነ፡ ነቲ ኣማኢት ኣሸሓት ኣብ ኤርትራ ኾፍ ኢሉ ወላ እናኸበዶ ኸሎ ኹነታት ናይ ናብራ፡ ነዛ ሃገር`ዚኣ ንምህናጽን ንምክልኻልን ንዝጽዕር ዘሎ መንእሰይ ዝውክል ኣይኮነን-ወላ ብቑፅሪ ወላ ብኻልእ መንገዲ-እዚ ንጹር ክኸውን ኣለዎ “ ኢሎም።
እቲ ብዝተፈላለየ ምኽንያት ዝወጽእ`ውን እንተኾነ ምስ ወጸ እቲ ዝበዝሐ ምስ ሃገሩ መንግስቱን ህዝቡን ጠጠው ዝበለ`ዩ ኢሎም ኣምባሳደር ገራህቱ።
ምሉእ ቃለ-መጠይቕ ንምስማዕ ኣብ`ዚ ጠውቑ፡


text:
ኣብ ሰራልዮን ብዘጋጠመ ምዕልቕላቕ ውሕጅን ምንሽርታት ጭቃን ልዕሊ 200 ሰባት ምሟቶም ሰበ ስልጣን እታ ሃገር ገሊጾም።
እዚ ሎሚ ኣብታ ሃገር ዘጋጠመ ሓደጋ ድሕሪ ንነዊሕ ሰዓታት ዝሃረመ ዝናብ ዘጋጠመ ምኳኑ ናይ ዓይኒ መሰኻክር ካብቲ ቦታ ይሕብሩ።
ሰራሕተኛ ቴክኒክ ኣብ ኮናኡት ሆስፒታል ዝኾነ ሲነህ ካምራ ንመራኸቢ ብዙሃን እታ ሃገር ኣብ ዝሃቦ ቃል ብሰንኪ ስእነት ቦታ ሬሳታት ኣብ መሬት ከምዝርኸቡ ገሊጹ።
ንሱ ብተወሳኺ እቲ ሓደጋ ኣብ ዘጋጠመሉ ብዙሓት ሰባት ኣብ ገዝኦም ደቂሶም ብምንባሮም ቁጽሪ ዝሞቱ ሰባት ክውስኽ ከምዝኽእል የረድእ።
መደበር ቴሌቭዥን እታ ሃገር ንመደበኛ ፈነወ ኣቋሪጹ ሰባት ንፈተውትን ቤተሰብ ከናድዩን ምውታት ተሰኺሞም ክንቀሳቀሱ ከምዘርኣየ ተፈሊጡ’ሎ።
ሰበ ስልጣን መንግስቲ ወታሃደራዊ ሓይሊ ብምውፋር ነቲ ህይወት አድሕን ስርሒት ይሳተፉ ከምዘለው፡
ምክትል ፕረዝደንት እታ ሃገር ቪክሮት ፎር ናብቲ ቦታ ኣብ ዝበጽሕሉ ”ብዙሓት ኣብ ትሕቲ ፍርስራስ ሞይቶም ክኾኑ ይኽእሉ’ዮም። ብዙሕ ቁጽሪ ዘለዎም ዘይሕጋዊያን ህንጻታት’ውን ኣብቲ ቦታ ኔሮም’ዮም” ኢሎም።


text:
ከም መጠን ኣብ ዝተሓተ ደረጃ መነባብሮ ዝርከቡ ህንዳዊያን ኣብ ስራሕቲ ፅሪየት ዝተዋፈረ ባህግዋት ሲንግ ካብ ናይታ ሃገር ቁጠባዊ ዕብየት ተረባሒ ከምዘይኮነ ይዛረብ።
ብልሽዉና ኣብ ኩሉ ከምዝተዛመተን ገንዘብ ከይሃብካ ዝኾነ ነገር ክትፍፅም ኣይተኽእልን ይብል።ኣስዒቡ ‘’ሓደ ድኻ ሰብ ዝኾነ ጉድያ ክውድእ እንተደልዩ ካብ ቦታ ናብ ቦታ ኮለል የብሉዎ’’ይብል።
ግዕዝይና፣ቢሮክራሲ ዘይውዳእ ሕግን ኣሰራርሓን ኣብ ዓለም ዝዓበየት ዴሞክራሲ ንዘለዋ ህንዲ ክህውኹዋ ፀኒሖም።
ናረንድራ ሞዲ ግን ለውጢ ከምፅኡ ተስፋ ተገይሩሎም ኣሎ።ሻሂ ካብ ዝሽቅጥ ቤተ ሰብ ዝተወለዱ ሞዲ ክሳብ ላዕለዋይ ኣመራርሓ ሃገራዊ ባህሪትያ ጃናታ ፓርቲ ብምድያብ ናይ ከፍለ ግዝኣት ጉጃራት ሓላፊ ምንስትራት ብምዃን ን13 ዓመታት ኣገልጊሎም።
ኣብ ስልጣን ኣብ ዝነበርሎም እዋናት ዝተፋለልዩ መሰረተ ልምዓት ብምህናፅን ኢንቨስትመንት ብምስሓብን ምዕራባዊ ክፈለ ግዝኣት ህንዲ ብቁጠባዊ ዕብየት ኣሰጋጊሮምዋ ክብሉ ደገፍቶም ይንእዱዎም።
መራሕቲ ንግዲ ህንዲ ሓዊሱ ብዙሓት ሰባት ሚስተር ሞዲ ቀዳማይ ምንስቴር ምስ ኮኑ ብደረጃ ሃገር እውን ከምዚ ዝበለ ለውጢ ከምፅኡ ትፅቢት ይገብሩ።
ኣብ ዋሽንግተን ዝመድብሩ ማእኸል ስትራተጂያውን ዓለምለኸ መፅናዕታትን ላዕለዋይ ተመራመሪ ዝኾኑ ሪክ ሮሶ እውን ከምኡ እዩ እምነቶም።
መራሕቲ ንግዲ እታ ሃገር ኣብ ሕጊ ለውጢ ክሪኡ ድልየት ከምዘለዎምን ቁጠባዊ ምምያሽ ክገብሩ፣ግዕዝይና ከጥፍኡን ትፅቢት ይገብሩ እዮም ኢሎም ብምስዓብ።
ዝበዝሑ ሰባት ኣብ መሪሕነት ሞዲ ተስፋ እንተገበሩ እውን ዝሰግኡ ክኣ ኣለው።ኣብ 2002 ኣ/ፈ ክፍለ ግዝኣት ጉጃራት ብሃይማኖታዊ ናዕቢ ክትሕመስ ከላ ዋላ ሓደ ነገር ኣይገበሩን ተባሂሎም ይኽሰሱ።መብዛሕቲኦም ኣመንቲ ምስልምና ዝኾኑ እንተውሓደ ሓደ ሽሕ ሰባት ተቐቲሎም።
ጠቕላሊ ቤት ፍርዲ ህንዲ 63 ዝዕድሚኦም ሞንዲ ኣብቲ ህውከት ኣይተሳተፉን ኢሉ እንተፈረደ እውን ብዙሓት ብፍላይ ድማ 180 ሚሊዮን ስዓብቲ ምስልምና እታ ሃገር ሃገራዊነት ናይ ዘኽርር ናይ ሂንዱ ፓርቲ ናይ ነዊሕ እዋን ተሪር ኣባል ብምዃኖምም ሰጋእ ይብሉዎም።
ሙንዲ ኣብ ክንዲ ምስፍሕፋሕ ሃገራዊነት ህንዱ ኣብ ዕብየትን ልምዓትን ዘድህቡ እንተኾይኖም ህንዳዊያን ከቕልቡሎም እዮም ይብላ ኣብ ብሩኪንግስ ኢንስቲቱሽን ክኢላ ታንቪ ማዳን።
በቲ በለ በዚ ግን ሞንዲ ዝመርሑዎ ፓርቲ BJP ብሰፊሕ ኣፈላላይ ምስ ምስዓሩ ዝለዓለ ትፅቢት ተገይርሉ’ሎ።


text:
ኣምልኽ ብመጀመሪያ ሰማይን ምድርን ፈጠር: ዘፍ 1:1
ብዛዕባ ፍጥረት ክንዛረብ ከለና ኩሉ ግዜ ነቲ ሰብኣውን ክርስትያናውን ሕይወትና ዝትንክፍ ኢዩ። ሓደ መሰረታዊ ሕቶውን የኸትል ።
– ካበይ ኢና መጺና
– ናበይ ኢናኸ እንኸይድ
– መወዳእታና ናበይ ኢዩ። ከመይ ኢዩ ክኸውን።
ሰብኣዊ ኣእምሮ ነዚ ሕቶዚ እዚ መልሲ ንምሃብ ካብቲ ናይ ፈጣሪ ህላዌ . . . ካብቲ ስራሓቱ ተበጊስካ ብርግጽነት ብብርሃን ሰብኣዊ ኣእምሮ ክፍልጥ ዝከኣል ኢዩ። ግና ኩሉ ግዜ ብእምነት ዝተሰነየ ክኸውን ኣለዎ። ስለዚ ኢዩ ኸኣ እምነት መጺኡ ንእእምሮና ዘብርሆን: ኣብቲ ቅኑዕ ርዲኢትን ሓቅነትን ዘጽንዖ፤ ከምቲ ጳውሎስ ናብ ሰብ ዕብራውያን ክጽሕፍ ከሎ ዝብሎ ድማ: “ኩሉ ዓለም ብቃል ኣምላኽ ከም ዝተፈጥረ፤ እቲ ዝረኣ ድማ ካብ ዘይረኣ ከም ዝተፈጥረ ብእምነት ኢና እነስተውዕለሉ። ዕብ.11:3 ብዘይ እምነት እቲ ሓቀኛ ርድኢት ናይ ፍጥረት ክህልወና ኣይክእልን። ስለዚ ክንአምን ይግበአና።ነዚ ኹሉ ግና ባዕሉ እግዚኣብሔር ካብ ሰማያት ሰማያት ወሪዱ ንወድሰብ ክገልጸሉ ይርከብ። ሰብ ክህልዎ ዝኽእል ባሕርያዊ ፍልጠት ኪንየው ዝኸይድ ናይ ፍጥረት ምሥጢር፤ እግዚኣብሔር ንሕዝቢ እሥራኤል በብደረጃኡ ኪገልጸሉ ተረኽበ። እቲ ንኣበው ዝሓረየ፤ ንሕዝቢ እስራኤል ብሕሬቱ ዝወለዶን ዘዕበዮን፤ እዚ ኹሉ ዝገበረ ኣምላኽ ድማ ኩሎም ሕዝብታት ዓለምን ዓለም ብመሉኣን ናቱ ከምዝኾኑ ዝገልጸ፤ ንሱ ብቐንዱ እዩ። ሰማይን ምድርን ዝፈጠረ። ኢሳ 43:1 – መዝ.115:15 – 124:8፤ 134:3
“ሕጂ ግና ኣታ እስራኤል፥ እቲ ዝፈጠረካን ዝደኮነካን እግዚኣብሔር ከምዚ ይብል ኣሎ” ኢሳ.43:1 በቲ ሰማይን ምድርን ዝፈጠረ እግዚኣብሔር ቡሩኻት ኩኑ። መዝ.115:15
ስለዚ ካብ ቃል ኣምላኽ ዘፍ.1:1 ተበጊስና እግዚኣብሔር ፈጣሪ ምኻኑ ንኣምንን ንቕበልን። ብመጀመሪያ ሰማይን ምድርን ፈጠረ: ፍጥረት ስራሕ ቅድስቲ ሥላሴ ምኻኑ እዩ።እግዚኣብሔር “ብመጀመሪያ ሰማይን ምድርን ፈጠረ።” ዘፍ 1:1 ብመጀመርያ ቃል ነበረ፡ እቲ ቃል ድማ አምላኽ ነበረ፡ ኩሉ ነገር ብአኡ ተፈጥረ፡ ካብቲ ዝተፈጥረ ዘበል ድማ ብዘይካ በአኡ ሓንቲኻ ዝተፈጥረ የልቦን። ዮሓ.1፡1-3 እግዚኣብሔር ንኩሉ ፍጥረት ብነጻን ብፍቕርን ዝመልኦ ብድልየቱ ፈጢርዎ ። ማለት “እግዚኣብሔር ንኩሉ ካብ መለኮታዊ ባህሩ ወጻኢ ዝኾኑ … ብቃሉ ብሓይሊ መንፈስ ቅዱስ ንኹሉ ፍጥረት ፈጢርዎ ብማለት ስራሕ እግዚኣብሔር ክንደይ ጽቡቕን ዘደንቕን ምኻኑ ክነስተንትን ንኽእል።
እቲ ዘለዓለማዊ እግዚአብሔር – አብ በቲ ጥበብን ሕያውነትን ዝመልኦ ነጻን ምሥጥራዊን መደቡ ንምሉእ ዓለም ፈጠረ። ንደቂ ሰብ እውን አብ መለኮታዊ ሕይወቱ ንኸካፍሉ ኽብ አበሎም፡ እናበለ ትምህረና ቤተክርስቲያን አብ ብርሃን አሕዛብ ቁጽሪ ክልተ። መንፈስካ ኦጐይታ ንዓለም መልኣ; ኣምላኽ ብመጀመርያ ሰማይን ምድርን ፈጠረ ምድሪ ድማ በረኻን ጥራይ ነበረት ጸልማት ከኣ ኣብ ልዕሊ መዓሙቕ ነበረ መንፈስ ከኣ ኣብ ልዕሊ ማያት ይዘንብ ነበረ። ዘፍ 1: 2 መንፈስ ኣምላኽ ድሮ ካብ ጥንቲ ኣብ ምፍጣር ዓለም’ውን ህልው ምኳኑ ግልጺ ኢዩ።
“ኣምላኽ ጽሩይ ልቢ ፍጠረለይ፡ ጽሩይ መንፈስ ከኣ ኣብ ውሽጠይ ሓድስ ካብ ገጽካ ኣይትደርብየኒ ብቅዱስ መንፈስ ከኣ ኣይተግድፈኒ” መዝ.51፡10-11 መንፈስ ኣምላኽ ከም ዝንቀሳቐስ ህልውና ናይ እግዚኣብሔር በይኑ ነቲ ዘሎ ዘይተስተኻከለ ኩነታት ፍጥረት ዘመዓራረየ፡ ቅርጺ ዘይብሉ ዝነበረ – ቅርጺ ዝሃቦ እዩ ዘስምዕ። መምህራን ሕጊ ኣይሁዳውያን እቲ መንፈስ ርዋሕ – መንፈስ ናይ ንጉሳዊ መሲሕ ኢሎም ይጽውዕዎ። ንገሊኦም፤ ከምኡ ኣብ መዝ.33፡6 ሰማያት ብቃል እግዚኣብሔር ብዘሎ ሰራዊቶም’ውን ብእስትንፋስ ኣፉ ተገብሩ ይብል። መንፈስ እግዚኣብሔር ብቀጻሊ ዚፈጥር ምኳኑ ኸኣ ይንገረሉ። ንስኻ ገጽካ ትኽውል ይስንብዱ መንፈሶም ተውጽእ ይሞቱ…መንፈስ ትልእኽ’ሞ ይፍጠሩ ንገጽምድሪ ከኣ ትሕድሳ መዝ.104፡29-30 እግዚኣብሔር ብመንፈስ ዓዳልን ኣሓዳስን ሕይወት ምኳኑ ከኣ ይንገረሉ።
እግዚኣብሔር እምላኽ ከኣ ንሰብ ካብ ሓመድ ምድሪ ገበሮ ኣብ ኣፍንጭኡ ድማ ትንፋስ ሕይወት ኡፍ በለሉ’ሞ ሰብ ህያው ኮነ ዘፍ.2፡7። እቶም ኩሎም መንፈስ ኣምላኽ ብምርካብ ሕይወት ዝረኸቡ ከኣ ንእግዚኣብሔር አምላኾም ከምልኹን ክሰዱን ክውድሱን ትሑዛት ይኾኑ። መንፈስ አምላኽ ኣብ መንጐ ኣምላኽን ሰብን ጽኑዕ ዝኾነ ሕብረት ይፈጥር: ምኽንያቱ ካብ እግዚኣብሔር ፈጣሪ ወጺኡ ናብቲ ፍጡር ዝኾነ ሰብ ስለ ዝወርድ ምስኡ’ውን ስለ ዚነብር። በዚ ኢዩ ጳውሎስ “ንስኻትኩም ማሕደር መንፈስ ቅዱስ ምኻንኩምዶ አይትፈልጡን ኢኹም” እናበለ ዝጽሕፍ።
ኣብ ጥበበ ሰለሙን 12፡1 “እቲ ዘይበርስ ዘይበላሾ መንፈስካ ኣብ ኩሉ ፍጡር ኣሎ” እናበለ ይዛረብ ኣብ ሕዝቂኤል ነቢይ እንተ ተመልከትና’ውን መንፈስ ቅዱስ ንዝደርቀ ዓጽሚ ከይተረፈ ሕይወት ዚህብ ምኳኑ የዘንቱ። ኣብ ናይ ቢዘንታይን ስርዓተ ኣምልኾ ብዛዕባ መንፈስ ቅዱስ እንክዛረቡ “ምምራሕን ምግዛእን፣ ምቅዳስን ምንቅስቃስ ተፈጥሮ – ሠራሕ መንፈስ ቅዱስ ኢዩ። ምኽንያቱ ንሱ ብባህሪኡ ምስ ኣቦን ውሉድን ሓደ ኢዩ: ኣብ ርእሲ ሕይወት ስልጣን ዘለዎ ከኣ መንፈስ ቅዱስ ኢዩ። ምኽንያቱ እግዚኣብሔር ብምኳኑ ኣብ ኣቦ ብወዲ ዓለም ፍጥረት ናይ ምሕላው ሓለፍነት ኣለዎ ይብለና።
እግዚኣብሔር ብመንፈስ ቅዱስ ሕይወት ይህብ ይዕድል፤ ንሱ እቲ መጨረሻ እግዚኣብሔር ንፍጥረቱ ዝልግሰሎም ህያብ ኢዩ፤ ንዓታቶም ካብ ዘይምንባር የድሕኖም፡ ይዓቍሮም። ስለዚ ኣብ መንፈስምኳን ወይ መንፈስ ቅዱስ ኣባኻ ምጽናዕ ማለት ህያው ምኳን ብሕይውት ምንባር ማለት ኢዩ።
ኣብ ምስጢር ቅድስቲ ስላሴ መንፈስ ቅዱስ ኣቦን ውድን ዘራክብ ዘተሓባብር ፍቕሪ ኢዩ። ብተመሳሳሊ ብዛዕባ ፍጥረት እንክንዛረብ መንፈስ ቅዱስ ነፍስ ወከፍ ፍጡር ዋና ዓላማ ሕይወት ንኸስተማቕር ወይ ንኽነብር ኣብ ውሽጢ ሕይወቱ ኮይኑ ዝሰርሕ ኢዩ። እዚ ጥራይ ዘይኮነ ኣብ መንጐ እግዚኣብሔርን ሰብን ኣብ መንጐ ሰብን ካልኦት ፍጥረትን ሕብረት ዚፈጥር ኢዩ። ንስነምግባር ዚርኢ’ውን መንፈስ ኣምላኽ ንሕይወትና ኣድላዪ ምኻኑ የረድኦ። “ኦ ኣምላኽ ጽሩይ ልቢ ፍጠረለይ፡ ጽሩይ መንፈስኽ ከኣ ኣብ ውሽጠይ ሓድስ: ካብ ገጽካ ኣይትደርብየኒ ቅዱስ መንፈስ ከኣ ኣይተግድፈኒ” መዝ.51፡10-11 ቅዱስ መንፈስ ናይ እግዚኣብሔር ኣብ ሓደ ሰብ ምንባር ማለት ኣብ ቅድሚ ህላዌ እግዚኣብሔር ምንባር ማለት ኢዩ ታሕጓስ ናይ ድሕነት ምርካብ ማለት ከኣ ኢዩ። እቶም ኩሎም ብመንፈስ ኣምላኽ ዝምርሑ ንሳቶም ደቂ እግዚኣብሔር ኢዮም።
እግዚኣብሔር ነዚ ዓለምና ክጥምቶ እንከሎ- ከም ተገልጸ ናይ ኣምላኽ ዘለዎ ጌይሩ’ዩ ዝጥምቶ – ምኽንያቱ ዓለም ምልክት ናይ ህላዌ መንፈስ ቅዱስ ዘሎ ኢዩ። ኵሉ ሥራሕ ፍጥረት እግዚኣብሔር ኣብ ብርሃን እቲ ብወዱ ዝፈጸሞም ነገራት ክንምልከት ኣሎና ብክርስቶስ ነፍስ ወከፍ ሰብ ናብ ሓድሽን ዘለዓለማውን ዝኮነ ኪዳን እተጸውዐ’ዩ። ኩልና ብክርስቶስ ኣብ ዘልዓለማዊ ሕይወት ዝተጸዋዕና ኢና። ክርስቶስ ብምስጢር ፋሲካኡ ካብ ኩሉ ሓጢኣት ነጻ ገይሩና ኢዩ – በዚ ከኣ ሓደሽቲ ፍጡራት ገሩና ኢልና ንኣምን። ብመጀመሪኣ ቃል ነበረ፥ እቲ ቃል ድማ ኣብ ኣምላኽ ነበረ:: ኩሉ ነገር ብኣኡ ተፈጥረ፤ ካብቲ ዝተፈጥረ ዘበለ ድማ ብዘይካ ብኣኡ ሓንቲ እኮ ዝተፈጥረ የልቦን። ዮው. 1.1-3
እዚ ናይ የውሃንስ ቃል … ቃል ብቃሉ ካብቲ ናይ ፍጥረት መልእኽቲ ዝተወስደ ይኸውን. ኣምላኽ ብመጀመሪያ ሰማይን ምድርን ፈጠረ” ስለዚ ካብ መጀመሪያ ቃል ነበረ ብምባል ህላዌ ናይ ወልድ ካብ ዘለዓለም ምካኑ ወልድ ኣብ ምፍጣር ዓለም ከምዝተዋስአ ይምህር። እቲ ቃል ድማ ኣምላኽ ነበረ፡ ኣብዚ ትምህርቲ ናይ የውሃንስ ንጹር እዩ። ንሱ እቲ ቃል እግዚኣብሔር እዩ። ማዕረ ኣቦ. ፈጣሪ…. ባዕሉውን ጎይታና ኢየሱስ ክርስቶስ “ኣነ ኣቦን ሓደ ኢና” ይብል። ስለዚ ኣብዚ ብሓጺሩ ፍጥረት ስራሕ ቅድስቲ ስላሥሴ ምካኑ ይምህረና። ከመይ ኣብ ሰማያትን ኣብ ምድርን ዘሎ ኹሉ፤ ዚረኣን ዘይረኣን፥ መናብርት ይኹኑ ጎይትነት፥ ሊቃናት ይኹኑ ሥልጣናት ኩሎም ብኣኡ ዝተፈጥሩ እዮም። ኩሉ ብእኡን ንእኡን እዩ ዝተፈጥረ። ቆላ 1:16-17 ፍጥረት ነቲ ፍቕርን ክብረትን ልዕልናን ኣምላኽ ዝገልጽ ኢዩ። ንሕና ነቲ ክብሪ ኣምላኽ እንገልጽ ፍጡራት ኢና። ምክንያቱ እቲ ፍቕሩ ንሓልዮቱን ጽባቔኡን ኣብቶም ፍጡራቱ ንሕና ነፍሲ ወከፍና ስለ ዘንጸባርቕ። በዚ ምኽንያት ስለዚ ኩሉ ፍጡር ንኽብሪ ኣምላኽ ዝገልጽ ኮይኑ ይርከብ። ኣብዚ እቲ ቀንዲ ዕላማ ናይ ፍጥረት. ቅዱስ ቬናቨንቱራ ክገልጽ እንከሎ ከምዚ ይብል፥
“እግዚኣብሄር ንኹሉ ነገራት ዝፈጠረ ኣብ ክብሩ ክብሪ ንምውሳኽ ዘይኮነስ ንአኡ ኪገልጽን ንካልኦት ከሳትፎን ኢሉ ኢዩ ይብል። “እግዚብሔር ብለዋህነቱን ብጥበቡን ንርእሱ ገሊጹ ምስጢር ፍቓዱውን ንኽገልጽ ፈቐደ። ፍቃዱ ከአ ብኽርስቶስ በቲ ሥጋ ዝኾነ ቃልን፡ ብመንፈስ ቅዱስን፡ ደቂ አዳም ምስ አብ ርክብ ምእንቲ ክህልዎም፡ ካብቲ አምላኻዊ ባህሪ እውን ተኻፈልቲ ምእንቲ ክኾኑ ኢዩ”። ፪ ጉባኤ ቫቲካን አብ ቃል እግዚአብሔር ምዕራፍ ሓደ ቁጽሪ 2
ስለዚ ብፍላይ ንሕና ነፍሲ ወከፍና እቲ ናይ እግዚኣብሔር ምሕረትን ሕያውነትን አብ ሕይወትና ከንጸባርቕ ሓላፍነትን ጸዋዕታን ኣለና። ዓለም ንኽብሪ ኣምላኽ ተፈጥረ ዝብል መልእኽትን ትምህርትን እምበኣር ሓደ ሓቂ ናይ እምነትና እዩ። ስለዚ ነፍሲ ወከፍ እቲ መለኮታዊ ጽባቐ ናይ ኣምላኽ የንጸባርቕ። እዚ ኣብ መዝ.19:1 ክነንብብ ንኽእል፣“ሰማያት ክብሪ ኣምላኽ የዘንትው፥ ጠፈር ከኣ ግብሪ ኣእዳው ይነግር”። እዚ ኣበሃህላ እዚ ዓለምን ኩሉ ኣብኣ ዝነብር ፍጡርን ንኽብሪ ኣምላኽ ከምዝተፈጥረ ኢዩ። ኦ እግዚኣብሔር ሰማያት አቲ ዝገበርካዮ ተኣምራታት ኬመስግንዎ ኢዮም። መዝ 88:5 ፀሓይን ወርኅን ኣመስግናኦ: ብርሃት ከዋኽብቲ ኣመስግንኦ: ሰማየ ሰማያን ኣብኣ ልዕሊ ሰማያት ዘለኹም ማያትን ኣመስግንዎ.
ኣዚ ሓደ 148.3 ዓለም ንኽብሪ ኣምላኽ ተፈጥረ ክንብል ከለና ፍጡራት ብህላዊኦምን ተግባሮምን ክብሪ ኣምላኽ ይገልጹ። ንሕና ኸኣ ብወገና ነቲ ኣብ ዓለም ዘሎ ዘድንቕ ፍጥረት ብምርኣይን ምስትንታንን ነቲ ፈጣሪኦምን ሰራሒኦምን ንኣምላኽ ነምስግን። እግዚአብሔር ነዚ ንኽገብር ካሊእ ዕላማ አይነበሮን፤ እንታይ ደአ ገደዶ ፍቕሪን ሕይውነትን። እግዚኣብሔር ንዓለም ብመደቡን ጥበቡን ከምዝፈጠሮ ንኣምን። ብነጻ ድላይ ከምጽተፈጠረ ንኣምን። ነዚ ከኣ እግዚኣብሔር ንፍጥራቱ ኣብ ህላዊኡን ጥበቡን ኣብ ሕያውነቱን ከሳትፎም ስለ ዝደለየ እዩ። መዝ.104:24, 145:9
ኦ እግዚኣብሔር፥ ግብርታትካ ኣዝዩ ብዙሕ ኢዩ።
ንኹሉ ብጥበብ ገበርካዮ፥
ንምድሪ ኸኣ ብፍጡራትካ መላእካያ
ስለዚ እግዚአብሔር ክብሩ ንኺገልጽን፥ ንደቂ ሰባት አብቲ ኽብሪ ኢቲ ንኸሳትፍን ኢሉ ንዓለም ፈጠራ። ንፍጡራቱ ኸአ አብቲ ሓቂ፡ አብቲ ሰናይ አብቲ ጽባቄ ኡን ንኸሳትፎም ፈጠሮም። ካብዚ ተበጊሱ ከኣ እግዚኣብሔር ንዓለም ብመደብ ጥበቡ ከምዝፈጠሮ ንርኢ። ጥበ 9:9 ፍጥረት እምበኣር ብናይ እግዚኣብሔር ነጻ ድላይ ከምዝተፈጥረ ነኣምን። እግዚኣብሔር ንፍጥራቱ ኣብ ህላዌኡ፤ ጥበቡ: ኣብ ሕያውነቱ ከሳትፎም ደለየ፤ ከመይሲ ንብዘሎ ንስኻ ፈጠርካዮ፤ ፍቓድካ ስለዝኾነ ድማ ህላዌ ረኺቡን ተፈጢሩን ኣሎ። ራእ.4:11 እቲ መዘሙር ቀጺሉ “ኦ ጎይታ: ግብርታትካ ኣዝዩ ብዙሕ ኢዩ፤ ንኹሉ ብጥበብ ገበርካዮ” እግዚኣብሔር ንኹሉ ሠናይ እዩ፤ ንኹሉ ፍጥረቱ ከኣ ይርኅራኅሉ። መዝ 104:24 እናበለ ይድነቕ ብተግባር እግዚኣብሔር ክድነቕ ንዕዘብ።
እግዚኣብሔር ንኽፈጥር ዝኾነ ሓገዝ ከምዘይድልዮ: ከኣሌ ኩሉ ከምዝኾነ ኣብ ዝሓለፈ ርኢና ነርና። በዚ ከኣ ንኣምን። ክእለት እግዚኣብሔር ንኹሉ ዘጠቓልል ምኻኑ ኣብ ቅዱሳት መጻሕፍቲ ተደጋጊሙ ይግለጽ። ናይ ያዕቆብ ኃያል፤ “ጎይታ ሠራዊት” “ኃያልን በዓል ክእለትን” ብዚብል ይጽዋዕ። ኢዮብ ነዚ ከኣሌ-ኩሉነት ናይ እግዚኣብሔር ኣብ እንክገልጽ፥ ኩሉ ከም እትኽእልን፤ ነቲ ዝመደብካዮ ኻብ ምግባር ዚኽልክለካ ኸም ዘአልቦን ሕጂ ፈለጥኩ ይብል። ኢዮ.42:2 ንኹሉ ነገር እምበኣር እግዚኣብሔር ካብ ዘየሎ ከምዝፈጥር: ትንፋስ ከምዝህብ ባዕሉ መጽሓፍ ቅዱስና ይምህረና።
ኣብ ካሊእ መጽሓፍ መቃብያን ምዕ.7.22 -23 ከምዚ ነንብብ፦ ኣነ ኣብ ማሕጸን ከመይ ኢልኩም ሕይወት ከም ዝዘራእኩም ኣይፈልጥን ኢየ። ኣነ ሕይወትን ትንፋስን ኣይሰኻዕኩልኩምን፥ ነዚ ኣባኻትኩም ዘሎ ኣካላት ሰብነትውን ኣይሰራ ዕኩልኩምን። ስለዚ እቲ ንዓለም ዝፈጠረ፥ እቲ ንሰብ መጀመርታ ቕርጺ ሂቡ ዝፈጥረን፥ ንኹሉ ፍጥረት ዝመሃዘን፥ ሕጂ ንስካትኩም ምእንቲ ሕጉ ሕይወትኩም እንተመነንኩም፥ ንሱ፥ ብምሕረቱ መሊሱ ሕይወትን ትንፋስን ክህበኩም እዩ ይብል። 2መቃ 7:22-23 እዚ ከኣሌ ኩሉ ምካኑ እናኣምኖ ኣምላኽ እምበኣር ኣብ ደቂ ሰባት ብመንፈሱ ንጹሕ ልቢ ኪፈጥር ዝኽእል፥ ንኅጥኣተይናታት ሕይወት ክህብን ክዘርእን ዝኽእል ኣምላኽ ኢዩ። ኣምላኽ ንዝሞቱ ህይወት ዝህብ ንዘየለዉውን ናብ ህላዌ ዚጽውዕ ኣዩ። ስለዚ ዝኸበርኩም ኣሕዋት ብፍላይ ንሕና ደቂ ሰባት ነዚ ካኣሌ ኩሉ ፈጣሪ ኣምላኽ ክብሪ ክንህብ ይግበኣና።ብተግባርና ነቲ ናቱ ጽባቄ ክንገልጽ ይገባኣና። “ከምኡ ኸአ ነቲ ጽቡቕ ግብርኹም ር እዮም፥ አብ ሰማያት ንዘሎ አቦኹም ምእንቲ ኼመስግንዎ፥ ብርሃንኩም አብ ቅድሚ ሰብ ይብራህ”። ማቴ.5:16 ኣምላኽና ቅዱስ ኢዩ እሞ ንሕናውን ቅድስና ኣምላኽ ክነንጸባርቕ ኣለና።
ዳዊት ክዝምር ከሎ:
እቲ ንስኻ እትዝክሮ ሰብ፥
እቲ እትሓልየሉ ወዲ ሰብሲ እንታይ እዩ:
ካብ መላእኽቲ ቑሩብ ኣንኣስካዮ።
ኣብ ልዕሊ ኹሉ ፍጡርካ ሰምካዮ፥
ንኹሉ ኣብ ትሕቲ ሥልጣኑ ገበርካዮ። 7:5-6
ካብቲ ኩቡር ኣምላኽ እዚ ኩሉ ክብሪ ዝተዋህበና ፍጡራት ኢና። እዚ ጥራይ ዘይኮነ ነቲ ፈጣሪና ኣይንእዘዝን ምስበልና እንተኾነውን ሓደ ወዱ ብምልኣኽ እንደገና ብመንፈስ ከም እንፍጥጠር ገበረና።
“ኣብ መጨርሽታ ብግዜና ብወዱ ገይሩ ተዛረበና” ዕብ. 1:1-2 ነቲ ንደቂ ሰብ ዘብርህ ቃል ዘለዓለም ዝኾነ ወዱ፡ ኣብ ማእከል ደቂ ኣዳም እናነበረ ም ሥጢራት እግዚኣብሔር ምእንቲ ክግልጽ ለኣኾ”። ዮሓ.1:1-18፡ በዚ ተግባራትን ሓልዮትና አምላኽ እምበአር እግዚአብሔር አምላኽና ናብቲ ኽብርና መንነትናን መለሰና። በቲ ወዱ ኣብ መስቀሉ ዘፍሰሶ ደም ገይሩ ሰላም ገብረልና። ነቲ ኣብ ምድሪ ዘሎን ኣብ ሰማያት ዘሎን ዘበለ ኹሉ ከኣ ምስ ገዛእ ርእሱ ዓረቖ።
ኣሕዋት እምበኣር ነዚ ናይ ሎሚ ትምህርተ እምነትና ክነስተንትን ከለና: ንሕና እግዚብሔር ክሳብ ክንደይ ከምዘፍቅረና: ክንዝክርን ክነስተንትንን – ትርጉም ሕይውትናን ጸዋዕታናን ክንፈልጥን ይግበአና። ዓለም ንክብሪ አምላኽ ተፈጢራ ኢልና ካብ አመናን ተቐበልናን፡ ንሕና ብሕይወትናን ተግባራትናን ነዚ ኽብሪ እዚ ክንምስክር ይግበአና። ስለዚ ብዛዕባ እቲ ዘለዓለማዊ ዕላማ ሕይወትና ከይንርስዕ። እግዚአብሔር ብአምሳሉን ብአርአያኡን ገይሩ ምስ ፈጠረና፡ ብወዱ ነቲ መወዳእታ ዘይብሉ ዘለዓለማዊ ሕይወት ወረስቲ ኽንከዊን “ብልዕን ምምራትን አብ ዘየባላሽውዎ፥ ሰረቕቲ ኹዒቶም አብ ዘይሰርቅዎ አብ ሰማይ ሃብቲ አክቡ” እናበለ ጸዊዑና ኢዩ። በዚ ኸአ ንሃብቲ እዛ ዓለም ዘይኮነ ንሃብቲ ሰማይ ሃረር ክንብልን ክንሰርሕን ይጽወዓና። ዕላማ መፍጠሪና ከአ እዚ ኢዩ፡ ነቲ ናይ አምላኽ ነገር ሃረር ክልንብል። በቲ ናይ እግዚአብሔር ሕግን ስርዓትን ትምህርትን ሕይወትና ክንመሕ።
አብ ክርስቲያናዊ ሕይወትና ነቶም አብ መጀመርታ ዘልዓልናዮም ሕቶታት፡ ማለት ካበይ ከምዝመጻና ፡ ናበይ ገጽና ንጎዓዝ ከምዘለና – መወዳእታና ኸአ እንታይ ኢዩ ክንፈልጥ ይግበአና። አብዚ ዓለም እዚ ንሕና መንገደኛታት ወይ ስደተኛታት ምኽና አሚና ወትሩ አብ ቅድሚ ፈጣሪና እሙንታ ኮይና ክንመላለስ ይግበአና። ዘለዓለማዊት ሓገር እግዚአብሔር አምላኽ ዘዳለወልና አላትና፡በዚ ምድራዊ ሓጎስ ጣዕሚ ከይተታለልና ነቲ ሰማያዊ ሓጎስ ክነስተንትን መዓልታዊ ክንሰርሕ ይግበአና። ።


text:
ፕሬዝዳንት ባራክ ኦባማ ዝቕፅል ቀዳም አብተን ክልቲኦም ፓርትታት ኣፎም መሊኦም ናተይ እየን ዘይብሉወን ክፍለ ግዝአታት ኦሃዮን ቨርጂኒያን ብምብፃሕ ወፍሪ ዳግማይ ምርጭኦም ብወግዒ ክጅምሩ እዮም።ኣብ መንጎ ባራክ ኦባማን መወዳድርቶም ክኾኑ ትፅቢት ዝግበረሎም ሪፖብሊካዊ ተነሓናሒኦም ኣማሓዳሪ ክፍለ ግዝኣት ማሳቹስተስ ዝነበሩ ሚት ራምኒን እቲ ውድድር ድሮ ብዝግባእ ተጀሚሩ’ሎ።
ናይ ኣሜሪካ ፕሬዝዳንታዊ ምርጫ ንኽካየድ ሽዱሽተ ኣዋርሕ ኣብ ዝተረፈሉ ኣብዚ ሕዚ እዋን ስትራተጂ ሪፓብሊካዊ ፓርቲ ንጹር እዩ።ንፕሬዝዳንት ባራክ ኦባማ ካብ ስልጣኖም ምብራር።ነዚ ንምዕዋት ድማ ወሃብቲ ድምጺ ፕሬዝዳንት ኦባማ ኣብ ቁጠባ እታ ሃገር ዝገበርዎ ምንቅስቃስ ከተኩሩ ምግባር።
መብዛሕቲኦም ሪፓብሊካዊያን መነሓንሕቲ ሚት ራምኒ ነቲ መባእታዊ ውድድር ስለ ዘቋረጽዎ እቶም ኣማሓዳሪ ክፍለ ግዝኣት ማሳቹስተስ ዝነበሩ ኣብ ዝቅጽል ወርሒ ነሓሰ ኣብ ዝካየድ ምርጫ ፕሬዳንታዊ ሕጹይ ዝስዕሩ ይመስሉ።ሮምኒ ዘድልዩዎም ቁጽሪ ወከልቲ ኣብ ዝቅጽሉ ሰሙናት ክውንኑ ትፅቢት ይግበር።
ሮምኒ ምሉእ ቀልቦም ናብ ፕሬዝዳንት ኦባማ ብምዛር ኣብ ዝቅጽል ወርሒ ሕዳር ኣብ ዝካየድ ፕሬዝዳንታዊ መርጫ እንተ ስዒሮም ኢኮኖሚያዊ ምርግጋእ ንምምጻእ ቃል ኣትዮም ኣለዉ።
ውሽጣዊ ቁጠባ እታ ሃገር ኣብ ዝቅጽል ወርሒ ሕዳር ንዝካየድ ምርጫ ወሳኒ ጉዳይ ከምዝኸውን ተንተንቲ ይዛረቡ።እቲ ወፍሪ ምርጫ ክልቲኦም ተነሓናሕቲ ኣብ መጠንን ታራን ፌደራላዊ መንግስቲ ዘለዎም ኣፈላላይ ከጉልህ ከም ዝኽእል ትፅቢት ይግበር።
ሮምኒ ወጻኢታት መንግስቲ ኣዝዮም ከም ዝንክዩ ቃል እንትኣትው ፕሬዳንት ኦባማ ግን ቁጠባዊ ሕውየት ንምስላጥ ዓቕሚ መንግስቲ ከምዝጥቀሙ ቃል ኣትዮም ኣለው።
ኣብዚ ሕዚ እዋን ብዘሎ ኣሃዛዊ መዐቀኒ ሪኢቶ ህዝቢ ፕሬዝዳንት ኦባማ ንሮምኒ ብቁሩብ ይመርሑዎም ኣለው።ኣብ ስልጣን ንዘሎ ፕሬዝዳንት እቲ ፀብለልታ ብዙሕ ዘጃህር ኣይኮነን።ቁጠባ ዩናይትድ ስቴትስ ወሃብቲ ድምፂ ብዝደልዩዎ ህፀት እንድሕር ዘይሓወየ እቲ ፀብለልታ እናሃሰሰ እዩ ክኸይድ።


text:
ምዕራፍ ዓሰርተ ኣርባዕተ
ጸሎትን ፍቕሪን
“ደው ኢልኩም ክትጽልዩ ከሎኹም ድማ፡ እቲ ኣብ ሰማይ ዘሎ ኣቦኹም በደልኩም ምእንቲ ኺሐድገልኩም፡ ኣብ ብጻይኩም ገለ እንተ ኣሎኩም፡ ሕደጉሉ።” (ማርቆስ 11፡ 25)
እዚ ቃል ደድሕሪ እቲ ዓቢይ ተስፋ ጸሎት ይስዕብ። ንሱ ድማ፡ “ስለዚ፡ እትጽልይዎ ዘበለ ከምዝረኸብኩምዎ እመኑ እሞ ኪዀነልኩም ኢዩ።” ዚብል ኢዩ። ቀቅድሚ እቲ ተስፋ ዝመጽእ ቃላት፡ ማለት “ብኣምላኽ እመኑ፡” ዚብል፡ ጸሎት፡ ምስ እግዚኣብሄር ኣብ ዘሎና ንጹር ርክብ ዝምርኰስ ምዃኑ ከምዝምህረና ርኢና ኢና። እዚ ስዒቡ ዝተጠቕሰ ቃል፡ ምስ ከማና ካልኦት ሰባት ዘሎና ርክብ እውን፡ ናይ ግድን ግሉጽ ክኸውን ከምዘለዎ የዘኻኽረና። ንእግዚኣብሄር ዘሎና ፍቕሪን ንጐረቤትና ዘሎና ፍቕሪን ኣይፈላለዩን ኢዮም። እቲ ብልቢ እንገብሮ ጸሎት፡ ምስ እግዚኣብሄር ብሓደ ሸነኽ፡ ወይ ምስ ሰባት በቲ ካልእ፡ ቅኑዕ እንተ ዘይኰኑ ኣየዕውትን ኢዩ። እምነትን ፍቕሪን ነንሓድሕዶም ይደጋገፉ ኢዮም።
እዚ ከኣ ጐይታና ኣዘውቲሩ ዝገልጾ ሓሳብ ምዃኑ ንርዳእ። ኣብ ከረን ደይቡ ኣብ ዝገበሮ ስብከት (ማቴ 5፡23-24)፡ ብዛዕባ እታ ሻዱሸይቲ ትእዛዝ ኣመልኪቱ ክዛረብ ከሎ፡ ምስ ሓውና ዘሎና ርክብ ቅኑዕ እንተ ዘይኰይኑ፡ ናብ ኣቦ እንገብሮ ኣምልኾ ተቐባልነት ከምዘይብሉ፡ ንደቀ መዛሙርቱ ምሂሩዎም። እቲ ቃል፡ “እምብኣርከ መባእካ ናብ መሰውኢ እንተ ኣምጻእካ፡ ሓውኻ ሓዚኑልካ ምህላዉ ከኣ ኣብኡ እንተ ሓሰብካ፡ ነቲ መባእካ ኣብኡ ኣብ ቅድሚ መሰውኢ ሕደጎ፡ ኪድ፡ ቅድም ምስቲ ሓውኻ ተዓረቕ፡ ደሓር ድማ ተመሊስካ መባእካ ኣቕርብ።” ይብል። ከምኡ ከኣ ጸኒሑ፡ ብዛዕባ ናብ እግዚኣብሄር እንገብሮ ጸሎት ኣመልኪቱ ክዛረብ ከሎ፡ “ንሕና ንዝበደሉና ከምዝሓደግናሎም፡ በደልና ሕደገልና፡” ብምባል ምጽላይ መሃረና። ኣብ መዕጸዊ እቲ ጸሎት ከኣ፤ “ንሰብ በደሎም እንተ ዘይሓደግኩምሎም ግና፡ ንዓኻትኩም ድማ ኣቦኹም ኣይሓድገልኩምን ኢዩ።” ብምባል ወሰኸሉ።
ብዛዕባ እቲ ጨካን ኣገልጋሊ ኣመልኪቱ ኣብ ዝመሃሮ ምሳሌኣዊ ትምህርቲ፡ ኣብ መወዳእታ ከምዚ ስዒቡ ዘሎ ኢሉ፡ “ነፍሲ ወከፍኩም ነንሓዉ ነቲ በደሉ በብልብኹም ይቕረ እንተ ዘይበልኩምሉ፡ እቲ ሰማያዊ ኣቦይ ድማ ከምኡ ኺገብረኩም ኢዩ።” ከምኡ ከኣ ኣብዚ፡ ብጀካ እታ ዝነቐጸት ኦም በለስ፡ ማለት ብዛዕባ እምነት ዘለዎ ኣደናቒ ሓይሊን ብእምነት እንገብሮ ጸሎትን ኣመልኪቱ ዝተዛርቦ፡ ኵሉ ብሓደ ጠሚሩ፡ ከምዚ ስዒቡ ዘሎ ብምባል ምሃረ፡ “ደው ኢልኩም ክትጽልዩ ከሎኹም ድማ፡ እቲ ኣብ ሰማይ ዘሎ ኣቦኹም በደልኩም ምእንቲ ኪሓድገልኩም፡ ኣብ ብጻይኩም ገለ እንተ ኣሎኩም፡ ሕደጉሉ።” እዚ፡ ጐይታ፡ ኣብ ናዝሬት ኣብ ዝነበረሉን ድሒሩን፡ ካብ ዘጓነፎ ተመክሮ ዝረኸቦ ትምህርቲ ይመስል። ንሱ ድማ፡ ደቂ ሰባት ኣፍቅር፡ ዚብል ትእዛዝ ምፍራስ፡ ነቶም ጸሎት ዝገብሩ ከይተረፈ፡ ዓቢይ ሓጢኣትን ቀንዲ ጠንቂ ድኽመት ጸሎቶምን ምዃኑ ኢዩ። ናብ ናቱ ብሩኽ ተመክሮ ክመርሓና ዝደለየውን ይመስል። ንሱ ድማ፡ ነቶም እግዚኣብሄር ዘፍቅሮም፡ ኣብ እነፍቅረሉን እንርሕርሓሎምን፡ ከምድሌትና ብሓርነት ንዕኡ ንረኽቦን ክንእመን ሓይሊ ንረክብን ምዃንና ኢዩ።
ኣብዚ እንመሃሮ ቀዳማይ ትምህርቲ፡ ይቕረ ናይ ምባል ባህሪ እዩ። ንሕና ከምዚ ስዒቡ ብምባል ንጽሊ፡ “ከምቲ ንሕና ይቕረ ከምእንብል፡ ይቕረ በለልና።” ቃል ኣምላኽ ከምዚ ስዒቡ ዘሎ ይብል፡ “ከምቲ ኣምላኽ ብክርስቶስ ይቕረ ዝበለልኩም፡ ንሓድሕድኩም ይቕረ ተባሃሃሉ።”
ከምቲ እግዚኣብሄር ብምልኣትን ብዘይ ክፍሊትን ይቕረ ዝበለና፡ ንሕናውን ንኻልኦት ሰባት ከምኡ ይቕረ ክንብል፡ መምርሒ ህይወትና ክኸውን ይግባእ። እንተዘየሎ ግና፡ እቲ እናወላወልና፡ ፍርቃ-ፍርቂ ይቕረ እንብሎ፡ ብጭራሽ ይቕረ ምባል ኣይኰነን። እግዚኣብሄር እውን ብተመሳሳሊ ክፈርደና ኢዩ። ነፍሲ ወከፍ እንፍጽሞ ጸሎት፡ ኣብ ጸጋ ምሕረት ኣምላኽ ኣብ ዘሎና እምነት ይምርኰስ። እግዚኣብሄር ሓጢኣትና እንተ ዝዝክር፡ ሓደ ጸሎት እኳ ኣይምተሰምዐን ነይሩ።
ምሕረት ኵሉ ማዕጾ ፍቕሪን በረኸትን ኣምላኽ ይኸፍት። እግዚኣብሄር ኵሉ ሓጢኣትና ይቕረ ስለ ዚበለ፡ ጸሎትና ንዅሉ ድሌትና ከስልጥ ይኽእል። ፍቕራዊ ምሕረት ኣምላኽ፡ ጸሎትና መልሲ ከምዝረክብ፡ ዓሚቕ ርግጸኛ መሰረት ኢዩ። ፍቕራዊ ምሕረቱ ንልብና ምዚውንኖ፡ ብእምነት ክንጽሊ ንኽእል። ከምኡውን፡ ንሱ ንልቢ ክውንኖ ከሎ፡ ንሕና ብፍቕሪ ክንነብር ንኽእል። ባህሪ ምሕረት ኣምላኽ፡ ብፍቕሩ ክገለጸልና ከሎ፡ ናትና ባህሪ ይኸውን። ሓይሊ’ቲ ፍቕራዊ ምሕረቱ፡ ኣባና ኣብ ዝውሕዘሉን ኣብ ዝነብረሉን፡ ከምቲ ንሱ ይቕረ ዚበሎ፡ ንሕናውን ይቕረ ክንብል ንኽእል።
ዋላውን ዓቢን ዝኸፍአን ጉድኣት፡ ወይ በደል እንተ ወረደና፡ ፈለማ ባህሪ ኣምላኽ ክንላበስ ክንብህግ ይግባእ። እዚ ካብ ክብረይ ተተንኪፉ ዚብል ኣተሓሳስባ፡ ንዓይውን ይግባኣኒ ኢዩ፡ ካብ ምባል፡ ወይ ነቲ ዝበደለና ህነ ክንፈዲ ካብ ምህቃን፡ ክንርሕቕ ይሕግዘና። ኣብ መዓልታዊ ህይወትና ኣብ ዘጓንፈና ናእሽቱ ዘይምቹእ ኩነታት፡ ቀልጢፍና ንቍጣዕ፡ ጐዳኢ ቃል ንዛረብ፡ ወይ ቀልጢፍና ንፈርድ ምዃንና፡ ንኽፋእ ከምዘይኰነን ኣብ ልብና ንነዊሕ እዋን ከምዘይንዓቑሮን ብምግላጽ ክነእምን ንፍትን። ወይውን ሰብ ብባህሪኡ ድኹም ስለ ዚዀነ፡ ከምቲ እግዚኣብሄርን ክርስቶስን ይቕረ ዚብልዎ፡ ንሕና ይቕረ ክንብል ከምዘይንኽእል ኣመኻኒና ንገልጽ። ኣይፋል፡ ነቲ ትእዛዝ ኣብኡ ከሎ ደኣ ንቐበሎ፡ “ከምቲ ክርስቶስ ይቕረ ዝበለልኩም፡ ንስኻትኩምውን ከምኡ ይቕረ በሉ።”
እቲ ካብ ምውት ግብሪ ንሕልናና ዘጽረየ ደም፡ ካብ ነፍሰ ፍትወት እውን የጽርየና ኢዩ። እቲ ፍቕሪ ናይ ምሕረት ፍቕሪ ኢዩ። ናባና ኣቲዩ ናብ ካልኦት ዝሓልፍ ድማ ኢዩ። ንኻልኦት ሰባት ብፍቕሪ ምሕረት ኣብ እንገብረሉ፡ መሓሪ ዚዀነ ፍቕሪ እግዚኣብሄር ኣባና ከምዘሎ ነረጋግጽ ኣሎና። ከምኡውን ቅድመ-ኩነት ብእምነት ናይ እንገብሮ ጸሎት ኢዩ።
ካልኣይን ሓፈሻውን ትምህርቲን ከኣ ኣሎ። ኣብ ዓለም እነሕልፎ ዘሎና መዓልታዊ መነባብሮ፡ ናብ እግዚኣብሄር ብጸሎት ናይ እንገብሮ ርክብ መፈተኒ ኢዩ። ብተደጋጋሚ እቲ ክርስቲያን ናብ ጸሎት ኣብ ዝመጻሉ፡ የሐጉስ ኢዩ፡ ብዝበሎ ነገር ኣእምሮኡ ሓጺሩ ክቐርብ ይፍትን። ህይወት፡ ሕጂ ነቲ ሓደ፡ ድሒርና ድማ ነቲ ካልእ እነልዕለላ፡ ብዙሕ ቅንጥብጣብ ዝሓዘት ኣይኰነትን። ህይወት ምልእቲ ኢያ። እግዚኣብሄር፡ ብመሰረት ልሙድ ቅርጺ መዓልታዊ መነባብሮና፡ ጸሎት ክንገብር ይደሊ። እታ ጸሎት እንገብረላ ሰዓት ከኣ፡ ካብተን ናእሽቱ ክፋላት መዓልታዊ መነባብሮና ሓንቲ ኢያ። እግዚኣብሄር፡ መንነተይን እንታይ ከምዝደሊን፡ ካብ ስምዒታተይ ዘይኰነ፡ ካብ ሓፈሻዊ መዓልታዊ መነባብሮይ ይረኽቦ።
ኣብ ጥቓ እግዚኣብሄር ክቐርብ ምኽኣለይ፡ ሓደ ክፋል ምስ ሰባትን ምስ ምድሪን ዘሎኒ ርክብ ኢዩ። ኣብዚ እንተ ፈሺለ ኣብኡውን ክፈሽል እየ። ኣብ መንጎ ጐረቤተይን ኣነን ብግሉጽ ስለ ዘይተረዳዳእና ጥራይ ዘይኰነ፡ ግና ሓፈሻዊ ኣተሓሳስባይን ውሳነይን፡ ከይተረኣየ ብሓሳብን ብዘረባን ዘመሓላልፎ ጽልኢ፡ ንጸሎተይ ክዓግቶ ይኽእል ኢዩ። ብእምነት እንገብሮ ውጽኢታዊ ጸሎት፡ ህይወትና ንፍቓድን ፍቕሪን ኣምላኽ ብምሃብ ይመጽእ። እግዚኣብሄር፡ ኣብ ዝጽልየሉ እዋን ኰይነ ክቐርብ ብዝህቅኖ ኣይኰነን፡ ጸሎተይ ዝሰምዕ። እኳ ደኣ ካብ ናይ ጸሎት ሰዓተይ ወጻኢ ብዝፍጽሞም ተግባራት ኢዩ፡ ጸሎተይ ዝሰምዕ።
እዞም ሓሳባት ብእኩብ ሳልሳይ ትምህርቲ ይህቡና። ምስ ሰባት ዘሎና ርክብ፡ ኣብ ፍቕሪ ይምርኰስ። መንፈስ ምሕረት መንፈስ ፍቕሪ ኢዩ። እግዚኣብሄር ፍቕሪ ስለ ዝዀነ፡ ይቕረ ይብል። ብፍቕሪ ክንነብር ከሎና ጥራይ ኢና፡ ከምእግዚኣብሄር ይቕረ ክንብል ንኽእል። ኣብ ኣሕዋት ዘሎና ፍቕሪ፡ መረጋገጺ ኣብ እግዚኣብሄር ዘሎና ፍቕሪ ኢዩ። ኣብ ቅድሚ ኣምላኽ ክንቐርብ ዘኽእለና ዘተኣማምን መሰረት ከኣ ኢዩ። ከምኡውን ጸሎትና ከምዝስማዕ እነረጋግጸሉ ኢዩ። (1 ዮሃ 4፡20፤ 1 ዮሃ 3፡18-23) “ብግብሪን ብሓቅን ንፋቐር፡ ንልብና ኣብ ቅድሚኡ ነህድኣዮ። ልብና እንተ ዘይነቐፈና፡ ኣብ ኣምላኽ ትብዓት ኣሎና፡ ነቲ እንልምኖ ዘበለ ካብኡ ንቕበል ኢና።”
ፍቕሪ እንተ ዘይብልና፡ እምነት ኰነ ግብሪ ኣየርብሕን ኢዩ። ፍቕሪ ኢዩ ምስ እግዚኣብሄር ዝጠምረና። እምነት ክውን ምዃኑ ዘርኢ ፍቕሪ ኢዩ። ኣብ ወንጌል ማርቆስ ምዕራፍ 11 ቍጽሪ 24፡ ብዛዕባ ጸሎት መልሲ ከምዝረክብ ኣመልኪቱ ዝተወሃበ ተስፋ፡ ቀዲሙ ዚመጽእ፡ “ብኣምላኽ እመኑ” ዚብል ቃል ኰይኑ፡ ንዕኡ ዝስዕቦ ድማ፡ “ፍቕሪ ሰብ ይሃልኹም።” ዚብል ኢዩ። ኣብ ልዕለይ ምስ ዘሎ ኣምላኽን ምስ ኣብ ከባቢየይ ዘለዉ ሰባትን ዘሎኒ ቅኑዕ ርክብ፡ ቅድመ ኵነት ውጽኢታዊ ጸሎት ኢዩ።
ምእንትኦም ክንዓዪይን ክንጽልይን ከሎና፡ እዚ ፍቕሪ ፍሉይ ውጽኢት ይህልዎ። ኣብ ገለ እዋን ምእንቲ እቶም እንደልዮም ነፍሳት ክንብል፡ ገዛእ ርእስና ኣሕሊፍና ከይሃብና፡ ምእንቲ ጻውዒት ኣገልግሎት ክርስቶስ፡ ወይ ምእንቲ ናይ ገዛእ ርእስና መንፈሳዊ ዕብየት፡ ርእስና ኣሕሊፍና ከምዝሃብና ንገልጽ ኢና። ብሰንኪ’ዚ ድማ፡ እምነትና ድኹምን ዘይዕውትን ምዃኑ ዘገርም ኣይኰነን። ነፍሲ ወከፍ ሰብ፡ ዋላውን ዘይፍትው ይኹኑ፡ ዋላውን ተስፋ ዘይብሉ ይመሰል፡ የሱስ እቲ ጓሳ ብፍቕሪ ነቶም ዝጠፍኡ ብዝደልየሉ ዓይኒ ክንርእዮ ይግባእ። ኣብ ገጽ እዚ ሰብ፡ ንምስሊ የሱስ ክርስቶስ ክንርኢ ይግባእ። ከምኡ ከኣ ንየሱስ ክንብል፡ ንዕኡ ብፍቑር ልቢ ክንቕበሎ ይግባእ። እዚ ምስጢር ምእማን ጸሎትን ዕውት ዕዮን ከኣ ኢዩ። የሱስ፡ ብዛዕባ ይቕረ ምባል ኣመልኪቱ ኣብ ዝሓበረሉ፡ ሱር ምሕረት፡ ፍቕሪ ምዃኑ ገሊጹ ኢዩ። ከምቲ ኣብቲ ከረን ደይቡ ዝገበሮ ስብከት፡ ንጸሎት ኣመልኪቱ ኣብ ዝመሃሮ ትምህርቲን ዝሃቦ ተስፋን፡ ከምቲ ኣብ ሰማይ ዘሎ ኣቦኹም መሓሪ ዚዀነ፡ ብምባል ምስ ምሕረት ኣተኣሳሲሩ ገሊጹዎ። (ማቴ 5፡7-9፤ ማቴ 5፡22፤ ማቴ 5፡38-48) ስለዚ፡ ኣብዚ፡ ብፍቕሪ ምንባር ቅድመ ኩነት ብእምነት ምጽላይ ምዃኑ ንዕዘብ ኣሎና።
ብሁል ኢዩ፤ ብእምነት ከምምጽላይ፡ ወይውን ብቕንዕና ብእምነት ክትጽሊ ከምምጽዓር ገይሩ፡ ልቢ ምምርማርን ምፍታሽን ዝደሊ ነገር የልቦን። ልቢ ምምርማር ዚብል ቃል፡ ዘየድሊ ትርጉም ብምሃብ ድማ፡ ኣምላኽ ንሱ ጥራይ ብዝፈልጦ ምኽንያት ጸሎትና ኣይክምልስን ኢዩ፡ ኣይንበል። ኣይፋል። “ትልምኑ ኢኹም እሞ፡ ብኽፋእ ስለ ዝለመንኩም፡ ኣይትቕበሉን ኢኹም።” ቃል ኣምላኽ ይመርምረና። ጸሎትና ብርግጽ ንፍቓድ ኣምላኽን ንፍቕሪ ሰብን ብምልኣት ናይ ዝተወሃበ ህይወት መግለጺ ምዃኑ ንሕተት። ፍቕሪ፡ እምነት ሱር ዝሰደሉን ዝዕምብበሉን እንኮ ባይታ እዩ።
ኢዱ ንላዕሊ ከልዕል ከሎ፡ ከምኡ ከኣ ንልቡ ናብ ሰማይ ክኸፍት ከሎ፡ ኣቦ፡ ኵል ግዜ ናብቲ ክፉእን ዘይረብሕን ከፊቱዎ ከይኸውን እውን ክርኢ ኢዩ። በቲ ፍቕሪ፡ ግድን ኵሉ ብዝፈጸመ ፍቕሪ ዘይኰነ፡ ግና ኣብ ንጹር ዕላማ ኣብ ዘተኰረን ብቕንዕና ኣብ ዝእዘዝን፡ በረኸት እምነት ይረክብ ኢዩ። እቲ ንገዛእ ርእሱ ፍቕሪ ኣምላኽ ክሓድሮ ኣሕሊፉ ዝሃበ፡ ከምኡ ከኣ ኣብ መዓልታዊ ህይወቱ ከምቲ እግዚኣብሄር ዘፍቅሮ ዘፍቀረ፡ ኣብቲ ንነፍሲ ወከፍ ጸሎት ዝሰምዕ ፍቕሪ ክእመን ሓይሊ ክረክብ ኢዩ። እቲ ገንሸል ኢዩ፡ ኣብ ማእከል ዝፋን ዘሎ። እቲ ዝተሳቐየን ዝተጻወረን ፍቕሪ ኢዩ፡ ኣብ ቅድሚ ኣምላኽ ቀሪቡ ጸሎቱ ዝዕወት።
መሓርቲ ምሕረት ኪረኽቡ ኢዮም፡ ዓቃላት ንምድሪ ኪወርስዋ ኢዮም።
“ጐይታ፡ ምጽላይ ምሃረና።”
ብሩኽ ኣቦ! ንስኻ ፍቕሪ ኢኻ። ከምኡ ከኣ፡ እቲ ኣብ ፍቕሪ ዝጸንዕ፡ ኣባኻ ይጸንዕን ምሳኻ ይሓብርን ኢዩ። እቲ ብሩኽ ወዲ፡ እንደገና ኣብዛ መዓልቲ፡ እቲ ምሳኻ ኣብ ጸሎት ዘሎኒ ሕብረት፡ ክንዴናይ ዓሚቕ ሓቂ ምዃኑ ምሂሩኒ። ዎ ኣምላኸይ! ፍቕርኻ ብመንፈስ ቅዱስ ኣብ ውሽጢ ልበይ ክውሕዝ ግበር። ከምኡውን ምእንቲ ኣብ ዙርያይ ዘለዉ፡ ፍቕሪ ካብ ውሽጠይ ይፈልፍል። ስለዚ ድማ፡ እቲ ብፍቕሪ ዝነብሮ ህይወት፡ ሓይሊ ምእማን ጸሎት ይፈልፍል። ዎ ኣቦይ! ኣብ ዙርያይ ምስ ዘለው ብፍቕሪ ዝነብሮ ህይወት፡ ኣፍ ደገ ምስ ኣምላኸይ ብፍቕሪ ናይ ዝነብሮ ህይወት ክኸውን፡ ብመንፈስ ቅዱስ ሃበኒ። ከምኡ ከኣ ብፍላይ ነቲ ዝብድለኒ ዚዀነ ይኹን ሰብ፡ መዓልታዊ ብሓጐስ ይቕረ ክብል ክኽእል ግበረኒ። እዚ ንዓይ ይቕረ ናይ እትብለኒ ሓይሊን ህይወትን መረጋገጺ ኢዩ።
ጐይታ የሱስ! ብሩኽ መምህረይ! ይቕረ ምባልን ምፍቃርን ምሃረኒ። ብሓይሊ ደምካ ምሕረት ከምዝረኸብኩ ኣጸቢቐ ይረዳእ። እቲ ካባኻ ዝረኸብኩዎ ምሕረት፡ ከምኡውን ኣነ ንኻልኦት ይቕረ ዝበልኩዎ፡ ሓጐስ ሰማይ ይኹን። ነቲ ምስ ካልኦት ሰባት ኣብ ዘሎኒ ርክብ ዘሎ፡ ምስ ኣምላኽ ዘሎኒ ሕብረት ዝዕንቅፍ ነገር ኣርእየኒ። ስለዚ ኣብ ገዛይን ኣብ ማእከል ሕብረተ-ሰብን ዝነብሮ ህይወት፡ ብእምነት ኣብ ዝገብሮ ጸሎት፡ ሓይሊን ርእሰ ተኣማንነትን ዝረኽበሉ ቤት-ትምህርቲ ይኹን። ኣሜን።


text:
እቲ ኣገልግሎት ጥዕና ቅድም ክብል እኹል ኣታዊ ወይ ማእኸላይ እቶት ዝነበሮም ሰባት ዝገዝኡዎ ዝነበሩ እዩ።ኪባራ ተባሂሉ ኣብ ዝጽዋዕ ትሑት መነባብሮ ዘለዎም ሰባት ዝነብርሉ ከባቢ ከተማ ናይሮቢ ዝነብሩ ዓሰርተ ሽሕ ነበርቲ ብተንቀሳቓሲ ቴሌፎን ብምጥቃም ኣገልግሎት ጥዕና ክረኽቡ ክኢሎም ኣለዉ።
ኣደ ሽዱሽተ ቆልዑት ዝኾነት ዊኒ ካብ ስፌት ዓለባ ብትረኽቦ ኣስታት 30 ዶላር ንወርሒ ትናበር። እንተኾነ ግን ሚንጋ (mTiba)ብዝብል ዝፍለጥ ኣገልግሎት ሞባይል እናተጠቐመት ኣገልግሎት ጥዕና ክትረኽብ ኺኢላ። ብሳላ እዚ ቴክኖሎጂ ኣብ ሓደ እዋን ናይ ልዑል ኣታዊ ዘለዎም ሰባት ተባሂሉ ዝህሰብ ዝነበረ ሕክምና ምስ ስድርኣ ትረክብ ኣላ።
እዚ ኣገልግሎት ቴሌፎን ኣብ ከባቢኣ ኣብ ዝርከቡ ትካላት ጥዕና ክትሕከም ብዙሕ ከምዝሕግዛን ኣብ ዓበይቲ ሆስፒታላት እንተዝኸውን ነይሩ ግን ዝኽፈል ገንዘብ ልዑል ምኳኑ ብምግላጽ በዚ ሓድሽ ኣገልግሎት ተጠቒማ ወዲ ጓላ ምሕካማ’ውን ሓቢራ።
‘ቀደም እንተዝኸውን ብዙሕ ምኸፈልኩ ነይረ።ንውሕ ንዝበለ እዋን እንዳዋህለልኹ ስለዝጸናሕኹ ግን መድሓኒት ብዝተሓተ ዋጋ ረኺበ፤ጽሬት መድሓኒት እውን ጽቡቕ እዩ' ኢላ።
ብmTiba ኣቢሎም ኣገልግሎት ጥዕና ክረኽቡ ዝተመዝገቡ ተገልገልቲ ገንዘብ እናዋህለሉ ብዝተሓተ ዋጋ ኣገልግሎት ሕክምና ኣብ ዝህባ ክሊኒካት ይጥቀሙ ኣለው።
እቲ ቴክኖሎጂ ኣብ ጥቕሚ ካብ ዝውዕል ጀሚሩ ብዙሓት ነበርቲ ኪበራ ኣብቶም ዝሓለፉ ኣርባዕተ ዓመታት ናብ ክሊኒኮም እናመጹ ይሕከሙ ከምዘለው ዶ/ር ስተንሊ ሲሚዩ ይዛረቡ።
ኣብ ምሉእ እታ ሃገር ኣስታት ክልተ ሽሕ ትካላት ጥዕና ብፕሮግራም mTiba ኣገልግሎት ጥዕና ንምሃብ ፈሪመን ኣለዋ።
ምሉእ ትሕዝቶ ኣብዚ ምስማዕ ይክኣል።


text:
ብኣሰተታት ዝቑጸሩ መካይን ፖሊስ ኣብ ሎሚ ዓርቢ ኣብ ሰዓታት ወጋሕታ ናብቲ ቦታ ብምኻድ ነቶም ቁጽሮም ካብ 2,000- 2,500 ዝግመት ስደተኛታትን ፍልሰተኛታትን ካብቲ ዝነብሩሉ ዝነበረ ጎደናታት ምስጓጎም አባል ምምሕዳር ከተማ ፓሪስ ዶመኒክ በርሲኒ ይገልጻ።
ንሰን ብተወሳኺ ኣስታት 100 ዝኾኑ ስደተኛታት ናብቲ ብፖርተ ደላ ቻፕለ ዝተባህለ ኣብ ሰሜናዊ ክፋል ከተማ ፓሪስ ዝርከብ አከባቢ ከምዝመጹን ዝበዝሑ ካብ ሃገራት ምብራቕ ኣፍሪቃን ማእኸላይ ምብራቕን ምኳኖም ን”ሲ ኒውስ” ዝተባህለ መሓውር ዜና ኣብ ዝሃብኦ ቃል ይሕብራ።
እቶም ስደተኛታትን ፍልሰተኛታትን ካብቲ ቦታ ናብ ኣውቶቡሳትን ክጸዓኑ ከምዝተራእዩን ናብ ዝተፈላለዩ ኣብታ ከተማ ዝርከቡ ማእከል ስደተኛታትን ከምዝተወስዱ ተፈሊጡ’ሎ።
ሚንስትር ውሽጣዊ ጉዳያት ፈረንሳ ጀራርድ ኮሎምብ ምስ ቁጽሪ ኣብ ውሽጢ ሓደ ሰሙን ናብቲ ቦታ ዝመጹ እቲ ኩነታት ካብ ቁጽጽር ወጻኢ ምኳኑ ይገልጹ።
ንሶም ብምቅጻል መስርሕ ምሕታት ዑቕባ ኣብ ሓጺር ጊዜ ክሰላሰል ንፕረዝደንት ፈረንሳ ኢማኑ ኤል ማርኮን ከምዝሓተትዎምን፡ እቲ መደብ ኣብ ውሽጢ ሽዱሽተ ወርሒ ዑቕባ ዝረኽብን ዘይረኽብን ፈሊኻ ንምፍላጥ ምኳኑ ወሲኾም የረድኡ።
ኣብ ከተማ ፓሪስ ዝርከብ መዓስከር ስደተኛታት ካብ ዓቐን ንላዕሊ ምምልኡን ተወሳኺ ዝተዳለዉ ክልተ መዓስከራት’ውን ነቲ በብእዋኑ ዝውስኽ ቁጽሪ ስደተኛታት ከማልእ ዘይምኽኣሉ ይፍለጥ።
ሰበ ስልጣን እታ ሃገር ብተወሳኺ ኣብታ ዝሓለፈ ዓመት ዝፈረሰ ብ”ጫካ” ዝፍለጥ ካልያስ ዝተባህለ ከባቢ ስደተኛታትን ፍልሰተኛታትን ክሰፍሩ ምጅማሮም ይገልጹ።
መብዛሕትኦም ኣብ ካልያን ዝስፍሩ ብሪጣንያ ንምብጻሕ ዝተበገሱ ክኾኑ ከለው ፡ እዚ ቦታ ድማ ነቲ ኣውሮጳ ገጢምዋ ዘሎ ቀውሲ ስደተኛታት መርኣያ ምኳኑ ይግለጽ።


text:
ርእሰ-ዓንቀጽ ሰዲህኤ
ጉጅለ ህግደፍ ኣብዚ ዝሓለፈ ናይ ስልጣን ዕድመኡ ሕማቕ ተግባራቱ ካብ ዝተዓቀነሉ መምዘንታት ሓደ፡ ምስ ጐረባብትና ሃገራት ዝጸንሖ ዘራጊ ዝምድና እዩ። ኩልና ከም እንፈልጦ ምስ ኩለን ገረባብቲ ኤርትራ ተሰሓሒቡ ጥራሕ ዘይኮነ ኣብ ውግእ እትዩ። ክልተ ግዜ ዝተዋግአን እውን ነይረን። ናይዚ ኩሉ ውግኣትን ምስሕሓባትን ቀንዲ ምኽንያት ኣብ ክንዲ ናብ ውሽጣዊ ኩነታት ዝርኢ፡ ነቲ ውሽጣዊ ዓቢጡ ደገደገ ንምምዕዳው ንክጥዕሞ ህግደፍ ዝሃንደሶ ተንኮል እዩ ነይሩ። እሞ ከምቲ ዝደለዮዶ ንውሽጣዊ ኩነታት ህዝብና ክሓብኦ ክኢሉ ወይስ ኣይፋሉን ምልክታቱ ብዝተፈላለየ ኣገባብ ይረአ ኣሎ።
ብዙሓት ወገናት ነቲ ህግደፍ ምስ ጐረባብቲ ዝገብሮ ምትኹታዃት ካብቲ ኣብ ኤርትራዊ ጉዳይ ኣብ ልዕሊ ህዝቢ ኤርትራ ክሳብ ሎሚ ዘውርዶ ዘሎ በደላት ዝተፈልየ ገይሮም ይርእይዎ ነይሮም። ነቲ ንሱ በደሉ ንክሓብእ ህግደፍን ህዝቢ ኤርትራን ፈላሊኻ ምርኣይ ዘየኽእል ስጡኡም ሓድነት ከምዘለዎም ኣምሲሉ ዘቕርበሎም ርዒሞም “ናብራ ህዝቡ ዝነብር መራሒ” ዝብልዎ’ውን ነይሮም። ኣብ መንጎ ወጻዕን ተወጻዕንስ ከመይ ገይሩ እዩ ከምዚ ዓይነት ሕሉፍ ፍቕሪ ዝህሉ ኢሎም ምግንዛብ ዝተሰእኖም’ውን ነይሮም።
ጉጅለ ህግደፍ ኣብዚ ቀረባ ወርሓት ነቲ ቀንዲ ኣበሩ ዝሓብኣሉ መሲልዎ፡ ካብቲ ንጉዳይ ህዝብና ጅሆ ሒዝሉ ዝነበረ ኣቕጣጫ ብነዊሕ ሃዲሙ፡ ምስ ጐረባብቲ ደላይ ሰናይ መሲልካ ናይ ምቕራብ ሃንደበታዊ ማዕበል ኣልዒሉ። ነቶም መቐየሪ ዘየብሎም ክልተ ሰባቱ ኣቶ የማነ ገብረኣብን ኣቶ ዑስማን ሳልሕን ልቦም ክሳብ ዝጠፎም ናብ ኢትዮጵያ፡ ሶማል፡ ጅቡቲ፡ ሱዕድያን ኢማራትን ከጉይዮም ጸኒሑ። መወዳእቱ ከመይ ይኸውን ሓቢርና እንርእዮ ኮይኑ፡ በዚ ተግባሩ ልቢ ናይ ዝተወሰኑ መራሕቲ ጐርባብቲ ሃገራት እውን ሰሊቡ’ዩ። ገሊኦም ናብቲ ብሰንኪ ዘይጥዑይ ዲፕሎማሲያዊ ኣተሓሕዛኡ ገዲፍዎ ዝነበረ ኢጋድ ክመልስዎ ላዕልን ታሕትን ይብሉ ኣለዉ። ምሒር ከሻህርትዎ በብዓይነቱ መረሳሰኒ ናይ ናእዳ ሳጓታት ኣውጼምሉስ እቲ ብ2009 ዝተወሰኖ ማዕቀብ ክለዓለሉ ከክንዳኡ ናብ ቤት ምኽሪ ጸጥታ ሕቡራት ሃገራት ከጠርዑ እውን ተዓዚብና። ምናልባት ደኣ ነቲ ቀንዲ ኢሳይያስ ኣቐሚጥካ ብዛዕባ ካልኦት ምዝራብ ከይከውን እምበር፡ ናይቶም ውጽዓ ህዝቢ ኤርትራ ወጽዓ ህዝቦም ገይሮም ዘይወስዱ ግና ድማ ምእንቲ ዲሞክራስን ሰብኣዊ መሰልን ዝሰብኩ ኣካላት ጉዳይ ኣዛራቢ እዩ።
ዲክታቶር ኢሳይያስ በዚ ተግባሩ ንዋላ ሓደ ሰብ ኣየዕሸወን ክንብል ኣይንኽእልን ኢና። ብፍላይ ምስ ኢትዮጵያ ዝነበረ ኩነታት ክቕየር ምስ ጀመረ “ደጊም ኩሉ ተወዲኡ ሰላም ኮይኑ እዩ” ዝብል ናይ ውሑዳት ደቂ ልቢ ገርሃ ዘረባታት ክስማዕ ጀሚሩ ነይሩ እዩ። እንተኾነ ብሳላቲ ኤርትራውያን ናይ ለውጢ ሓይልታት ከካይድዎ ዝጸንሑን ዘይካይድዎ ዘለዉን ናይ ምቅላዕ ተግባር ኢሳይያስ ከምቲ ዝሓሰቦ ከምዘይኮነሉ ምልክታት ክንርኢ ጀሚርና ኣለና። “እዋእ ሎሚ ደኣ ከምዛ ናይ ኢትዮጵያ ክገብር እዩ እምበር” ዝብል ናይ ብዙሓት ኤርትራውያን ኣዘራርባ መልእኽቱ ቀሊል ኣይኮነን።
ዓበይቲ ትካላት ሕቡራት ሃገራት ኮሚሽናት ስደተኛታትን ሰብኣዊ መሰልን፡ ኢሳይያስ ብሓፈሻ ምስ ጐርባብቲ ሃገራት ብፍላይ ድማ ምስ ኢትዮጵያ ዘካይዶ ዘሎ ዝምድና ናብ ንቡር ናይ ምምላስ ፈተነታት እንተቐጺሉ፡ ነቲ ኣብ ኤርትራ ክመጽእ ዝግበኦ ዜቤታዊ ኩለመዳያዊ ለውጢ መበገሲ ክኸውን እንተዘይኮይኑ፡ እቲ መሰረታዊ ካብኡ ትጽቢት ዝግበረሉ ጉዳይ ንሱ ከምዘይኮነ ክነግርዎ ጀሚሮም ኣለዉ። በቲ ክሳብ ሕጂ ናይ ውሽጡ ደፊኑ ምስ ጐረባብቲ ጀሚርዎ ዘሎ ውሱን ስጉምትታት ተነይቱ ኣብ ቅድሚ ሕብረተሰብ ዓለም ዘየብሉ ምስሊ ሒዙ ቀረቡ፡ ብዛዕባ ምልዓል እገዳን ካልእ ተቐባልነትን ክሓስብ ከምዘይብሉ ክንገሮ ጀሚሩ ኣሎ። ወዮም ደፋፊንዎም ክኸይድ ዝደሊ፡ ምፍታሕ እሱራት፡ ምቁራጽ ግዱድ ሃገራዊ ኣገልግሎት፡ ስግኣትን ክቱር ምቁጽጻርን ኣብ ልዕሊ ህዝቢ ምውጋድ፡ ሕገ-መንግስታዊ ስርዓት ምትካል…. ወዘተ ዝብሉ ሓረጋት ብኤርትራዊ ልሳን ጥራይ ዘይኮነ በቶም ክተዓረቖም ጉንብሕ ጥልዕ ዝብለሎም ዘሎ ኣሜሪካውያን ናይ ዲፕሎማሲ ፈላጣት እውን ይለዓሉ ኣለዉ።
እቲ ናይ ኢሳይያስ ገበናት በቲ ምስ ጐረባብቲ ዝገብሮ ዝርጋ ጥራይ ዝምዘን ዘይኮነ፡ ብዝያዳ ብመንጽር’ቲ ኣብ ልዕሊ ህዝቢ ኤርትራ ዝፍጽሞ ዘሎ ጭቆና ክኸውን ይግበኦ፡ ንብሎ ዝነበርና ሎሚ ሰማዒ እዝኒ ምርካቡ ነቲ ነካይዶ ዘለና ናይ ለውጢ ቃልሲ ሓጋዚ እዩ። ነቲ ንሕና ኤርትራውን ባዕልና ክንገብሮ ዝግበኣና፡ ግና ክሳብ ሕጂ ዘይበቓዕናዮ ዝትክእ ግና ኣይኮነን። ስለዚ በዚ ዓይኑ ኣፍጢጡ ዝቀላቐል ዘሎ ንዲክታቶር ኢሳይያስ ዝቐጽዕ ሓሳባት ተተባቢዕና፡ በበይንና ዘይኮነ ብሓባር፡ ካብ ሕሉፍ ተመኩሮና ተማሂርና ቃልስና ንቕድሚት ክንደፍእ ሎሚ’ውን ናትና ዕዳ እዩ። ሎሚ’ውን ኣብ ጉዳይና ቦታ ተዓዘብቲ ሒዝና ክንስገር እንተኮይና ግና “ሓጋዚኣ እንተረኣየትስ መዲዳ ትሓብእ” ክንበሃል ኢና።


text:
ብምኽንያት ምግሃስ ሰብአዊ መሰል አብ ኤርትራ፡ ንዝቀረበ ጻብጻብን አብ ጀንቫ ተዳልዩ ንዘሎ ሰላማዊ ሰልፍን አመልኪቱ ዝተገብረ ሓጺር ቃለ መሕትት ምስ ተጋዳላይ ሰራዊት ሕድሪ።……
The hell Eritrea has become by Huffington Post
ህጹጽ መግለጺ ኣቦ መንበር ፈጻሚት ቤት ጽሕፈት ኤርትራዊ ሃገራዊ ባይቶ ንደሞክራሲያዊ ለውጢ ብጻይ ክ/የውሃንስ ወ/ገርግስ
ህጹጽ መግለጺ ኣቦ መንበር ፈጻሚት ቤት ጽሕፈት ኤርትራዊ ሃገራዊ ባይቶ ንደሞክራሲያዊ ለውጢ ብጻይ ክ/የውሃንስ ወ/ገርግስ ንምንባብ ኣብ’ዚ ጠውቑ → ENCDC Executive
ደምዳሚ መግለጺ 2ይ ስሩዕ ኣኼባ ማእከላይ ባይቶ ግንባር ሃገራዊ ድሕነት ኤርትራ-ሕድሪ
Why you Must be in Geneva on 26 June and Raise The Number of Demonstrators to Over 10,000!! By Concerned Eritreans
ጻውዒት ንሰፊሕ ሰላማዊ ሰልፊ ኣብ ጀኔቫ ኩላቶም ኤርትራውያን ደለይቲ ፍትሕን ኣህጉራውያን መሓዙቶምን ንዕለት 26ሰነ 2015፡ ኣብጀኔቫ (ስዊዘርላንድ) ሰፊሕ ሰላማዊ ሰልፊ ክንገብር መዲብና ስለዘለና፡ ኩሉ በዚ ጉዳይ’ዚ ዝግደስ ኤርትራዊ፡ ኣብቲ ዕለት’ቲ ክጽንበረና ጻውዒትና ነቕርብ።
መበል 24 ዓመት ጽንብል መዓልቲ ናጽነት ኤርትራ: ከም ምስላ ብሰራዊት-ሕድሪ ተዘኪራ ዊዒላ!
ቅድሚ 24 ዓመት ዝነበረት ወርሒ ጉንበት፡ ነቲ ዝነውሐ ናይ ዘይምጽዓድ ገድሊ ህዝቢ ኤረትራ ኣብ መዓርፍኡ ዘብጽሐት፡ ባና እፎይታ ሞሳ ከርተት ክትምጡ ዝተደናደነት፡ እቶ ዋና ውጻእ ጓና ዝተዘመረላ፡ ደላይ ናጽነት ህዝቢ ኤርትራ ብሓጎስ ክስዕስዕ ክብል እንታይ ክገብር ኣለዎ ዝዘንገዓላ፡ እንቋዕ ድኣ ሰብ ጎደቦ ሰጎግኩ እምበር ደጊም ሞት ከም ኣዳም ኩፉእ ለይቲ ኣይከሐልፍን እየ ኢሉ፡ ጉዳዩ ንዉሑዳት ግን ከኣ ደቀይ እዮም ብዝብል እምንቶ ዋኒኑ ብምውዳቕ ድሕሪ መሪር ቃልሲ እንታይ ይምሰል ዘየስተባሃለላ፡ ጉዳዩ ኣነን ድሓነይን ብምባል ንእከያት ዝመጠወላ፡ ወርሒ ፍስህኡ ነበረት፡፡…..


text:
ኣብዚ ኣብ ዋና ከተማ ኣሜርካ ዋሽንግተን ዲሲ ንሰለስተ መዓልታት ዝተኻየደ ዓለምለኸ ውድድር ሮቦት ትኹረት ብዙሓት ዝሰሓበ ካብ ኣፍጋኒስታን ዝመጻ ምሉእ አባላት እታ ጉጅለ ደቂ ኣንስትዮ ዝኾና ጉጅለ ኮይና፡ እዛ ጉጅለ ናብቲ ውድድር ንምስታፍ ክልተ ጊዜ ናብ ኣሜሪካ መእተዊ ቪዛ ምኽልኻለን ድሒሮም ብምትእትታው ፕረዝደንት ዶናልድ ትራምፕ ቪዛ ረኺበን ናብቲ ውድድር ምስታፈን ይፍለጥ።
ካልእ ኣብዚ ውድድር ንሃገሮም ወኪሎም ዝተሳተፉ ተወዳደርቲ ናይ ሃገሮም ባንዴራ፡ ባህላዊ አልባሳት ተኸዲኖም ከምኡ’ውን ናይ ሃገራቶም ሙዚቃ ሒዞም ኣብቲ ውድድር ክሳተፉ ቀንዮም።
ካብ ኢትዮጵያ ኣብዚ ውድድር ዝተሳተፉ ዘለው ሽዱሽተ አባላት ዘለዎ ጉጅለ ተማሃሮ ማይ ዘጻርይ ሮቦት ብምምሃዝ ናብቲ ውድድር ዝተሳተፉ ኽኮኑ ከለው አባል እታ ጉጅለ ዝኾነ ብዕድመ ዝነአሰ ወዲ 12 ዓመት ብሩክ አብዮት ብዛዕባ’ቲ ውድድር ከምዚ ይብል።
“ናብዚ ናይ ሳይንስን ቴክኖሎጂን ውድድር ንምእታው ዝደረኸኒ ኣብ ቴክኖሎጂ ብዘለኒ ልዑል ፍቕሪ ኮይኑ ነዚ ንምምሕያሽ እዩ። ናብዚ ውድድር ብዙሕ ዲዛይን ሰሪሕና ኔርና ናብ ናይ መወዳእታ ዙር ዝበጽሓ ግን እዚ እዩ። እዚ ድማ ንኹሉ ዝሰማማዕ ጌርና ስለዝሰራሕና’ዩ።”
እዚ ካብ ኢትዮጵያ ዝመጸ ጉጅለ ተማሃሮ ዝተፈላለየ ዕድመ፡ኽእለትን ደረጃ ትምህርቲ ዘለዎም አባላት ዝሓቖፈ’ዩ። ወሃቢ ቃልን አባል እታ ጉጅለ መለስ የኋላሸት እዞም አባላት እዛ ጉጅለ ካብ ዝተፈላለዩ ቤት ትምህርትታት ዝተዋጽኡ ቅድሚ ሕጂ ዘይፋለጡ ከምዝኮኑ ብምግላጽ ብኸመይ ኣብ ከምዚ ዓይነት ደረጃ ክበጽሑ ከምዝከአሉ ከምዚ ክብል የረድእ።
“ብሳይንስ፡ቴክኖሎጂን ዓውዲ ምህንድስና ኣብ ክሊ ዕድመ 9-18 ዓመት ዝርኸቡ ተማሃሮ ናይ ምምሃዝ ተበግሶ ዘለዎም ብምትእኽካብ ፈተና ድሕሪ ብምሃብ ነቲ ፈተና ዝሓለፉ ናብዚ ጉጅለ ተጸንቢሮም። ብተወሳኺ ናይ ምምሃዝ ክእለቶም ተጠቒሞን ንመጻኢ ጽቡቕ ስርሓት ክሰርሑን ንሃገሮም ክጠቕምኡን ከጸውዑን ዝኽእሉ ከምኡ’ውን ጸገማት ክብድሁ ዝክእሉ ተማሃሮ ንምፍራይ ዝዓለመ’ውን እዩ።”
ኣብዚ ውድድር ካብ ዝሳተፉ ዘለው ጉጅለታት 80 ሚእታዊት ብደቂ ኣንስትዮ ዝምራሕ ወይ ዝተመስረተ ጉጅለታት እዮም። ኣብቲ ውድድር ካብ ዝተሳተፉ 830 ተማሃሮ 209 ደቂ ኣንስትዮ እየን። ምሉእ አባላተን ደቂ ኣንስትዮ ዝኾነ ጉጅለታት ዘሳተፋ ሃገራት ኣፍጋኒስታን፡ኣሜሪካ፡ጋና፡ጆርዳን፡ካብ ግዝ ኣታት ፍልስጤምን ደሴታት ቫኑታን ዝመጻ ጉጅለታትን እየን።
ካብ ኢትዮጵያ ዝመጸ ጉጅለ ተማሃሮ ክልተ ደቂ ኣንስትዮ አባላት ዘለውዎ እዩ።
ብዘይካ ንሃገራቶም ወኪሎም ኣብቲ ውድድር ዝተሳተፉ ጉጅለታት ብጉጅለ ስደተኛታት ወይ ጉጅለ ተስፋ ዝጽውዑ ሰለስተ አባላት ዘለውዎም ሶርያዊያን ኣብቲ ውድድር ምስታፎም ተገሊጹ አሎ።


text:
ዩኒቨርሲቲ መቐለ ምስ ዩኒቨርሲቲ ካሊፎርኒያ በርክሌይ ብምትሕግጋዝ ኣብ ትግራይ ኣብቶም ዝሓለፉ ሰለስተ ዓማውቲ ኣደታት ኣብ ቀረበአን መከላኸሊ ጥንሲ ክረኽባ ዘኽእል ዋኒን ፈፂሞም ኣለዉ።
ኣብዚ ውራይ እዚ 826 ኣብ ገጠር ዝነብራ ኣደታት ሞያዊ ስልጠና ኣወጋግኣ መርፍእ ወሲደን። ልዕሊ 10 ሽሕ ደቀንስትዮ ድማ ተጠቀምቲ ኰይነን።
ኣብዚ ዝተዋደደ ስራሕ እዚ ቢሮ ሓለዋ ጥዕና ትግራይ ስልጠና ብምሃብ፣ ነቲ ወፍሪ ብተግባር ብምፍፃምን ብምምራሕን ድማ ማሕበር ደቀንስትዮ ትግራይ ተሳቲፎም። ነቲ ስራሕ ብላዕለዋይነት ዘተሓባበርዎ ድማ ላዕለዋይ ክኢላ ማህፀንን ጥንስን ዶክተር ኣማኑኤል ገሰሰው እዮም። ነቲ ዋኒን መፈፀሚ ገንዘባዊ ሓገዝ ኣተኣላሊሹ ዘምፀአን ዘተግበረን ድማ ዩኒቨርሲቲ ካሊፎርኒያ በርክሌይ እዩ።
እቲ ንሰለስተ ዓማውቲ ዝተወሃበ ብመርፍእ ዝወሃብ ግልጋሎት መከላኸሊ ጥንሲ ከመይ ከምዝተፈፀመ ኣብ ከተማ መቐለ ሆቴል ፕላኔት ኣብ ዝተኻየደ ዋዕላ ተገምጊሙ’ሎ። ብመሰረት እቲ ገምጋም መከላኸሊ ጥንሲ ናይ ምውሳድ ዝርገሐ 30 ሚኢታዊ ዝነበረ ናብ 37 ምኢታዊ ወሰኽ ኣርእዩ። መከላኸሊ ክወስዳ እናደለያን እናተገበአንን ግና ዘይወስዳ ዝነበራ 16 ሚኢታዊ ዝነበረ ኣብዚ ሐዚ እዋን ናብ 11 ሚኢታዊ ክወርድ ምኽኣሉ ብኽልቲኡ መለክዒ እቲ ናይ መከላኸሊ ጥንሲ ዝርገሐ ወሲኹ ምህላዉ ተረዲእና ኣለና ኢሎም ዶክተር ኣማኒኤል።
እቲ ተመዝጊቡ ዘሎ ውፅኢት ኣድላይነት እቲ ግልጋሎት ብምርኣይ መንግስቲ ንቐፃሊ ብደረጃ ፖሊሲ ሒዙ ንቕድሚት ክወስዶ ዝግባእ ምዃኑ መመላኸቲ እዩ ኢሎም ኣለዉ ሓላፊ ቢሮ ሓለዋ ጥዕና ትግራይ ኣይተ ሓጐስ ጎደፋይ።


text:
ህዝቢ ኤርትራ
ካብ መባህረር (nightmare) ተበራበር
ቃልሲ ንናጽነት ኤርትራ ካብ ዝጅመር ነዊሕ እዋን ዝገበረን ዝቕጽልን ዘሎ ምኳኑ ዘይፈልጥ ኤርትራዊ የለን፡ ብብዝሒ ተዘሪቡሉን ተሰሪሑሉን፡ ክሳራታት ዘጓነፎን ዓወታት ተሓፊሱሉን ዝሓለፈ መስርሕ ከምቲ ኣብ ኣጋ መወዳእታ ብረታዊ ቃልሲ መጻኢ ኤርትራ ስርዓተ ሕጊ ዝኽተል ደሞክራሲ ዘንግስ ብሕገ መንግስቲ እትምሓደር ምዕብልቲ ሃገር
በዚ ሕጽር ዝበለ ውልቃዊ ገምጋም ከቕርቦ ዝደሊ ሓሳባት ናይ ውልቀይ እምበር፤ ንኻልእ ኣካል፤ ብብዝሒ ንዝተጠርነፉ ውልቀሰባት ኮነ ውድባት ወይ ብሽም ዝተፈላልየ መጸዋዕታ ዝፍለጣ ማሕበር ዝምልከት ጹሑፍ ኣይኮነን። ቀንዲ ዕላማኡ ነቲ ዝሓለፈን፣ ሎሚ ኣብ ቅድሜና ተገቲሩ ዝርከብ መቐጸልታ ናይ ትማሊ ቃልሲ መርሚርና፣ ከመይ ንሃገርናን፣ ህዝብናን ጥቕሚ፣
ኣብዚ ቀረባ መዓልታት ኣርባዕተ ኣባላት ሓይልታት ምክልኻል ምክትታል ዶባት ጽዒና ዶብ ሱዳን ድሕሪ ምስጋራ ብሰራዊት ሱዳን ዝተማረኸት ናይ EDF ቁጽሪ ሰሌዳ ዘለዋ መኪና ሓይልታት ምክልኻል፡ ብሰራዊት ሱዳን ድሕሪ ምምራኻ ድሕሪ ሓደ ለይትን ሓደ መዓልትን ናብ ኤርትራ ምስ ሰራዊታ ናብ ኤርትራ ከምእተመልሰት ምንጭታት ካብ ኤርትራ ሓቢሮም።
ብመሰረት
ጥቅምቲ 18/2018
ረድኢ ክፍለ (ባሻይ)
ሻማ ንበል ’ዛ ግራት ንዕመማ
ጽሓይ ከይዓረበት ንቐድማ
ደቂ ሃገር ንበል ሻማ-ሻማ
ከምቲ ናይ ብኣምሆይ ናይ ፈለማ
ህልም ክብል ጽንጽያ ምሰ ቃርማ
ኣጻብዕና ንዕሞኰን ንኹለን
ከይተፈለጠና ፋሕ-ፋሕ ኢለን
ኣብዛ ዓለም ዘይዝንግዕ ሰብ የለን
ሻማ በል ምንእሰይ ብዓል ሚዶ
ተፈራሂ ካብ ርሑቕ ካብ ማዕዶ
በሰላና ምእንቲ
ሱዋር ኣዳሃብ ን ፕረዚደንት ሱዳን ጃዕፈር ኣልኑሜሪ ኣብ 1985 ብዕልዋ ቅድሚ ምዕላዉ ሚኒስተር ምክልኻል ሱዳን ዝነበረ ክኸውን ከሎ፡ ብድሕሪኡ ንዝተወሰነ እዋን መሰጋገሪ ፕረዚደንት ኮይኑ ካብ ስልጣን ባዕሉ ዝተኣለየ ጀነራል እዩ።
ሱዋር ኣዳሃብ፡ ልዑል ሞራልን ስነምግባርን፡ ሃገራዊ ስምዒትን ዝነበሮ ሱዳናዊ ጀነራል ምንባሩ ኣገልግሎት ዜና ሱዳን ሱና ንመዛንኡ
ዝኸበርኩም ዶር. ኣብይ ኣሕመድ
ኣቐዲመ በቲ ኣብ ኣዋሳ ዝተኻየደ መበል 11 ጉባአ ኢ.ህ.ኣ.ደ.ግ ብምሉእ ድምጺ ጉባኤኛታት ክትምረጹ ምብቃዕኩም እንቋዕ ደስ በለኩም ክብል ኣፍቅዱለይ።
እዚ ዝረኸብኩሞ ልዑል እምነት መረጽቲ፡ ውጽኢት ናይቲ ኣብ ስልጣን ካብ እትመጹ 4 ወርሒ ኣብ ዘይመልእ እዋን ዝወሰድኩሙዎ ፍትሓውን ሰላማውን ተበግሶ፣ ንህዝብታት ኢትዮጵያን ኤርትራን ብፍላይ፡
ህዝባዊ ምልክታ
ኤሃባደለ-ሰ/ኣ ዞባዊ ጉባኤ ኣብ ደንቨር ኮሎራዶ ንምግባር ይሸባሸብ
ኤርትራዊ ሃገራዊ ባይቶ ንደሞክራስያዊ ለውጢ (ኤሃባደለ) ሰሜን ኣሜሪካ ኩሎም ኣብ ሕቡራት መንግስታት ኣሜሪካን ካናዳን ዝርከቡ መሰረታት ባይቶ ኣለዓዒሉ፣ ናብቲ ዝዓበየ ናይ 2ይ ሃገራዊ ባይቶ ጉባኤ ተሳተፍቲ መሪጹ ንምስዳድ፣ ካብ ታሕሳስ 1-2, 2018 ኣብ ዓባይ ከተማ ደንቨር ኮሎራዶ
ዘመነ ስድነትን ሞራል-ኣልቦነትን
ኣማኑኤል ሳህለ
ኣብዛ ዓለም ኣብ ምዕባለ ሕብረተሰብ ሓድሽ ነገር የልቦን፡ ሓድሽ ኣገባብ ግን ኣሎ። ኩሉ ኣቐዲሙ ዝነበረ እዩ፡ ኪደጋገም ድማ ይነብር፡ ኪደጋገም ከሎ ግን እናማዕበለ እዩ ዚኸይድ (spiraling upward)። መንግስታትን ግዝኣታትን በቝለን ዓብየን ኣሪገን ጠፊአን። እተፈላለዩ ህዝብታት ተንሲኦም ኣስፋሕፊሖም ጨቍኖም፡ ከም ሰቦም ድማ ሓሊፎምን።
ኣብ
ዝኸበርካ ኤርትራዊ፡ መሰረት ነጻነት እፎይታ ህዝቢ ምስ ዘረጋግጽ ጥራሕ'ዩ ዝብል ኣርእስቲ ተሞርኲሰ ሓሳባተይ ብጽሑፍ ክገልጽ እንከለኹ፡ ሓደ ድርኺት ኣብ ውሽጢ ኣእምሮይ ንሕዋሳተይ ዘየደቅስ ኩነታት ህዝበይን ሃገረይን ይድርኸኒ።
ኣነ ወይ ንሕና ደቂ ሰባት ኣእምሮ ዝተዓደልና ክንስና፡ ሰብ ከማኻ ሰብኣዊ መሰልካን ነጻነትካን ረጊጹ፡ ከርፋሕ መነባብሮ እናሃለወካ፡ ከመይ ገይሩ
ዑቕባይ ገብረመድህን ( ከምሪጅ፡ ማሳቹሰትስ፡ ሕ.መ.ኣ.)
********
ዝኸበርኩም ኣሕዋንትን ኣሓትን ተቓለስቲ ንሓርነትን ንፍትሕን፡- ኣብዚ ሰለም ዘየብል ተኣፋፊ ኩነታት ሃገርና፡ ብሰሪ ጕድለት ጥዕና ብርዐይ ከየልዓልኩ ደሃይ እትፊኣ ጸኒሐ። ሕጂ`ውን ምሉእ ጥዕናይ ተመሊሱ ክብል እኳ እንተ ዘይደፈርኩ፡ ብዘሎኒ ዓቕሚ ገለ ክብል ግድነት ኮይኑኒ። ሓዲስ ነገር ዝበሃል የለን፣ ዝዳጋገም
ድሕሪ’ቲ ኣብ መንጎ ውልቀ መላኺ ስርዓት ህግደፍን መንግስቲ ኢትዮጵያን ኣብ ወርሒ ሓምለ ናይዚ ዓመት’ዚ ዝተኸተመ መስርሕ ሰላም፡ ኣብ ኤርትራን ኢትዮጵያን ከካትዕ ዝጸንሐን ህይወት ኣሽሓት ዝበልዐን ናይ ይግባኣኒ መሬት ዶብ ከይተሓንጸጸ ብዙሕ ምዕባለታት’ዩ ተኸሲቱ። ዋሕዚ ኣሽሓ ኤርትራውያን ናብ ኢትዮጵያ፡ ምኽፋት ዶባት፡ ፍኑው ናይ ሰብን ንብረትን ምንቅስቃስ፡
ኣብ ዝተፈላለየ ኩርናዓት ዓለም ዘለኹም ግዱሳት ደግፍትን ኣዕሩኽን ኣሰና፡ ቴለፎንን ኢመይልን ማሕበራዊ መራኸቢታትን፡ ከተወፍዩ ቅሩባት እናሃለኹም እቲ ናይ ባንክ፡ ፓይፓል፡ ከምኡ `ውን ፔትርዮን ኣገባባት ወፈያ የጸግመኩም ከምዘሎ ዝሃብኩምና ሓበሬታን ርእይቶኹምን ኣብ ግምት ብምእታው ምስ ወከልቲ ኣዕሩኽ ኣሰና ሕቡራት መንግስታት ኣመሪካ ብምትሕብባር ድሮ ናይ ወፈያ ካርድታት
ቅልዕቲ መልእኽቲ ናብ፡
ሃፀይ አቢይ ኣሕመድ፡ ሥዩመ እግዚኣብሔር 7ይ ንጉሠ ነገሥት ዘኢትዮጵያ።
ክቡር ጠቅላይ ሚንስተር ዶክተር ኣቢይ ኣሕመድ፡
ኣቐዲመ በቲ ኣብ ስልጣን ምስ ደየብኩም ዘርኣኹሞ ሥነ ሥርዓት ዝመልኦ ኣቀራርባኹምን መደረታትኩምን ካብ ሕዝቢ ኢትዮጵያ ዝቐርበልኩም ዝነበረ ዘደንቕ ድጋፍን ንኣይ’ውን ከይመሰጠኒ ኣይተረፈን። ሕጂ “ሃፀይ” ዚብል ቅጽል ክልቅበልኩም ከለኹ ክሕጭጭ ወይ
ሓውና ገብረሂወት ደሞዝ ብዝሓደሮ ሕማም ኣብ መበል 54
ዓመቱ ኣብ Bad Urach Krankenhaus ብዕለት 13/10/2018
ዓሪፉ።
ንዕለት 20/10/2018 ኣብ
Christuskirche
Lohmühlestr. 30
72762 Reutlingen
ናይ ፍትሓት ጸሎት ክግበር ምዃኑ ንሕብር።
በዓልቲ ቤቱ:
ወ/ሮ ሉላ ስብሃቱ ምስ ምሉእ ቤተ ሰብ
ብተወሳኺ፡
ሓሙስ 18/10/2018 ከምኡ ውን ዓርቢ 19/10/2018 ኣብ፡
Ridaf
Ringelbachstr. 195
72762 Reutlingen
ካብ ሰዓት 18:00 ከም ዘለና ንሕብር።
ንረቡዕ ዕለት 31.10.2018 ብጠቕላይ ሚኒስተር ናይ ኢትዮጽያ ዶክተር ኣብይ ኣሕመድ ኣብ ፍራንክፈርት ሃገር ጀርመን ህዝባዊ ኣኸባ ተመዲቡ ይርከብ።
ደለይቲ ፍትሒ ኣብዚ ማዓልቲዚ ኣብቲ ናይ ኣኸባ ቦታ ብምኻድ ፣ ነዚ ኣብ ሞንጎ ሃገርና ኤርትራን ኢትዮጽያን ዘሎ ምዕብልናታት ዘለና ኣረኣእያ ብመገዲ ሰለማዊ
ሰልፊ ንከነስምዕ ብምውህሃድ ህዝባውያን ሽማግለታት ኣብ ጀርመን
ታሪኽ ክደጋገም ከሎን
ግደ ተጋሩን
ጥቅምቲ 13/ 2018
ረድኢ ክፍለ (ባሻይ)
ታሪኽ ክደጋገም ከሎ (ብዝምድናዊ ኣበሃህላ) እቲ ሕማቕ በሰላ ምሕንጣጥ፡ ዋላ እቲ ጽቡቕ’ውን ጋም-ማን ስለዝዀነ ኣብ ዘለኻዮ ደው ወይ ደውታ ምዃኑ እዩ። እቲ ምዕባለ ዝብሃል ግን ነቲ ጽቡቕ ክትውስኸሉን ክትጽግኖን ከምኡ ድማ ናብ ሓድሽ ለውጥታት ከተሰጋግሮን ከለኻ ኢዩ።
ኣብ ጒዕዞ
ክቡር ህዝቢኤርትራ፣ ንሕና ኤርትራዊያን ብፍላይ ልዕሊ 40 ዓመት ዕድመ ዘሎና ነጻነትና ብኸመይ ከም ዝመጸት ኣጸቢቕና ንፈልጥ ኢና።ንመዛኻኸሪ ዝኣክል ኣሽሓት መንእሰያትና ተሰዊኦምን ሰንኪሎምን፣ኣሽሓት ሕጻናትን ቆልዓ-ሰበይትን ብናይ ጸላኢ ቦምብታት ተቀዚፎምን ሰንኪሎምን ገለ ስድራ-ቤታት ጸኒተን፣ ዓሰርታት ሚእቲታት ዓድታት ተቓጺለንን ተደምሲሰንን።
ወ/ት ንግሥቲ ጴጥሮስ ድቡስ እንካብ ክቡራት ወልድታ ኣቶ ጴጥሮስ ዱቡስ በዓል ደግራ ልብዔ እኖኣ ወ/ሮ ምሕረታ ኣስፍሃ ዘርአ በዓልቲ ሓዲሽ- ዓዲ/ሓደግቲ ብ 1964 ዓ.ም.ፈ ኣብ ደግራ ተውሊዳ ትምህርታ ብግቡእ ኣሰላሲላን ንወለድታ ኣብ ዕለታዊ መነባብርኦም ጠዊራን ዓቕመ ሄዋን ምስ ኣኸለት ከኣ ከም ሕዝባ ናብ ስደት ኣምርሓ
ከም ዝዝከር ኣብ`ዚ ዝሓለፈ መዓልታት ``ህጹጽ ጻዊዒት ተጋደልቲ ህዝባዊ ግምባር ነበርቲ ዓባይ ብሪጣንያ፡ንምእላይ ውልቀ መላኺ ኢሳያስ ካብ ስልጣን፡ ``ኣብ ትሕቲ ዝብል ኣርእስቲ፡ ክሳብ 50 ተጋደልቲ ህዝባዊ ግምባር ሓርነት ኤርትራ ዝነበርና ክታምና ዘስፈርናሉ፡ ንሕሰምን ግፍዕን ህዝብን ሃገርን ኤርትራ ኣብ ትሕቲ ውልቀ መላኺ ኢሳያስ ኣፈወርቂ ድሕሪ ምዝርዛር
ኣብርሃም ኢሳያስ ኣፈወርቂ፡ ስልጣን እንተመሪጽካ ንዕርበትካ ሓጥያት እንተፈሪሕካ ንድሕነትካ
ዝኸበርካ ኣብርሃም ኢሳይያስ ኣፈወርቂ፡
ኣቀዲመ ኣብዚ እዋን’ዚ ዘለካ መዓርግን መዝነትን ብወግዒ ስለዘይፈልጦ፡ “ኣብርሃም” ኢለ ምጽውዐይ፡ ይዝንጥለካን የነኣእሰካን ከይህሉ ይቅሬታ ግበረለይ። ሰማዕቲ ወይ ኣንበብቲ’ውን፡ “ካብ ጸባ ዘይተረኽበስ ካብ ማ’ጨባ” ከምትብሉኒ ኣይስሓትኩን፡ ንምንታይ’ሲ ከምቲ እቲ ገባርን ሓዳግን ኢሳያስ ብብዙሓት ተማዒዱ
ኣማኑኤል ሳህለ
ኣስታት 4 ዓመት እናተመላለስኩ ኣብ ትግራይ ተቐሚጠ እየ። መብዛሕትኡ ኣብ መቐለ ኪኸውን ከሎ፡ ኣብ ካልእ ቦታታት'ውን ብመጠኑ ሕጽር ዝበለ ትዕዝብቲ ነይሩኒ እዩ። ጋዜጠኛን ተመራማርን ብምዃነይ፡ ንነኣሽቱ ነገራት ብብዙሕ ገጽታታቶም ክርእዮምን ክምርምሮምን ደስ ይብለኒ። ናይ ታሪኽ ተመሃራይ ብምንባረይ ድማ፡ ንዝኾነ ነገር ንድሕሪት ተመሊሰ ክርእዮን ምኽንያት
10/10/2018
ህዝቢ ኤርትራ ነቲ ብሰላማዊ መንገዲ ሃገራዊ ልኡላውነቱ ንምርግጋጽ ዘካየዶ ቃልሲ ስለ ዘይተዓወተን ካልእ መንገዲ ስለ ዘይነበሮን ኢዩ ናብ ጎነጻዊ ቃልሲ ዝሰገረ። እቲ ኣብ 1961 ዓ.ም ዝጀመሮ ብረታዊ ቃልሲ’ውን ብዙሕ ሓጎጽጎጽ ኢዩ ሓሊፉ። እቲ ቃልሲ ናይ ብምሉኡ’ቲ ህዝብን፡ ድምር ዓወታት ኩሎም ተጋደልትን እኳ እንተነበረ፡ ኣብ 1991
ይሕመኒሎ ይልሎ ኣብ መቁሎ
በቶም እሱራት፡ ዝነብሩ ዘለው ኣብ መንቀራቅሮ
ብርሃን ዝተሓረሙ ጸጋታት ተፈጥሮ
ብመግረፍቲ ህግደፍ ዝደንቆሩ፡ ለባማት ሰብ ኣእምሮ።
ይሕመና’ሎ ስቃይ ናይቶም ውጹዓት ደጋጊሙ ይደግሰና
ኣብ ምድረ በዳ ዝተረፉ ኣውያቶም ድቃስ ከሊኡና
በቶም ርሒቆም ዝተሰዱ ዝተዋህቡ ጸማም እዝኒ
በቶም ኣብ ባሕሪ ዝጠሓሉ ዘይረኸቡ መቅበሪ እምኒ።
ይሕመና’ሎ ድቃስ ለይቲ ይኸልኣና
እንክንሓስቦ ንድሕሪት ተመሊሱ እናሻዕ
ፍሉይ ኣሃዱ ሰራዊት ኢትዮጵያ ብሰለስተ ኣንቴኖቭ ነፈርቲ ብምስጢር ናብ ኤርትራ ካብ ዝኣቱ ሰሙናት ኣሕሊፉ ከምዘሎ ምንጭታት ካብ ኤርትራ ኣረጋጊጾም።
እተን ኣንቴኖቭ ዝዓይነተን ፍሉይ ኣሃዱ ሰራዊት ኢትዮጵያ ዝጸዓና ነፈርቲ ጸላም ተጎልቢበን ኣብ ኣስመራ ኣብ ዝርከብ ሓይሊኣየር ኤርትራ ከምዝዓረፋ እቶም ምንጭታት የረድኡ።
እቲ ሓበሬታ ካብ ዝበጽሓና ክልተ ሰሙን ኳ
ጥቅምቲ 07/2018
ረድኢ ክፍለ (ባሻይ)
ጽላል ህዝቢ ኤርትራ ሃገርና
ብዘይካኺ ዳስ የብልናን ንሕና
ብጥራዩ’ይኮናን ኣምጺእናኪ
ኣብ ቅድሜና የለን ዝሸጠኪ
ይፍትን ይኸውን ዛር ዘለዎ
ጭራ ናይ ኣብኡ መሲሉዎ
ሕሱር ፍጥረት ክብረቱ ዘርክስ
ንእዲ ሂቡ ኣብ መደብ ዝድቅስ
ኣውሊዕ ምልክታ ዶ ትጥለም
ዑፍ ዝመረጸቶ ቆጽሊ ቀደም
ናይ ሰላም ብስራት ባንዴራኺ
ምስክር ስምምዕ ናይ ደቅኺ
ኣብ ዘይ
“Who does not remember yesterday will not Know about tomorrow even though he/she thinks today a hero”
ባርነት ዘይጸግብ ህዝቢ
ዝነገሰ ንጉስና - ዝበረቐ ፀሓይና
ካብ ኮነ እምነት - መብዛሕቲኡ ህዝብና
ማዕርነት ፍትሒ - ተደቑሱ ኣብ ዓድና
ምጽቃጥ ካብ መረጽና - ብዘይ ሕጊ ተገዚእና
ስውኣት ሰማእታት - ተረሶዖም ስንኩላትና
ዓገብ ዝብል ተሳኢኑ
ካብ ኤርትራ ካብ በጻሕቲ ዝረኽበ ሓበሬታ
ታደሰ ኪዳነ 8 ጥቅምቲ 2018
ኤርትራ ነቲ ምስ ኢትዮጵያ ዝነበራ ዶባዊ ምስሕሓብ ኣብ መዓልቦኡ ከይበጽሐ፡ ቅድመ ምድላዋት ከይገበረትሉ ብሃንደበት ኢያ ነቲ ን20 ዓመታት ዜጋታታ ብናይ ኣሕዋቶም ጠያይት ዝቕዘፉሉ ዝነበሩ ምስ ኢትዮጵያ ዘዋስና ዶባት ከፊተዮ ዝበለት። ብልክዕ ንምዝራብ፡ ካብ ከባቢ
ምጭውቲ ኤርትራ
ክምለስ 'ቲ ሕብራ
ክሕደስ 'ቲ ክብራ
ህዝባ ከስተማቕር፥ እቲ ንቡር ናብራ
ስዓቱ ኣኺሉ፥
ህግደፍ ነቕነቕ ኢሉ።
እቲ ጸልማት ለይቲ፥ 'ቲ ዘበን መከራ
እቲ ዘበን ማእሰርቲ፥እቲ ከርፋሕ ናብራ
እቲ ዘበን ስደት፥ እቲ ዘበን ከርተት
እቲ ዘበን ስእነት፥ እቲ ዘበን ጥሜት
ነበረ ክኸውን ከም ታሪኽ ክንገር
ምስቲ መምጽኢኡ ጠቕሊሉ ክዕዘር
ስዓቱ ኣኺሉ፥
ህግደፍ ነቕነቕ ኢሉ።
ሃገር ብሃገራ ጅሆ ዝሓዘላ
ጀጋኑ
ውልቀ መላኺ ኢሳያስ፡ ኣብ ዝሓለፈ ሳልስቲ ህሉው ኩነታት ንምሕባርን መጻኢ መደባት ስራሕ ንምሕንጻጽን ብዝብል ጉልባብ፡ ነቶም ንኣስታት መንፈቅ ኣኪብዎምን ቁሊሕ ኢሉዎምን ዘይፈልጥ ስማውያን ካቢነ ሚኒስተራቱ ዘካየዶ ናይ ፍርቂ መዓልቲ ኣኼባ፡ ቀንዲ ዕላምኡ ደገፍቱን ተቃወምቱን ንምፍላጥን፡ ኣንጻሩ ክለዓል ንዝኽእል ምንቅስቃስ ብኣጋ ንምቁጻይን ከምዝነበረ ምንጭታት ካብ ኤርትራ
ዝኸበርኩም ኤርትራዊያን ኣሕዋተይን ኣሓተይን፡ ኩልና ከም እንርደኦ ሓንቲ ዓባይ ኦም ከም ሳግላ ወይ ዳዕሮ በታ ሓጺን ፋስ ጥራይ ክትቁረጽን ክትወድቕን ኣይትኽእልን’ያ።ነታ ሓጺን ሓኽሊ ወይ ለዓት ምስ እትገብረላ ግን ሓይሊ ረኺብካ ነታ ዓባይ ኦም ክትቆርጻ ትኽእል።መሲልካ እንታይ ኣምጻእካ ስለ ዝኾነ፣
ናብ ስሳታት ተመሊስና ናይ ኤርትራ ታሪኽ ምስ
ኮሚቴ ሓድነት ኤርትራውያን ንፍትሒ፥ ብዕለት 30 መስከረም 2018 ዓ.ም.ፈ. ሕዝባዊ ኣኼባ ኣካዪድና፥ ግዱሳት ኤርትራውያን ካብ ሎንዶንን ከባቢኣን ተሳቲፎሞ፣ ነዞም ዝስዕቡ ነጥብታት ዘቲናሎም።
ሕዝብናን ሃገርናን ዝርከቡዎ ዘለዉ ህልው ኩነታት ዳህሲስናን፣ ከመይ ጌርና ተሓባቢርና ዜድምዕ ስጉምትታት ክንወስድ ዝብል ዛዕባ ኣልዒልና ተዛቲና።
ተሳተፍቲ ኣብ ሞንጎ ኤርትራን ኢትዮጵያን ተፈጢሩ ዘሎ
ሚኒስተር ጉዳያት ወጻኢ ውልቀ መላኺ ስርዓት ህግደፍ ዑስማን ሳልሕ፡ ኣብ ኤርትራ ዘጋጥም ዘሎ ምግሃስ ሰብኣዊ መሰልን ቁጠባዊ ቅልውላውን፡ ስርዓት ህግደፍ ምዃኑ ብምሕባእ፡ ካብ ተሓታትነትን ንምህዳምን ማሕበረሰብ ዓለም ንምድንጋርን፡ ንሕቡራት ሃገራትን ሓያላት ሃገራትን ከም ሃንደስቲ ጸገማት ኤርትራ ኣምሲሉ ከሲሱን ካሕሳ ክውሃቦ ሓቲቱን።
ሚኒስተር ዑስማን ብ29 መስከረም ኣብ
በሪኽ ተሰቒለ ኣብ እምባ
ሃገር እንተተራእየትኒ ብዙርያ ብኽባ
እንተረኽብኩዎ ብርሃነ
መን ደኣ `ሞ ይደለዮ ዘይንስኺ ኣነ፡
ድሃይ ኪዳኑ `ኳ ዘየልቦ
መፍትሕ ቤቱ ትርከቦ
ኣበይ ክኣቱ `ዩ `ቲ ወዶም
ጸሓይ ምስ ዓረቦ?
በዚሑና `ኮ `ቲ ጋዶ
ምቑሕ ሰንሰለት ብጽምዶ
ሰብኣይን ሰበይትን በብግደ
ሸላ ኮይኑ ሓዳሮም ብሓደ፡
ኣብርሀ ወሲኹሉ ንስሙ
እኹል ክንሱ ብርሃኑ
ከመይ `ሉ ይጠፍእ ብእዋኑ
ኣብ ጸልማት ዝርአ እማኑ
ሓቂ ዝዛረብ
በቲ ኣብዚ ቀረባ ኣዋርሕ ምስ ኢትዮጵያ ዝገበበሮ ዕንደራዊ ርክብ ኣብ ወጻኢ ዝርከቡ ደገፍቱ ተገማሚዖምሉ ዘለዉ እዋን፡ ምልካዊ ስርዓት ኢሳይያስ፡ ካብ መላእ ሕቡራት መንግስታት ኣመሪካ ንዝሓረዮም እሙናት መጋበርያታት ኣብ ከባቢ ዋሺንግተን ዲሲ፡ ካብ 29 መስከረም ጀሚሩ ክሳብ 3 ጥቅምቲ ኣብ ሓደ ኮለጅ ዓጽዩ ብቕንያቱ ሕቡእ ምስጢራዊ
ኣብ ሕቡራት መንግስታት ኣመሪካ፡ ሓላፊ ቆንስላውን ህዝባውን ጉዳያት ውልቀ መላኺ ስርዓት ህግደፍ፡ ብርሃነ ገብሪሂወት፡ ነቲ ውልቀ መላኺ ስርዓት ኢሳያስ ኣብ ኣስመራን ኢትዮጵያን፡ ንልኡላውነትን መንነትን ህዝቢ ኤርትራ ኣብ ዋጋ ዕዳጋ ዘእተወን ግሉጽነት ዝጎደሎን ዝብሃቦ መግለጺታትን ዝኸተሞ ውዕላት ሰላምን፡ መርኣያ ልቢ ምዕባይን ጽቡቅ ድሌትን ንሰላም ስለዝኾነ፡ እቲ
ዳሕራይ ነርክበሉ
ምስከረም 29/2018
ረድኢ ክፍለ (ባሻይ)
ኣብ ኣነባባር ወድ-ሰብ ዳሕራይ ነርክበሉ ትብሎም ስርሒታት መሊኦም ኢዮም፡ ሕጂ ንኽትገብሮ ዘይጥዕመካ እንተድኣ ኰይኑ፡ ንግዚኡ ኣጽኒሕካ እቲ ኣቐዲሙ ክግበር ዘለዎ ዘሀውኽ ዕማማት ትገብር ማለት ኢዩ። ንኣብነት መምህር ዳሕራይ ዝግበር ዕዮ ገዛ (home work) ይህበካ ኢዩ፡ እዚ ዝገብር ግን ዕዮ ክፍሊ (class
ኣልጀዲድ ማሕቡብ፡ 28,09,2018፡ . المرحوم غلطان - .الجديد محبوب
ኣብ እዋን ቃልሲ ቋንቋ ዓረብ ከምገለ እንተጽናዕኩዋ ክቀናጠብ እንከለኹ ካብቶም ተዛረብታ ብጾትና እዘን ክልተ ጥቕስ ታት ኣዘውቲረ እሰምዐን ነበርኩ። ኣብ ሰማኒያታት ፖርት ሱዳን ኣብ ዝኸድኩሉ እዋን ሓንቲ መዓልቲ ዓብደልኑር ዝተባ ህለ ሓደ ካብ ሓፋሽ ውድባትና ከተማ ከርአኒ
ኣብ ትሕቲ ውልቀ መላኺ ስርዓት ህግደፍ፡ ናብራ መሪርዎምን ናጽነት ዝተሓረሙን ብዙሓት ኤርትራውያን፡ ፍትሒ ክነግስ ዝጠለቡ፡ ዶብ ክሰግሩ ዝተታሕዙ፡ ህግደፍ ዘይፈትዎ ሃይማኖት ስለዝኣመኑን ርእይቶ ስለዝሃቡን፡ ኣብ ዝተፈላለየ ቦታታት ብዘይፍርዲ ኣብ ሰናጭሮ፡ ጎዳጉድን ኣጻምእን ንዓመታት ተኣሲሮም ካብ ዘለው ኣሽሓት ዜጋታት፡ ብኣራሰንቲ ሕማማት፡ ተቅማጥን፡ ብጉድለት መኣዛዊ መግብን ጽሬትን


text:
ኢትዮጵያ ድኽነት ኣብ ምጥፋእ ዓብይ ስዳሮ ተርኢ ኣላ።ቁፅሪ ህዝቢ ይዓቢ፡ዝቕባበ ይንህር ኣብዘለሉ እዋን ኣብ ድኽነት ናይ ዝነብሩ ቁፅሪ ሰባት ከምዝወረደ ተፈሊጡ።
ሰበስልጣን ምንስቴር ፋይናንስ ዝሓለፈ ዓርቢ ንትካላት ረድኤት ከምዝገለፅዎ ካብ 80 ሚሊዮን ህዝቢ ኢትዮጵያ 25 ሚሊዮን ዝኾኑ ካብ ናይ ድኽነት ፀፍሒ ንታሕቲ ይነብሩ ኣለው ኢሎም።እቲ ኣሃዝ ዘርእዮ ድማ ዋላ በዝሒ ህዝቢ እታ ሃገር ኣብ ዓመት ብልዕሊ 2.5 ሚእታዊ ይውስኽ እንተሃለ’ውን ካብ 2004 ኣ/ፈ ጀሚሩ ድኽነት ብኣርባዕተ ሚሊዮን ህዝቢ ነኪዩ ኣሎ።
ክኢላታት ስነቑጠባ ግን እቲ ድኽነት ዝተለክዐሉ ኣገባብ ዝተሓላለኸ ምዃኑ ይገልፁ።ናይ ኢትዮጵያ መጠን ድኽነት ብዓለምከኸ ተቐባልነት ዘለዎ መጠን ኣታዊ ማለት’ውን ኣብ ማዕልቲ 1.25 ዶላር ኣታዊ ካብ ምርካብ ዝተሓተ እዩ።
ናይ እዋኑ ናይ ኢትዮጵያ መጠን ዝቕባበ 35 ሚእታዊ ዝብል ኣብ ግምት ብምእታው ይብሉ ምንስቴር ገንዘብን ቁጠባዊ ምዕባለን ኣቶ ኣብርሃም ተኸስተ እቲ ናይ ድኽነት ምንካይ ዘደንቕ ዓወት እዩ ኢሎምዎ።
ነቲ መግልፂ ዝተኸታተሉ ዓለምለኸ ኪኢላታት ስነ ቑጠባ እቲ ኣሃዝ ዘተባብዕ እዩ ክብሉ ፀዊዖምዎ ኣለው።ኣብ ኢትዮጵያ ዳይረክተር ባንኪ ዓለም ጛንግ ቸን ግን ዝቕባበ ንተወሳኺ ምዕባለ ኣብ ሓደጋ የእትዎ ከምዘሎ ስግኣቶም ይገልፁ።
ኣብ ባንኪ ዓለም ምንካይ ድኽነት ኣፍሪካ ኪኢላ ስነ ቑጠባ ዝኾና ቾርቺንግ ጎህ ኢትዮጵያ ኣብቶም ዝሓለፉ ዓሰርተ ዓመታት ዘደንቕ ምዕባለ እንተርአየት’ውን ካብዝተሓተ ናይ ስታቲስቲክ መሰረት ዝልዓል ምዃኑ ብጥንቃቐ ይሪኦ።ኩነታት መነባብሮ ሃገራት ደረጃ ዝህብ መዐቀኒ ወይ’ውን መርአዪ ሰብኣዊ ልምዓት ማለት’ውን /Human Development Index/ ናይ ኢትዮጵያ ሕዚ’ውን ዳርጋ እቲ ኣዐሪዩ ዝተሓተ ምዃኑ እዩ ይብላ።
ሓፈሻዊ እቶት ንሕድ ሕድ ዜጋ እታ ሃገር ብምክፋል ምዕባለ ሓንቲ ሃገር ዝዕቀነሉ ሓደ ኣገባብ ማለት’ውን ፐር ካፒታ ኢንካም ኢትዮጵያ ትሕቲ 400 ዶላር ስለዝኾነ ኢትዮጵያ ሕዚ’ውን ገና ኣብ ናይ መጀምሪያ ብርኪ ምዕባለ ከምእትርከብ ጎህ ይገልፃ።


text:
ኣብ ዋዕላ ሕ/መ መደረ ትማሊ ዘስምዑ ምክትል ቀዳማይ ሚኒስተርን ሚኒስተር ወፃኢን ኢትዮዽያ አቶ ሃይለማርያም ደሳለኝ ፣ ኣብ ልዕሊ ግብረ-ሸበራ ዝካየድ ውግእ ድርብ መቀዐኒ ይራኣይ‘ሎ ከምኡ እንተኾይኑ፣እቲ ውግእ ክዕወት ኣይኽእልን ኢሎም።
ኣፍሪቃን ማዕበልቲ ሃገራትን ኣብ ትሕቲ ግሎባላይዜሽን ተጎዲኤን‘የን ዝበሉ ምክትል ቀ/ሚን ምንስትር ጉዳያት ወፃኢን ኢትዮዽያ ኣቶ ሃይለማርያም ደሳለኝ፣ብሕልፊ ከምኢትዮዽያ ዝኣምሰላ ሃገራት፣ካብ‘ቲ ዝርከባሉ ብርኪ ድሕረት ንምውፃእ ንዝጀመረኦ ምግስጋስ ጎቲትዎ‘ዩ ኢሎም።
ኣብ‘ዚ እዋን‘ዚ ቀርኒ ኣፍሪቃ ፅንኩር ደርቂ ከምዘጓነፎ፣ ንህዝቢ ሶማል ንምሕጋዝ ድማ ዝያዳ ክንንቀሳቀስ ይግባእ ኢሎም። ኣስዒቦም፣
ኣብ‘ዚ እዋን’ዚ፣ኣል-ሸባብን ፅንፈኛታትን ካብ ሞቃዲሾ ተፀሪጎም ስለዝወፁ ክዕቀብ ዘለዎ ሰላም ናብ‘ታ ሃገር ተመሊሱ‘ሎ ኢሎም ኣቶ ሃይለማርያም ደሳለኝ።እግረ-መገዶም ዓቃቢ-ሰላም ናብ ሶማል ንዘዋፈራ ኡጋንዳን ቡሩንዲን ኣመስጊኖም።
ምንስቴር ወፃኢ ኢትዮዽያን ምክትል ቀ/ሚን ዝኾኑ ኣቶ ሃይለማርያም ደሳለኝ ናብ ቤት ምኽሪ ፀጥታ ሕ/መ ኣብ ዘቅነዐ መደረኦም ድማ፣
”ንቤት ምኽሪ ፀጥታ ናብ ዝቀረበ ሕቶ ዝርዝራዊ ነጥቢታት ከይኣተኹ፣ ኢጋድ ወፍሪ ሶማል መእንታን ክዕወትን እቶም ብድሕሪት ኮይኖም ዝረድኡ ጥራሕ ዘይኮነ ኣብ ግብረ-ሸበራዊ ጥፍኣት ዝተዋፈሩ ንምቁፅፃርን፣ ቤት ምኽሪ ፀጥታ ሓላፍነቱ ክፍፅም ኣለዎ።ቤት ምኽሪ ፀጥታ ብመሰረት‘ቲ ባዕሉ ዘቆሞ ኣካል ዝቀረበሉ ሰነድ፣ስጉምቲ ክወስድ ይግባእ።ብግብሪ ዘይተሰነየ ጥዑም ዘረባ፣ቤት ምኽሪ ፀጥታ ንዝቀረበሉ መርመራዊ ሰነድ ከደናጉዮ ክፈቅድ የብሉን” ኢሎም እቶም ም/ቀ ሚ/ር።
አብ መወዳእታ ኸአ ኢጋድ ኣብ ባይቶ ሕ/መ ናይ ተዓዛባይ መንበር ንክረክብ ንዘቅርበኦ ሕቶ ኹለን መንግስታት ክድግፈኦ ብምሕታት አቶ ሃይለማርያም ደሳለኝ ምክትል ቀዳማይ ሚኒስተርን ሚኒስተር ወፃኢን ኢትዮዽያ ንመበል 66 ጉባኤ ሕቡራት መንግስታት ዘቅረብዎ መደረ ዛዚሞም።
ናብ ምልክት ድምፂ ብምኻድ ስምዕዎ


text:
ከም ውልቃዊ መዘክር ይተሓሰበለይ!
እወ፡ ካብ ሕሱም ኣግርሞት፡ ናብ ሕጫጨ ዝተጸገዐ ግጥሚ ይመስል። ኣግርሞት’ወ! ሰባት ብቦታን ኩነታት መነባብሮኦምን ሰብኣውነቶም ክመዛባዕ ከሎ ዝተፈጥረ ኣግርሞት። ሰባት፡ ነታ መበቆል መንነቶም ዝኾነት ኣፍሪቃ፡ ወይ ድማ ኤስያ (እቲ ግጥሚ ናብ ካልኦት ቋንቋታት ምስ ዝትርጎም) ብዛዕባቲ ኣብ ቤቶም ዝተፈጥረ፡ ኣብ ጎረባብቶም ንኣብነት ኣብ ሊብያ፡ ኣብ ግብጺ፡ ኣብ ሶማል፡ ኣብ የመን፡ ኣብ ናይጀርያ፡ ኣብ ኢትዮጵያ ኦሮሞ፡ ኣብ ደቡብ ሱዳን፡ ኣብ ኬንያ፡ ኣብ ፍልስጤም፡ ኣብ ሶርያ፡…….ኣብ ብዙሓት ሃገራት! ንዘጋጥም ሞትን ቅዝፈትን፡ ካብ እዋናዊ ዜናን ብደዐ ዝተሓወሶ ጸብጻባትን ሓሊፉ፡ facebook ኮነ googleን ካልኦት ማሕበራዊ ሜድያታትን፡ ደሃይ ነብሲ ወከፍ ዜጋ፡ ደሃይ ነብሲ ወከፍ ግዳይ፡ ዝገብረሉ ሰደቓታት ኣየቕረባን። ንኣብነትኳ፡ ኣብ ሶርያ ንዝነበረ መጥቃዕቲ ኒኩለሳዊ ኣጽዋር፡ ንዓይኒን ንሕልናን ዝቐፍፍ ስእሊ ክዝርግሓ’ምበር፡ ደሃይቶም ዝተረፉ ዝፍለጠሉ ሰደቓታት ኣየቕረባን። ስለዚ ይመስል እቲ ገጣሚ፡ ነተን ቅድሚ ሕጂ ግዳይ ዝኾናን ሰባትን ትካላቶምን ድማ ብብርቱዕ ዝሓዘኑለንን ከተማታት እናጠኣቀሰ፡ ሓውሲ ኣውያት፡ ሓውሲ ወየ ወየ ዝጥዕም ዜማ ተጠቒሙ ዝበለለን ዘሎ። ግርህ ኢልካ እንተርኢኻዮ፡ ብዛዕባ ሃገሩን ደቂ ሃገሩን ግዳ ዘይዛረብ የብል። እቲ ግጥሚ ብትግርኛ ምዃኑስ ሚዛኑ ዝፈኹሰሉ እዋናት ኣሎ፡ ኣድማሳውነቱ ዝጸበሉ እዋን ኣሎ ይመስለኒ። ለካ ኣድማሳውነት ጥበብ ኣብ እንታይነቱ ጥራይ ዘይኮነስ ኣብ ኣንበብቱን ኣብ ተርጎምቱን’ውን ይምርኮስ እዩ ክብል ደልየ።
እዚ ግጥሚ፡ ብእንግሊዝኛ ወይ ብዓረብኛ ወይ ድማ ብካልእ ነይሩ እንተዝኸውን፡ ምናልባት ልክዕ ትርጉሙ ምረኸበ እብል።
እዞም ንሰብን ንሰብኣውነትን ደድሕሪ ሃይማኖት እንሰርዖ፡ ብዛዕባቶም ኣብ ሊብያን ካልኦት ሃገራት ኣዕራብን ኣፍሪቃን ዝሞቱ ግዲ ዘይክንገብር ንኽእል ኢና። እቲ ምኽንያት ህላወና እንገብሮ ኣምላኽ’ውን ኣቐዲሙ ሰብ’ምበር ሃይማኖት ኣይፈጠረን፡፡ ንሕና ግና ግዳይ ኮንቱነት ዝመልኦ ኣተሓሳስባናን ኣረዳድኣናን ስለ ዝኾንና፡ እቲ ቀዳማይ ዳሕረዋይ፡ እቲ ዳሕረዋይ ድማ ቀዳማይ ሰሪዕናዮ። ስለ’ዚ፡ ኣብዚ ግጥሚ ብሓውሲ ሕጫጨ ተገሊጹ ከም ዘሎ፡
ሓደ ክንዲ ሽሕ እትወልዳ (ነተን ኣብ ቀዳማይ ማይ ቤት ዝገለጸን ከተማታት’ዩ ሓደ ክንዲ ሽሕ እትወልዳ ዝብለን ዘሎ)
ደሞም ብሉጽ ካብ ደቂ ደማስቃ
ካብ ደቂ ባቕዳድ ደቅክ በይሩታ
ካብ ደቂ ናይሮቢ መቓዱሻ
በቚሎም ዝሓድሩ ከም ቃንጥሻ
ኣደ ዘይብሎም ዝግድሻ
ብፍላይ ኣብዘን ዳሕረዎት ክልተ መስመራት፡ ቦቚሎም ዝሓድሩ ከም ቃንጥሻ፡ ኣደ ዘይብሎም ዝግድሻ፡ ዝብሎ ዘሎ፡ ምስ እንምርምሮን ምስ እነስተማቕሮን ርኹምሽ ክትብል ዝድርኽ መልእኽቲ ኢና ነንብብ። ኣብተን ንሱ ከም ኣብነት ዝገለጸን ርእሰ ከተማታት ዝተወለዱ ሰባት፡ ዕለት ዕለት ተወሊዶም ዝሓድሩ ከም ቃንጥሻ ኢሉ ክገልጾም ከሎ፡ ትርጉም ቃንጥሻ እንታይ ምዃኑ ምዝካር ጥራይ ይኣኽለና። ኣደ ዘይብሎም ዝግድሻ ምባሉ ድማ ትሓዝነሎምን ትበኽየሎምን ወላዲት ኣልባ፡ ሃገር ኣልባ ንምባል ይመስል። በቲ ጠንቂ ኩሉ ሽግራት ኮይኑ ዘሎ ኣምር፡ (ፖለቲካ) እንተርኢናዮ ድማ፡ ሓላፍነት ህዝቦም ዘይብሎም መራሕቲ ክንብል ንኽእል።
እዚ ትርጉም ዝህልዎ፡ ምስቲ ኣብ ላዕሊ፡ ነተን ዓበይቲ ከተማታት ስመን እናረቑሐ፡ ንዓኽንዩ ንብዓተይ’የ፡ ጓሂ ከብደይ ሓዘነይየ፡ ክብል ጸኒሑ። ኣብ መዛዘሚ ድማ ዛዕባ ዓደይ ታይ ግደየ፡ ብምባል፡ ብዛዕባቶም ኣብዘን ከተማታት ዝሞቱ ዜጋታት ደኣ’ምበር ብዛዕባቶም ኣብተን ስዒበን ዝተገለጻ ከተማታት ዝሞቱ ዜጋታት ግዳሰ ከም ዘይብሉ ይገልጽ፡ እቲ ሕጫጨ ድማ ኣብዚ’ዩ ዘሎ። እቲ ሕጫጨ ብሩህ ዝኾነሉ መስመር ድማ፡ ንምሕረት ክፍኣት እቲ ሓጢኣትክን ኢሉ ኣብ ዝገለጾ መስመር ረኺበዮ። እቲ ክፍኣት ካብአን ተበጊሱ፡ ዘይሩ ዘይሩ ናብአን ይምለስ ከም ዘሎ ከአንፍት ዝደለየ ይመስለኒ። እዚ ድማ፡ እቲ ኣብ ነብሲ ወከፍ ናይ ግብረ ሽበራዊ መጥቃዕቲ ዝረአ ግብረ መልሲታት እንተተዓዚብናዮ፡ ብዛዕባቲ ሱር ጠንቂ ዘይኮነስ ብዛዕባቲ ፍጻመን ተግባርን ጥራይ ሓሲብካ ስምዒታትካ ምግላጽ፡ ምርጋም፡ ምጽላእ፡ ጽልኢ ምዝርጋሕ ስለ ዝበዝሐን ዒቕ ስለ ዝበሎን ይመስል።
እዚ ግጥሚ፡ ብሶማል፡ ብሶርያ፡ ብኦሮሞ፡ ብናይጀርያ…..እንተዝጸሓፍ ንነብሲ ወከፍ ኣንባቢ ዝፈጥረሉ ስምዒት ሓደ ምኾነ እብል። እቲ ኩውንነት፡ ኣብ መንጎ ሓያላትን ድኹማትን ዘሎ ዝተዘባረቐ ሚዛንን፡ ሚዛን ምሃብን ስለ ዝመስል። ንኣብነት’ኳ ንሕና ኤርትራውያን ንርእስና፡ ብዛዕባቶም ኣብ ሶርያ ዝሞቱ ብዙሕ ከይዓጀበና ብዛዕባቶም ኣብ ሎንደን ዝሞቱ ብዙሕ ክንሓዝን ንረአ ኢና። ሰብኣውነት ኣብ ትሕቲ ፖለቲካን ሃይማኖትን እንተወዲቑ እዚ ተፈጢሩ ዘሎ ስምዒትን ተግባራትን ግብረመልሶምን እዩ ዝፍጠር።
ብኻልእ መንጽር ድማ፡ እዘን ንሓዝነለን ዘለና ሃገራት ዑቕባ ስለ ዝሃባና ዶ ንኸውን ሕርር ኩምትር ንብለለን ዘሎና ኢለ እሓስብ? ማለትሲ፡ እቲ ንሕና እንህበን ስለ ዘይንርኢ እኮ ኢና ንቕበል’ምበር ንህብ ዘሎና ዘይመስለና። ንሶም ዝህቡና ዝረአ፡ ንሕና ንህቦም ዘይረአ ኮይኑ ዶኾን’ዩ ንቕበል ጥራይ ዝመስለና ዘሎን ልዕሊ’ቶም ብፖለቲካን ብሃማኖቶምን ንነብሶም ግዳይ ዝገበሩ ንሓዝነሎም ዘሎና? እቲ ነገር ግና ከም’ዚ እዩ፥
እቲ ነብሱ ኣጥፊኡ ዘጥፍኦም ግዳይ ፖለቲካን ሃይማኖትን፡ እቲ ንሱ ምስ ሞቱ ዝለከሞም ግዳይ ሃይማኖትን ፖለቲካን፡ ስለምንታይ ደኣ ነቶም ክልተ ተመሳሳሊ ግዳያት፡ በበይኖም ንሓዝነሎም? እቲ ምኽንያት ሓደ፡ እቲ ሞት ሓደ፡ እቲ ፍልልይ ግና፡ እቲ ግዳይ ግዳይ ተዘዋዋሪ ጊጋ፡ እቲ ነብሱ ኣጥፊኡ ዘጥፈኦም ግና ብቐጥታ ምዃኑ ጥራይ እዩ።
ኣብዚ ግጥሚ ዘለዉ ዘይረኣዩ መልእኽቲታት ነዞም ልዕል ኢለ ዝገለጽኩዎም ሓሳባት ኮይኖም ይስምዑኒ።
እቲ ብውልቀይ ዝፈጠረለይ ስምዒት ድማ ከምዚ ዝስዕብ እዩ።
ሓደ መሪር ሓቂ፡ ኣብ ቀልዲን ሕጫጨን፡ ኣብ ናይ ይምሰል ሓዘንን ተወሪቑ ጎፍ ምስ በለኒ። ፈለማ ርእሰይ ፍልጽ ክብል ደልየ። ሓቂ፡ ካብ ሓቂ ስለ ዝረሓቕካን፡ ሓሶት ስለ ዝተዛረብካን ጥራይ ኣይኮነን መሪር። ክትገብሮ ዝግብኣካ፡ ሸለል ኢልካ ዝሓለፍካዮ፡ ዘይንስኻ ክትመስል ኢልካ ዝሰገርካዮ፡ በዚ መጺኡ ብዘይበልካዮ መጺኡ ክለኽዓካ ከሎ’ውን መሪርዩ። እዚ ድማ’ዩ ሎሚ ዝተሰመዓኒ-ከም ዳያሪ ይተሓሰበለይ!
ፓሪሰየ ፓሪሰየ
ሎንዶነየ ሎንዶነየ
ስትኮሆሎም መዓረየ
ንዓኽን’ዩ ንብዓተየ
ጓሂ ከብደይ ሓዘነየ
ዛዕባ ዓደይ ታይ ግደየ፡
ሓደ ክንዲ ሽሕ እትወልዳ
ደሞም ብሉጽ ካብ ደቂ ደማስቃ
ካብ ደቂ ባቕዳድ ደቂ በይሩታ
ካብ ደቂ ናይሮቢ መቓዱሻ
በቚሎም ዝሓድሩ ከም ቃንጥሻ
ኣደ ዘይብሎም ዝግድሻ፡
ክበኽየልክን እየ ከልቅሰልክን
ጸጒረይ ላጽየ ክሓዝነልክን
ብጾም ስግዳን ክጽልየልክን
ንምሕረት ክፍኣት እቲ ሓጢኣትክን
ዋሽንግቶን ክትወስደልክን
ፈጣሪ ከቕልሎ እቲ ቕጽዓትክን
ገጣሚ Fikrey Yeman


text:
መራሒ ጋና ድማ፣ንሚድያ ጥጡሕ ባይታ ዘይፈጠሩ መንግስታት፣ ንኩለመዳያዊ ምንቅስቃስ ህዝቢ ይድርቱ ኣለው ኢሎም።
ናብ‘ቲ ትማሊ ኣብ ኣዳራሽ ሕብረት ኣፍሪቃ ዝተኸፍተ ኣኼባ ማሕበር ህዝባዊ ርክባት ብወካሊኦም፣ምንስትር ኮምንኬሽን ኢትዮዽያ ኣቶ በረከት ስምኦን ፅሑፍ ዝላኣኹ ኣቶ ሃይለማርያም ደሳለኝ፣ንክፅልም ዝተገብረ መልክዕ ኣፍሪቃ ኣብ ምምሕያሽ ፃዕሪ ሰብ-ሞያ ኮምንኬሽን ኣገዳሲ‘ዩ ኢሎም።
ኢትዮዽያ‘ውን ግዳይ ፃዕሪታት ፀለመ ዓለም-ለኸ ሚድያታ ከምዝኾነት ዝጠቀሱ ኣቶ ሃይለማርያም፣ኣብ‘ዚ እዋን‘ዚ ግና፣ሳላ‘ታ ሃገር ተመዝግቦ ዘላ ቁጠባዊ ምዕባለ፣ሓቢሩ ዝላዓል ኲናትን ጥምየትን ይሃስስ‘ሎ ኢሎም።
“ንሃገር በቀል ፖሊስታትና ነኺስና ክንሕዝ ከለና፣ንኣሉታዊ ወፍሪ ሚድያ ንኸፍሎ ዋጋ ከምዘሎ ንፈልጥ ኢና።ጠንኪርና ምስንሰርሕን ንሃገርና ምስ ንልውጥን ግና፣ኣሉታዊ ወፍሪ ሚድያታት ውዒሉ ሓዲሩ ክፈሽል‘ዩ።እዚ ኣብ ኩለን ሃገራት ዝሰርሕ‘ዩ ኢለ‘የ ዝኣምን።ንህዝቢታት ኣፍሪቃ ዓቅሚ ክሳብ ዘይፈጠርናሎም፣ልምዓትን ምዕባለን ክሳብ ዘየረጋገፅና፣ሕማቅ ምስሊ ኣህጉርና ክቅፅል‘ዩ” ይብል መልእኽቲ ቀ/ሚ ሃይለማርያም።
ፕረዚደንት ጋና ጆን ድራማኒ ማሃና ብወካሊኦም ዘቅረብዎ ፅሑፍ፣ ዘማእኸሎ ኣብ ነፃነት ሚድያን ነፃ ሚድያ ንኩለ-መዳያዊ ተሳትፎ ህዝቢ ዝህልዎ ረብሓ‘ዩ።
እቶም ፕረዚደንት ”ንናይ ኮምኒኬሽን ሃዋሁ ናፃ ክገብሩ ንዝቀረበሎም ፃውዒት ዕሽሽ ዝብላ ሃገራት ኣፍሪቃ፣ንናይ ህዝቦም ልዑል ክእለት ኣተሓሳስባን ክእለት ንግዲን ንዘለዎም ተኽእሎ ንከይምዝምዙ በገዛ ርእሶም ኣምኪኖሞ‘ዮም።መሪሕነት ንዝተፈላለዩ ርክባት እንተዘየሐይሉን ንማሕበረ-ሰብ እንተዘየሳቲፉን፣ዓቅሙ ከሐይል ኣይካኣሎን‘ዩ” ኢሎም።
እቲ ረቡዕ ኣብ ኣዲስ ኣበባ ዝተጀመረ ኣኼባ ማሕበር ሰብ-ሞያ ኮምንኬሽን‘ታ ኣፍሪቃ፣ፅባሕ ዓርቢ ክዛዘም‘ዩ ይብል መለስካቸው ኣምሃ ዝላኣኾ ሪፖርት።


text:
ሸሞንተ መራሕቲ ምብራቕ ኣፍሪቃ ንኩነታት ስደተኛታት ሶማል ንምዝታይ ኣብ ናይሮቢ ተኣኪቦም ነይሮም።መንግስቲ ኬንያ ንመዕቖቢ ስደተኛታት ዳዳብ ንምዕፃው ዝወጠኖ ግዜ ቅድሚ ምእኻሉ ቅድሚ ክልተ ኣዋርሕ እዩ እቲ ኣኼባ ዝካየድ ዘሎ።
ናይ ኬንያ ፕሬዝዳንት ኡሁሩ ኬንያታ እቲ መዕቖቢ ስደተኛታት መፅለሊ ስደተኛታት ጥራሕ ከይኮነስ ናይ ገበነኛታትን ኣሸበርትን መንቀሳቐሲ እውን እዩ ይብሉ።
ልዕሊ 200 ሽሕ ስደተኛታት ኣብ ማእኸል ስደተኛታት ዳዳብ፣ኣስታት ሓደ ሚሊዮን ሶማልያዊያን ድማ ኣብ ጎረባብቲ ሃገራት ብስደተ ይነብሩ። ሓደ ሲሶ ካብኣቶም ኣብ ኬንያ ርብዒ ሚሊዮን ድማ ኣብ ኢትዮጵያ ይነብሩ’ለው።
እቲ ዞባ ሰብኣዊ ቅልውላው እውን ኣጋጢሙዎ’ሎ።ብድርቂ ዝተጠቕዑ ልዕሊ 17 ሚሊዮን ሰባት ረድኤት የድልዮም።
ተዓዘብቲ ብወገኖም ፍርቂ ህዝባ ብጥምየት ዝተጠቕዑዋ ሶማል ህይወት እቶም ናብ ሃገሮም ዝምለሱ ስደተኛታት ኣብ ሓደጋ ክወድቕ ይኽእል እዩ ይብሉ ።
ስደተኛታት ብድልየቶም ክምለሱ ጥራሕ ከይኮነስ ካልኦት ሃገራት እውን ንገሊኦም ስደተኛታት ብምቕባል ሓላፍነት ክስከማ እቲ ኣኼባ መራሕቲ ይፅውዕ።
ናይ ሶማል ፕሬዝዳንት መሓመድ ዓብዱላሂ መሓመድ ኣብ ሃገሮም ዘሎ ኩነታት ንተመለስቲ ምችው ኣይኮነን ኢሎም።
እቶም ፕሬዝዳንት መንግስቶም ኩነታት ፀጥታ ንምምሕያሽ ካብ ኩለን ሃገራት እቲ ዞባ ሓገዝ ክሓትት እዩ ኢሎም ኣለው።
መንግስቲ ሶማል ኣንፃር እስላማዊ ጥሩፍ ጉጅለ ኣል-ሸባብ ንዘካይዶ ውግእ ንምሕጋዝ ወታደራተን ናብ ሶማል ዝለኣኻ ኬንያ፣ኡጋንዳ፣ጁቡቲ፣ብሩንዲን ኢትዮጵያን እየን።
ምሉእ ትሕዝቶ ኣብዚ ምስማዕ ይክኣል።


text:
Posted by : MALACHIAN
ኤሮፓዊ ሕብረት ኣብ ኤርትራ ደኽነት ንምምሓው ናይ 200 ሚልዮን ኤሮ ንኤርትራ ሓገዝ ክልግስ ሙኻኑ ኣፍሊጡ። ትማሊ 11 ታሕሳስ 2015 ኣብ መርበብ ሓቤረታኡ ኣብ ዘውጸኦ መግለጺ እቲ 200 ሚልዮን ኤሮ ንነዊሕ ዝዓለመ ሓገዝ ኮይኑ ፡ ኣብ ድኽነት ምንካይን ኣብ ማሕበረ-ቁጠባዊ ምዕባለ ኤርትራ ለውጢ ንከምጽእ ብዝብል ሓሳብ ኢዩ ኣብ መበል 11 ዓመት ናይ ኤሮፓዊ ልምዓት ማዕከን (European Development Fund) ዝተገልጸ።
ክሳብ 2020 ኣብ ዘሎ ጊዜ ኤሮፓዊ ሕብረት ኣብ ትሕቲ ሃገራዊ መመልከቲ ፕሮግራም (National Indicative Programme) ብዝፍለጥ ጨንፈር ኣብ ጸዓትን ምሕደራን ክትሕግዝ እያ። እቲ ፕሮግራም ብ28 ኣባላት ኤሮፓዊ ሕብረት ሙሉእ ደገፍ ዝረኸበ ኢዩ።
እብቲ መግለጺ፡ ኣብ 2013 ኩለን 23 ኣባላት ኤሮፓዊ ሕብረት ን 78 ሃገራት ኣፍሪቃ ከምኡ ድማ ንሃገራት ፓሲፊክን ካሪብያንን ካብ 2014-2020 ዘሎ ጊዜ ጥቅላላ ናይ 30.5 ቢልዮን ኤሮ ኩለንትናዊ ናይ ልምዓት ሓገዝ ክገብራ ሙኻነን ተሰማሚዕን ኢየን።
ንሙሉእ ትሕዝቶ ናይቲ ጋዜጣዊ መግለጺ ኣብዚ ጠውቁ ፥- european.union.press.realse


text:
ወሃቢት-ቃል ሕብረት ኣፍሪቃ ኢባ ካሎንዶ፡ እቲ ሕብረት፡ ኣጻራይ ጉጅለ ናብ`ቲ ዘሰሓሕብ ዝብሃል ዘሎ ቦታ ከምዝልእኽን፡ ኤርትራን ጅቡትን ምሕዝነተን ናብ ንቡር ክመልሳ ከምዝሕግዝን ኣፍሊጣ`ላ።
“ኣብ`ዚ ክነስመረሉ ንደሊ፡ ኮሚሽን ሕብረት ኣፍሪቃ ምስ ሰበ-ስልጣን ጅቡትን ኤርትራን ብቐረባ ይመክር ከምዘሎን ኣብ መስርሕ ድማ ኣጸራይ ጉጅለ ናብቲ ዶብ ኸምዝልእኽን፡ ክልቲአን ሃገራት ምሕዝነተን ናብ ንቡር ንምምላስ ሕብረት ኣፍሪቃ ከምዝሕግዝን`ዩ።”
እቲ ምልኣኽ ኣጸራይ ጉጅለ ምስ ሰበ-ስልጣን ኤርትራን ጅቡትን ብምምኽኻርን ብምስምማዕን ከምዝግበር ዝገለጸት ወሃቢት ቃል፡ እዚ ድማ ኣካል ናይቲ ብመንጽር ሕብረት ኣፍሪቃ ዝኽተሎ ንኽልቲአን ሃገራት ናብ ንቡር ምሕዝነት ክምለሳ ዝገብሮ ጻዕሪ`ዩ ኢላ። “ኮሚሽን ሕብረት ኣፍሪቃ እተን ኣባል ሃገራት ዝኾና ጅቡትን ኤርትራን ምሕዝነተን ናብ ንቡር ክመልሳን ጽቡቕ ጉርብትና ኸማዕብላን ንምርግጋጽ ይሰርሕ ኣሎ። እዚ ድማ ሓደ ካብ`ቲ ናቱ ኣሰራርሓ`ዩ።”
ካብ ወገን ኤርትራ፡ ቅድሚ ትማሊ መግለጺ ዘውጽአ ሚንስትሪ ዜና ኤርትራ፡ ብዛዕባ ምውጻእ ቐጠር ክሳብ ሎሚ ዝተነገረና ሓበሬታ የለን ይብል። እቲ ብቐጠር ዝተወስደ ናይ `ታህዋኽ` ዝበሎ ስጉምቲ ድማ፡ ብምኽንያት`ቲ ዝርአ ዘሎ ሓጎጽጎጻዊ ሃዋህው እዩ ኢሉ መንግስቲ ኤርትራ ከምዝኣምን ዝገለጸ እቲ መግለጺ፡ ኣብ`ዚ ሰዓት`ዚ ኣብ ግምታዊ ትንተና ክንጽመድ ግቡእ ኮይኑ ኣይርኣየናን ኢሉ`ሎ።
ብዛዕባ`ቲ ኩነታት ምሉእ ሓበሬታ ምስረኸበ ርእይትኡ ዕላዊ ከምዝገብር`ውን ሚኒስትሪ ዜና ኣብ መግለጺኡ ኣፍሊጡ`ሎ። ኣብ ሕብረት ኣፍሪቃ ንኣምባሳደር ኤርትራ ደስታ ዝጠቐሰ ኣሶስይትድ ፕረስ ድማ፡ ሃገሩ ምስ ቐጠር ዲፕሎማሲያዊ ርክብ ኣየቋረጸትን ምባሉ ጠቒሱ`ሎ።
ጎረቤት ጅቡትን ኤርትራን ዝኾነት ኢትዮጵያ ብወገና፡ ነቲ ኣብ ዶብ ጅቡትን ኤርትራን ዘሎ ምዕባለታት ብቐረባ ትከታተሎ ከምዘላን፡ ነቲ ብኣቦ መንበር ኮሚሽን ሕብረት ኣፍሪቃ ዝወጸ ናብ`ቲ ኸባቢ ኣጻራይ ኮሚሽን ምልኣኽ ዝብል መግለጺ ከምትደግፍን ኣፍሊጣ`ላ። ከምኡ`ውን ክልቲአን ሃገራት ካብ ውጥረት ሃዲአን ፍልልያተን ብሰላም ክፈትሓ ብምጽዋዕ፡ ሕቡራት ሃገራት ነቲ ጻዕሪ ክድግፍ ነተባብዕ ይብል ካብ ወሃቢ-ቃል-ሚንስትሪ ወጻኢ ኢትዮጵያ ዘወጸ መግለጺ።
ቐጠር ሰራዊታ ካብ`ቲ ትሽምግሎ ዝነበረት ዶብ ኤርትራን ጅቡትን ዘውጸአት፡ ኣብቲ ምስ ስዑድን፡ ገለ ሃገራት ወሽመጥን ዘጋጠማ ምስሕሓብ፡ ኤርትራን ጅቡትን ምስ ጉጅለ ስዑድያ ድሕሪ ምውጋነን`ዩ።


text:
ሎሚ ዝተዘኸረ ዓለምለኸ መዓልቲ ኤይድስ ኣንፃር እቲ ቫይረስ ዝካየድ ወፍሪ ዓለምለኸ ሓገዝ ኣብ ዝጉደለሉ፣ዝምደብ ገንዘብ’ውን እናውሓደ ይመፅእ ከምዘሎ ኣብ ዝዝረበሉ እዋን እዩ ዝኽበር ዘሎ ስለዚ ሃገራትን ዝምልከቶም ወገናትን እቲ ጠመተ ንክቕፅል ኣብ ምትሕስሳብ ይርከቡ።
ኣብ ኣዲስ ኣበባ ዝተፈላለዩ ቦታታት ዝርኣይ መልእኽትታት ካብ ኤች.ኣይ.ቪ. ነፃ ዝኾነ ወለዶ ንምፍጣር ሎሚ እውን ጠመተ ንክቕፅሉ ዝፅውዑ እዮም።
ንዝተፈላለዩ ክፋላት ሕብረተሰብ ኣብ ተንቀሳቓሲ ቴሌፎን ሓፂር ናይ ፅሑፍ መልእኽቲ ዘመሓለለፉ ናይ ኢትዮጵያ ፕሬዝዳንት ዶ/ር ሙላቱ ተሾመ እውን ነዚ መልእኽቲ ኣስሚሮምሉ ኣለው።
ኣብ ኢትዮጵያ ዝርግሐ ኤች.ኣይ.ቪ.ቫይረስ ካብቶም ዝሓለፉ ዓመታት ብምንፅፃር ዝወሓደ ምዃኑ መረዳእታታት ይሕብሩ።ኣብ ምንቅስቓስ ፀረ ኤች.ኣይ.ቪ ቀንዲ መሻርኽቲ ኢትዮጵያ ዝኾነ ናይ ኣሜሪካ ዓለምለኸ ናይ ልምዓት ረድኤት ንዝሓለፉ 15 ዓመታት ዝተፈላለዩ ሓገዛት ምብርካቱ ገሊፁ’ሎ።
ብምኽንያት ዓለምለኸ መዓልቲ ኤይድስ ድምጺ ኣሜሪካ ዘዘራረቦም ናይቲ ትካል ናይ ኤች.ኣይ.ቪ. ፕሮግራም ምኽትል ኣተሓባባሪ ኣቶ ሳምሶን ኦሊ ንዩኤስኣይዲ ሓዊሱ ዓለምለኸ ኣጋራት ንፀረ ኤች.ኣይ.ቪ. ዝህቡዎ ሓገዝ ይንኪ’ሎ ንዝብል ኣይቅበሉዎን።
ምሉእ ትሕዝቶ ኣብዚ ምስማዕ ይኸአል።


text:
እቲ ናይ ምንስቴር ዜና ተጓንፎ ካብ ዝኽሰት፣ድሕሪ ሰለስተ ሰሙናት ኣብ ወግዓዊ መርበብ ሓበሬታ ኤርትራ ዝወፀ ሓፂር ፅሑፍ፣21 ጥሪ እንታይ ከምዝተፈፀመ ኣይሕብርን።
ኩነታት‘ቶም ንምንስትር ዜና ተቆፃፂሮም፣ሓደ ሓላፊ ብቴሌቭዥን መግለፂ ቅሬታታት ንከንብብ ዘገደዱ ናዕበኛታት ዝጠቀሶ ነገር የለን ሪኢቶ‘ቶም ፕረዚደንት።
መረረት‘ቶም ናዕበኛታት እናተነበበ ከሎ፣እቲ ፈነወ ቴሌቭዥን ተቋሪፁ‘ዩ። መብርሂ‘ኳ ኣይገበረሉ‘ምበር፣እቲ ፈነወ ድሕሪ ኣስታት 12 ሰዓታት ስርሑ ከምዝጀመረ‘ውን ዝዝከር‘ዩ።
እቲ ኣብ መንግስታዊ ሚድያ ዝወፀ መግለፂ፣ፕረዚደንት ኢሳያስ ”ዘሰክፍ ጉዳይ ስለዘይነበረን ስለዘየለን፣ኣይትሻቀሉ ኢሎም‘ዮም።ኣቶ ኢሳያስ፣ መንግስቲ መግለፂ ካብ ምውፃእ ዝተቆጠበሉ ምኽንያት፣ሳዕቤኑ ኣብ መኣዲ፣‘ውዱቃትን ተፃባእትን ተኣንጊድካ ንዝደለይዎ ምቅላሕን ምድማቅን ስለዝኸውን‘ዩ ካብ ዝብል ተበጊስና ኢና’ ኢሎም።መንግስቶም ጊዚኡ ምስ ኣኸለ፣መግለፂ ክህበሉ‘ዩ ይብሉ ፕረዚደንት ኢሳያስ።
ወግዓዊ መግለፂ ኣብ እዋኑ ስለዘይተረኽበ፣ኣብ መርበብ ሓበሬታታ ብርክት ዝበሉ ወረታት፣ንፈተነ ዕልዋ መንግስቲ ሓዊስካ፣ክቃልሑ ዕድል ሂቡ‘ዩ።
ድሕሪ‘ቲ ተጓንፎ ካብ ውሽጢ ኤርትራ ሒደት ሓበሬታ‘ዩ ተረኺቡ።ፀረ መንግስቲ ተቃውሞ ኣብ ፊት ንፊት ኤምባሲታት ኤርትራ ኣብ ዋሽንግተን ዲሲን ካልኦት ከተማታትን ተካይዶም፣መንግስቲ ፕረዚደንት ኢሳያስ ንጠለባት‘ቶም ንምንስቴር ዜና ተቆፃፂሮም ዝነበሩ ወትሃደራት ከማልእ፣ሕገ-መንግስቲ ክትግበር፣ፖለቲካዊ እሱራት ክፍትሑን ዴሞክራስያዊ ለውጢ ክተኣታተውን ፀዊዖም‘ዮም።


text:
ኣብ ሃገራዊ ምርጫ ሰራልዮን ዝተዓወቱ ጁለስ ማንዳ ባዮ ፕረዚደንት እታ ሃገር ብምዃን ቃለ መሓላ ፈጺሞም።
ሃገራዊ ምርጫ ኮሚሽን'ታ ሃገር ተዓዋቲ ምዃኖም ምግላጹ ድሕሪ ቁሩብ ሰዓታት ጁለስ ማንዳ ባዮ ቃለ መሓላ ምፍጻሞም ዝተገልጸ ክኸውን ከሎ መራሒ ገዛኢ ፓርቲ ዝኾኑ ሳሙራ ዊልሰን ንውጽኢት ምርጫ ከምዝቃለሱ ብቴሌቭዥን'ታ ሃገር ኣብ ዝሃብዎ መግለጺ ሓቢሮም።
ኣብቲ ብቀዳም ዝተኻየደ ምርጫ ሰራልዮን ማዶ ባዩ 52 ሚእታዊት ድምጺ ክረኽቡ ከለው ቀዳማይ ሚንስትር'ታ ሃገር ነበር ካምራ ድማ 48 ሚእታዊት ምርካቦም ተሓቢሩ።
ኣቐዲሙ ኣብ ወርሒ መጋቢት ኣብ ዝተኻየደ መጋቢት ክልቲኦም ተወዳደርቲ ነቲ ብሕገ መንግስቲ እታ ሃገር ዘድልይ 55 ሚ እታዊ ድምጺ ዘይምርኻቦም ይዝከር።
6.1 ሚልዮን ብዝሒ ህዝቢ ዘለዎ ሃገራ ሰራልዮን ድሕሪ ኣብ 2004ዘጋጠመ 4,000 ሰባት ዝቀተለ ሕማም ኢቦላ ኣብ ኣዘቕቲ ድኽነት ትርከብ ሃገር ምዃና'ውን ይፍለጥ።


text:
ዳዊት ይስሓቕ ሽልማት ዓለማዊ ሓርነት ፕረስ ክቕበል ዝተወሰነ ኣብ ዓውዲ ማዕከናት ዜና ብዝነጥፉ ሻራ ዘይብሎም ኣህጉራውያን መመይቲ ናይ ሓባር ድምጺ ብዝወሰንዎ ውሳነዩ። እቲ ሽልማት ፡ ሽልማት ዩኒስኮን ጁልየርሞ ካኖን ተባሂሉዩ ዝጽዋዕ።
ዳይረክተር ጀነራል ዩነስኮ ኢሪና ቦኮቫ ነዚ ኣመልኪታ ዳዊት ይስሓቕ ክሽለም ዝበቕዓሉ ብዘርኣዮ ትብዓትን ጽኑዕ መርገጺ ኣብ ሓሳባትካ ብሓርነት ምግላጽን ዝብልሉ መምዘኒ ዘማልአ ኮይኑ ስለዝተረኸበ ምዃኑ ገሊጻ።
ንሳ ብተወሳኺ ንመሰረታዊ ሓርነታት ንምጥባቕ ትብዓትን ተወፋይነትን ከምዘድሊ ብምሕባር: እዚ ድማ ካብ ብሉጽ ክብርታት ጁለርሞ ካኖ ምዃኑ ተረድእ። ከምኡ ብምዃኑ ንዳዊት ይስሓቕ ነዚ ሽልማት’ዚ ብምሃብ መልእኽቲ ከነመሓላልፍን ኣበርክቶኡ ከነጉልሕን ስለዝደለናዩ ትብል።
ፕረዚደንት ናይ ኣህጉራዊ መመይቲ ሽልማት ዩኒስኮን ጁለርሞ ካኖን ዝኾነ ሲላ ቦንኮ ብወገኖም ዳዊት ይስሓቕ ነዚ ሽልማት ምርቁሑ ምስ ነዊሕ ዝርዝር ኣስማት ንሓቂ ዝቖሙ ተባዓት ጋዜጠኛታት ከምዝጽንብሮ ይገልጽ። ሓቂ ንምድላይ ገሊኦም ህይወቶም ዝኸፈሉ እዮም: ካልኦት ድማ ኣብ ቤት ማእሰርቲ ዝርከቡ ክኾኑ ከለው: ዳዊት ይስሓቕ ንኣስታት 16 ዓመታት ብዘይ ክስን መስርሕ ፍርዲን ኣብ ቤት ማእሰርቲ ተኣሲሩ ይርከብ። ነዚ ሽልማት ብምሃብ ድማ ዳዊት ይስሓቕ ይፈታሕ ንብል ኢሎም።
ተዓወቲ ሽልማት ዩኒስኮን ጁለርሞ ካኖን ዝኾኑ ጋዜጠኛታት 25 ሽሕ ዶላር ይቕበሉ ። እዚ ሽልማት ኣብ ዝመጽእ ወርሒ ግንቦት ኣብ ጃካርታ ኢንዶነዥያ ኣብ ዝጽንበል ኣህጉራዊ መዓልቲ ሓርነት ፕረስ ዝወሃብዩ።


text:
መልሲ ንሕቶታትኩም
በስመኣብ ወወልድ ወመንፈስ ቅዱስ ኣሃዱ ኣምላክ ኣሜን!!!
መልሲ ንሕቶታትኩም
ሕቶ፥ ገለ ሰባት “ኢየሱስ ኣብዛ ምድሪ እዚኣ ከሎ፡ ካብቲ ካብ ሞት ከድሕኖ ዝኽእል፡ ብብርቱዕ ገዓርን ንብዓትን፡ ጸሎትን ምህለላን ኣቕረበ። ንኣምላኽ ዝእዘዝ ስለዝነበረ ከኣ ተሰምዐ” (ዕብ 5፡7) ዝብልጥቕሲ ብምልዓል “ጎይታ ኣማላዲ እዩ” ክብሉ ይስምዑ እዮም እሞ ፡ እዛ ጥኽሲ ትርጉማ እንተተብርሁልና፧
መልሲ፥ እዚ ጥቕሲ እዚ ጎይታ ኣማላዲ እዩ ንምባል ኣይኮነትን። ጎይታ ኣምላኽ እምበር ኣማላዲ ኣይኮነን። ኣብዚ ጥቕሲ እዚ ብንጹር ዝገልጾ ነገረ ስጋዌ እዩ። እዚ ከኣ ጎይታ ፍጹም ኣምላኽ ፍጹም ሰብ ብምዃን ኣብ ዘመነ ስጋዌኡ ብዘይካ ሓጢኣት ኩሉ ሰብ ዝገብሮ ፈጺሙ እዩ። ንኣብነት ከም ዝበልዐ፡ ከም ዝሰተየ፡ ከም ዝጾመ፡ ከም ዝጠመየ፡ ከም ዝደቀሰ፡ ከም ዝበከየ ……. ወዘተ ኣብ መጽሓፍ ቅዱስ ተጻሒፉ ኣሎ (ማቴ 26፡20, ማቴ 14፡24-35, ዮሓ 11፡35)። ጎይታ “መገድን ሓቅን ህይወትን ኣነ እየ” (ዮሓ 14፡6) ኢሉ ከም ዝመሃረና፡ ኣርኣያ፡ ኣብነት፡ መምህር ብምኳን ጸይሙ (ማቴ 4፡1-10)፡ ጸልዩ (ሉቃ 22፡39-46)።
ጎይታ ሊቀ ካህናት እዩ፡ ኣብ ዘመነ ስጋዌኡ ከም ሊቀ ካህናት ኦሪት ናይ በጊዕን ጤልን ደም ኣየቕረበን። እንተኾነ ጸሎት ከም ላም፡ ልመና ከኣ ከም በጊዕ ገይሩ ኣቕረበ። ሓደ ግዜ ስለዝኾነ ዘቕርቦ ድማ ብስጋዊ ነገር ሓሲቡ “ብዓቢይ ገዓር ወአንብዕ/ብብርቱዕ ገዓርን ንብዓትን፡” ኣቕረበ ኢሉ። “ካብቲ ካብ ሞት ከድሕኖ ዝኽእል” ክብል ከሎ ድማ፡ሰብ ኩሉ ብሓደ ኣዳም ከም ዝሞተ፡ ብጎይታ ድማ ኩሉ ድሕነት ክምዝረኸበ ንምሕባር እዩ። ናይ ጎይታ ሞትን ትንሳኤን ብገዛእ ስልጣኑ ከም ዘማትእ ኣይኮነን።“ንኣምላኽ ዝእዘዝ ስለዝነበረ ከኣ ተሰምዐ” ዝብል ወልድ “በኹሪ” ከንሱ፡ ኣምላኽነት ገንዘቡ ከሎ፡ ፍጹም ሰብ ብሙዃን ምእንቲ ኣዳም ዘቕረቦ ልመና ተሰምዓሉ፡ “ኣነ ኣምላኽ እየ ክጽሊ ኣይግበኣንን እዩ” ከይበለ ሰብ ብሙዃን ተኣዘዘ። ምእንቲ ኣዳም ኢሉ እምበር ጎይታ ሰብ ስለዝኾነ የማልድ ማለት ኣይኮነን። ኩሉ ዝገበሮ ንሕና ብብርቱዕ ንብዓትን ጸሎትን ኣብ ቅድሚ እግዚኣብሔር ክንቀርብ ኣብነት ክኾነና ኢሉ እዩ። እንታይ ክንገብር ከምዘለና መገዱ ከርእየና ኢሉ እዩ።
ስለቲ ኩሉ ውዕለታቱ ቅዱስ እግዚኣብሔር ኣምላኽና ዝኸበረን ዝተመስገንን ይኹን!!!
ስብሃት ለእግዚኣብሔር
ወለወላዲቱ ድንግል
ወለመስቀሉ ክቡር
ኣሜን!!!


text:
ዝናብ ኣብ እዋኑ ብዘይምምፅኡን ኣብ ገለ ከባቢታት'ውን ፈፂሙ ብምጥፍኡን ንጥምየትን ተፀባይነትን ተቃሊዕና'ለና ክብሉ አብ ኢትዮዕያ ዞባ ምዕራብ አርሲ ወረዳ ሻላ ዝርከቡ ሓረስቶት ገሊፆም።
ካብቶም ብመንግስቲ ኢትዮጵያ ዝተገልፁ 4.5 ሚልዮን ህፁፅ ረድኤት ዘድልዮም ሰባት ዝተወሰኑ አብ ምዕራብ ዞባ አርሲ ዝርከቡ'ዮም።
እቶም ሓረስቶት ኣብቲ ዞባ ኣብ ወረዳ ሻላ ተዘዋዊሩ ንዝረአየ አቀባሊ ዜና ሬድዮ ድምፂ አሜሪካ ከዝበልዎ ናብዚ ፀገም ዘቃለዖም ሕፅረት ዝናብ ምኻኑ'ዮም ገሊፆም።
ሓደ ካብአቶም ኣቦ ቆልዑ ዝኾኑ አቶ መሓመድ ሑሴን መርካኖ ዋሕዲ ዝናብን ስእነት ድኹዓን ተደማሚሩ ብቀንዱ ገን ሕፅረት ዝናብ ነዚ ከምዘቃልዖም ይዛረቡ።
አብቲ ከባቢ ዝናብ ክጅምር ዝነበሮ ኣብ ወርሒ ሚያዝያ ምንባሩን ግን ሎሚ ዓመት ኣብ ግንቦት ከዝጀመረን እቲ ዝርካቡ'ውን ባልዕ በሊዖሞ ክትብል ዝተዛረበት ካልእ ነባሪት'ቲ ወርዳ ኸአ ካብ መጀመሪኡ'ውን እኹል መሬት አይነበረናን ትብል።
በቲ ኩነታት ንዝትሃሰዩ ሰባት ከከም ብዝሒ ስድረኦም ሓገዝ ይወሃቦም ከም ዘሎን እዚ ክሳብ ምህርቲ ዘእትዉ ንሰለስተ ወርሒ ከም ዝቅፅል ኣብቲ ዞባ ወኪል ቤት-ፅሕፈት ምክልኻል ሓደጋን ድውነትን ጭልቱ ታደሰ ገሊፃ።


text:
ርእሰ ዓንቀጽ ፡ ሓዳስ ኤርትራ ፡ ግድል ፍልሰትን...
ርእሰ ዓንቀጽ ፡ ሓዳስ ኤርትራ ፡
ግድል ፍልሰትን ዘላቒ ፍታሑን
ንሃገራት ኣፍሪቃን ኤውሮጳን ዓቢ ብድሆ ኮይኑወን ዘሎ ፍልሰትን ንግዲ ዘይሕጋዊ ምስግጋር ሰባትን ዝግትኣሉ መገዲ ኣመልኪቱ ዝዝቲ፡ ሚኒስተራት ሃገራት ኣፍሪቃን ኤውሮጳዊ ሕብረትን ዝሳተፍዎ ዋዕላ፡ ሎሚ 28 ሕዳር 2014 ኣብ ርእሰ ከተማ ኢጣልያ፡ ሮማ ክካየድ እዩ። ኣብቲ ዋዕላ ዝሳተፍ ዘሎ ላዕለዋይ ልኡኽ መንግስቲ
ኤርትራ ድማ፡ ኣብዚ ጉዳይ’ዚ ዘሎ መርገጺ ኤርትራን ናይ ፍታሕ እማመን ብዝምልከት ሓሳቡ ከቕርብ እዩ።
Read more
ቃለ መጠይቕ ምስ ክቡር ፕረዚደንት ኢሳይያስ...
ቃለ መጠይቕ ምስ ክቡር ፕረዚደንት ኢሳይያስ ኣፈወርቂ
ካልኣይ ክፋል
ኣብ ቀዳማይ ክፋል ቃለ መጠይቕ፡ መርበብ ሓበሬታ ማእከል ስትራተጅያዊ መጽናዕቲ ኤርትራ ምስ ክቡር ፕረዚደንት ዘካየደቶ ቃለ መጠይቕ፡ ኣብ ውሽጣዊ ጕዳያት ኤርትራ ዘተኰረ እዩ ኔይሩ። ኣብ’ዚ ኻልኣይ ክፋል እታ መርበብ ሓበሬታ ብዛዕባቲ ብሰብ ጕዳይ ዝተመስከረሉ፡ ኣዎንታዊ ተራ ዘበርከተ ኣህጉራዊ ዲፕሎማስያዊ ንጥፈታት ኤርትራን ናይ ወጻኢ ፓሊሲኣን ዝምርኰሰሉ ክብርታትን መትከላትን ንኸበርህ ሕቶ ኣቕሪባ። ፕረዚደንት ኢሳይያስ ነቲ ሕቶ ብዕምቈት መሊሱ፣ ከምኡ’ውን ኵነታት ጐረባብቲ ሃገራት ንኽገልጽ ዝቐረበሉ ጥያቐ ምርኵስ ብምግባር፣ ሽግር ሶማልን ኣብ ኢትዮጵያ ዝተኸስተ ፍጻመታትን ምዕባለታቱን፡ ጸገማት የመንን ሕሉፍን ህልውን ጕዳያት ሱዳን ኣብሪሁ።ነቲ ዝተሰንዐ ‘‘ዶባዊ ምስሕሓብ’’ ኤርትራን ጂቡትን ብተበግሶ ቐጠር ዝተጀመረ መንጎኝነትን ኣመልኪቱ’ውን መብርሂ ሂቡ። Read more
ህዝባዊ ሰሚናር መኸተ 2ይ ክፋል ደቡባዊ ጀርመን...
ህዝባዊ ሰሚናር መኸተ 2ይ ክፋል ደቡባዊ ጀርመን ኣብ ከተማ ንሩንበርግ:ብዓወት ተዛዚሙ
ብዕለት 15.11.2014 ኣብ ትሕቲ ”መኸተ ድርዕና ስራሕ ክብርና ” ዝብል ቴማ : ኣብ ከተማ ንሩንበርግ ጀርመን ብዓወት ተዛዚሙ :
ናይ ሰለስተ ከተማታትን ከባቢኡን ማለት : ንሩንበርግ ; ሙንሸን (ሙኒክ) ; ኡሉም : ሽ/መኸተ ብምውህሃድ ምስ ምትሕብባር ፈ/ሽ/መኸተ ጀርመን ዞባ ደቡብ : ዝተወደበ ብርክት ዝብሉ ሃገራውያን ካብ ርሑቕን ቀረባን ዝተጋብእዎ ዕዉት መኸተ ተኻይዱ :
ኣላዪ መደብ ኣቶ ተስፎም ተኽለ : ብዝክረሰማእታት ነቲ ሰሚናር ምስከፈቶ : ኣቶ ኣሚነ ገ/ማርያም ኣ/መ ማ/ኮ ንሩንበርግን ከባቢኡን : ንተሳተፍቲ ሰሚናር ናይ እንቋዕ ብደሓን መጻእኩም መልእኽቱ ብምስማዕ : ሰሚናር ብዓወት ንኽዛዘም ሰናይ ትምኒቱ ገለጸ: Read more
ቃለ መጠይቕ ምስ ክቡር ፕረዚደንት ኢሳይያስ...
ቃለ መጠይቕ ምስ ክቡር ፕረዚደንት ኢሳይያስ ኣፈወርቂ
ቀዳማይ ክፋል
መርበብ ሓበሬታ ማእከል ስትራተጅያዊ መጽናዕቲ ኤርትራ፡ ኣብ ኣዳራሽ ቤተ መንግስቲ ዋና ኸተማ ኣስመራ፡ ምስ ፕረዚደንት ኢሳይያስ ኣፈወርቂ ንኽልተ ሰዓትን ፈረቓን ዝቐጸለ ዓሚቚን ነዊሕን ቃለ መጠይቕ ኣካይዱ። ነዚ ብኣጋጣሚ ምድላዋት መበል 20 ዓመት ዝኽሪ በዓል ናጽነት፡ ዓወታትን ብድሆታትን ሃገረ ኤርትራ ብዝምልከት ዝቐረበሉ ሕቶታትን ዝሃቦ መልስን ገምጋምን ዓሚቚን ኣገዳስን ሓበሬታትን ትንታነታትን ዝሓዘ’ዩ።
ፕረዚደንት ኢሳይያስ ኣፈወርቂ ብዛዕባ ተመኵሮ ሽዱሽተኣን ዞባታት ኤርትራን ምዕባለአንን፡ ኣብቲ ኣብ መስርሕ ሃገራዊ ልምዓት ኣብ ህዝባዊ ተሳትፎ ዝምርኰስ ኤርትራዊ ዲሞክራስያዊ መስርሕ ዘሎንና መረዳእታ ሰፊሕ መብርሂ ሂቡ። ከምኡ’ውን ኤርትራዊ መንእሰይ ጽቡቕ ወራሲ ካብ ጽቡቕ ኣውራሲ ምእንቲ ክኸውን፡ ቤት ትምህርቲ ዋርሳይ ይከኣሎ ኣብ ምህናጽ ኣፍራዪ መንእሰይ ንእተጻወቶ ዘላ ኣዎንታዊ ተራ ዘርዚሩ። ብተወሳኺ ነቲ ብቝጽሪ 1907 ዝፍለጥ ብኣህጉራዊ ቤት ምኽሪ ጸጥታ ኣብ ልዕሊ ኤርትራ ዝተበየነ ዓማጽን ፍትሒ ዝረገጸን ውሳነ ዓሚቝ ነቐፌታዊ ትንታነ ሂቡሉ። Read more
(VOA) መንግስቲ ኢትዮጵያ ናብ ሃገሩ ንዝሰግሩ...
(VOA) መንግስቲ ኢትዮጵያ ናብ ሃገሩ ንዝሰግሩ ኤርትራውያን ዘይሕጋዊ ካምፕታት እናሰርሐ ካብ ዓለም ገንዘብ ይበልዓሎም ኣሎ – ኣምባሳደር ግርማ ኣስመሮም
መንግስቲ ኢትዮጵያ ናብ ሃገሩ ንዝሰግሩ ኤርትራውያን ዘይሕጋዊ ካምፕታት እናሰርሐ ካብ ዓለም ገንዘብ ይበልዓሎም ኣሎ – ኣምባሳደር ግርማ ኣስመሮም
ኣብ ሕቡራት ሃገራት ኣምባሳደር ኤርትራ ግርማ ኣስመሮም፡ ካብ ሰላም ዘላ ሃገር መጺኦም ብኢትዮጵያ ክሓልፉ ንዝደልዩ ኤርትራውያን፡ ኣብ ካምፕታት ኣእቲኻ፡ ስደተኛታት`ዮም ኢልካ ካብ ኣህጉራዊ ጉዳይ ስደተኛታት ገንዘብ ምድላብ ኣምር ዝሰሓተ`ዩ ኢሉ።


text:
“ሴቭ ዘ ችልድረን” ዝተባህለ ዘይመንግስታዊ ትካል ካብ ማእኸላይ ባሕሪ ዘድሓኖም 320 ስደተኛታት ነሓሰ 4,2017 ዓ.ም ናብ ወደባይት ከተማ ኦጉስቶ ኢጣልያ ምእታዎም ተገሊጹ።
ነቲ ስርሒት ህይወት አድሕን ዘካየደ ትካል “ሴቭ ዘ ችልድረን” ሸሞንተ ሬሳታት ምርኻቡ’ውን ኣፍሊጡ።
መብዛሕትኦም እቶም ስደተኛታት ካብ ኤርትራ ምኳኖም ብምሕባር 50 ትሕቲ ዕድመ ህጻናትን ብዙሓት ነፍሰ ጾር ደቂ ኣንስትዮ ከምዝርኸብዎም ወሃቢት ቃል ሴቭ ዘ ችልድረን ጆቫን ዲ በነዲቶ ገሊጸን። ንሰን ብተወሳኺ ገለ ካብቶም ስደተኛታት ምልክታት ጎነጽን በሰላ ስቅያትን ከምዘለዎም’ውን ሓቢረን።
ሓለዋ ባሕሪ ኢጣልያ ነቲ ስርሒት ህይወት ኣድሕን ዘካየደትን ሉቨንታ ዝተባህለት መርከብ ኣብ ዘይሕጋዊ ምስግግጋር ሰባት ትተሓጋገዝ እያ ብዝብል ነታ መርከብ ምቁጽጻሮም ገሊጾም።
መራኸቢ ብዙሃን ኢጣልያ አቐዲሞም አባላት ፖሊስ ናብታ መርከብ ከምዝለኹን ብቪድዮ ዝተሰነደ ምርመራ ምክያዶም ክገልጹ ከለው ወሃቢት ቃል ሴቭ ዘ ችልድረን ግን እቶም ኣብ ጸብጻብ መራኸቢ ብዙሃን ኢጣልያ ዝተጠቐሱ ሰባት አባላት እቲ ትካል ከምዘይኮኑ እንተኾነ ብወናኒ እታ መርከብ ዝኾነ ትካል ዝተቆጽሩ አባላት ጸጥታ ምኳኖም ትገልጽ።
እታ መርከብ ብናይ ጀርመን ሓገዝ ወሃቢ ትካል ከምትውነን’ውን ተፈሊጡ’ሎ።


text:
ሓይሊ ኤለክትሪክ ካብ ንፋስ
ካብ ንፋስ ዝርከብ ሓይሊ ኤለክትሪክ ኣብዚ ዝሓለፈ ኽፍለዘመን ዝጀመረ’ኳ እንተዀነ፡ ሰባት ንኣሽሓት ዓመታት’ዮም ሓይሊ ንፋስ ተጠቒሞም ብዙሕ ዕዮ ዘሳልጡ ኔሮም። ኣብ ፈለማ 1900ታት ኤለክትሪክ ካብ ንፋስ ኤለክትሪክ ንምምንጫው ኣብ ደንማርክ ዕዉት ፈተነ ተኻይዱ’ኳ እንተነበረ፡ ብሰፊሕ ደረጃ ቐረብ ከተማታትን ኢኑድትሪን ግምት ዝሃቦ ብዙሕ ኣይረኸበን። ክሳብ 1970ታት ዋጋ ነዳዲ ዘይቲ ሕሱር ስለዝነበረRead More →
ኤርትራ፤ ካብ 189 ሃገራት መበል 189 – ብምቹእነት ንስራሕ
ቁጠባዊ ወፍሪ ንምክያድ፡ ተጨባጢ መዐቀኒታት ተጠቒምካ ውሳኔታት ምውሳድ ኣገዳሲ’ዩ። ኣህጉራውያን ትካላት ንግዲ፡ ፍርያትን ፋይናንስን ከምኡውን ዲፕሎማሲያዊ ዝምድና መንግስታት ነቲ ሃገራት ዘለወን ኣኽሳብነት ብምዕዛብ ይጽሎ። ኣብ ኤርትራ ዘሎ ቑጠባዊ ኹነታት ብስነፍልጠታዊ ኣገባብ ምርዳእ ነቲ ዘሎ ኹነታት ዝያዳ ኸብርሆ ይኽእል’ዩ። ካብቲ ሓፈሻዊ ቑጠባዊ ኹነታት፡ ትካላት ክኸፍቱ ዝደልዩ ሰባት ዝሓልፍዎ መስርሕ ፈሊኻ ምርኣይRead More →


text:
ኤርትራ እትኽተሎ ናይ ወጻኢ ስትራተጂ፣ ንሓባራዊ ረብሓ ዘገልግል ከምዝኾነ ፕረዚደንት ኢሳይያስ ኣፈወርቂ ገሊጹ።
ኤርትራ እትኽተሎ ናይ ወጻኢ ስትራተጂ፣ ንሓባራዊ ረብሓ ዘገልግል ከምዝኾነ ፕረዚደንት ኢሳይያስ ኣፈወርቂ ብ25 መስከረም ምስ ኣብ ምስሪ ዝዓበየት መጽሄት ‘ኣ’ስያሳ ኣ’ደውልያ’ ኣብ ዘካየዶ ቃለ-መሕትት ገሊጹ።
ኣብ’ቲ ብቐንዱ ኣብ ጕዕዞ ህንጸት ሃገር፣ ዞባውን ኣህጉራውን ምዕባለታት፣ ዝምድናታት ኤርትራ ምስ ሃገራት ዞባ ቀርኒ-ኣፍሪቃ፣ ማእከላይ ምብራቕን ሰሜን ኣፍሪቃን፣ ከምኡ’ውን ኩነታት ዞባውያንን ኣህጉራውያንን ውድባት ዘተኰረ ቃለ-መሕትት ፕረዚደንት ኢሳይያስ፣ ብዋጋ ካልኦት ክትረብሕ፣ ክትስውድን ክትፍርዝንን ምህቃን ኣዝዩ ሓደገኛ ከምዝኾነ፣ ኣብ ዝተፈላለየ ከባቢታት ዝርአ ዘሎ ጸገማትን ግጭታትን ድማ ቀጥታዊ ሳዕቤን ናይዚ “ንዓይ ጥራይ ይጥዓመኒ” ዝብል ገባቲ ኣካይዳ ከምዝኾነ ብምምልካት፣ ኤርትራ ምስ ኩለን ሃገራት ብምክብባር፣ ምምልላእን ምትሕብባርን ዘንብራ ስትራተጂ ከምእትኽተል ብዝርዝር ኣብሪሁ።
“ተኸሲቱ ምስ ዘሎ ሓድሽ ክውንነት፣ ዝምድና ኤርትራ ምስ ምስሪን ሶማልን መጻኢኡን ከመይ ይመስለካ?” ንዝብል ሕቶ ኣብ ዝሃቦ ምላሽ፣ ንጉዳያት ምስ ምምጻእን ምኻድን ውልቀ-ሰባትን መንግስትታትን ምትሕሓዙ ፖለቲካዊ ባህሊ ኤርትራ ከምዘይኮነ፤ ኣብ’ዚ ዞባ ዘሎ ጸገማት ድማ ሳዕቤን ግዳማዊ ፖለቲካውን ወትሃደራውን ምትእትታዋት ከምዝኾነ ንጉዳይ ሶማልን ሱዳንን ብምጥቃስ ዘመልከተ ፕረዚደንት ኢሳይያስ፣ ግዳማዊ ምትእትታውን ሓንካሪ ተራኡን ኣብ ዝሓለፈ ዕስራ ዓመታት እኹል ተመኵሮ ተቐሲሙሉ – ንቕሓት ኣህዛብ ብኡ መንጽር በሪኹ ብምህላዉ፣ ታሪኻዊ ዝምድናታት ናይ ኣህዛብ’ዘን ሃገራት ነባሪ ከምዝኾነ ኣነጺሩ።
ፕረዚደንት ኢሳይያስ ኣፈወርቂ ወሲኹ፣ ኣብ ዝሓለፈ 30 ዓመታት ምስሪ ብዝተኸተለቶ ንሰሜን ጥራይ ዘንቃዕረረ ኣካይዳ፣ ኣብ ዓረባዊ ዓለምን ኣፍሪቃዊ ዓለምን ዝነበራ ተራን ቦታን ከምእተዳኸመ፣ እዚ ድማ ኣብ’ቲ ዞባ ብሓፈሻ ኣሉታዊ ጽልዋ ከምዝገደፈ ብምጥቃስ፣ “ናብቲ ቦታኣ ክትምለስ ድያ?” ዝብል ሕቶ፣ ነቲ ተፈጢሩ ዘሎ ሓድሽ ክውንነት ኣብ ግምት ብምእታው ንምግማቱ ግዜ ከምዘድሊ፤ እንተኾነ ግን ዝተኸስረ ዕድላት ንምምላስ ምእንቲ ክከኣል፣ ንሓባራዊ ረብሓ ዘገልግል – ተራ ሓርነት ፖሊሲኣ ዘውሓሰትን ንረብሓ ህዝባን ዞባን ቀዳምነት እትህብን ምስሪ ክዓቢ ኣገዳስነቱ ልዑል ከምዝኾነ ኣስሚሩሉ።
ፕረዚደንት ኢሳይያስ ንጸጥታ ዞባ ቀይሕ ባሕሪን ተራ መዳውብቱ ሃገራትን ኣብ ዝቐረበሉ ሕቶ፣ እቲ ማያዊ ኣካል ብደረጃ ዞባን ዓለምን ኣዝዩ ስትራተጅያዊ ምዃኑ፤ ዝኾነት ትኹን ሃገር – ዓቕማ ብዘየገድስ ንበይና ጸጥታኡ ከተውሕስ ስለዘይከኣል፣ ኩለን ናብኡ ዝኸፍት በሪ ዘለወን ሃገራት ንግዳማዊ ምትእትታው ወጊድ ኢለን ብሽርክነት ክሰርሓ መሰረታዊ ረቛሒ ከምዝኾነ ጠቒሱ፣ ነዚ ዘገልግል ቍጠባዊ፣ ጸጥታዊ፣ ወፍራዊ፣ ትሕተ-ቅርጻውን ካልእን ኣሊያ (ሜካኒዝም) ፈጢረን ክሰርሓ ከምዝግባእ ብምዝኽኻር፣ “ዓቕሚ ናይዘን ሃገራት፣ ልዕሊ ናይ ዝኾነት ትኹን ንጸጥታ ናይዚ ባሕሪ ንምውሓስ ኢላ ካብ ካልእ ከባቢ እትመጽእ ሃገር’ዩ” ብምባል፣ ሃገራት’ዚ ዞባ ኣብ መንጐአን ምምልላእን ምትሕብባርን ክህሉ ጸዊዑ።
ንዝምድና ኤርትራን ቐጠርን ብዝምልከት ድማ፣ ፕረዚደንት ኢሳይያስ፣ ኣብ ቅኑዕ ምርዳእ ንጉዳያት፣ ቀጻሊ ምምኽኻርን ምኽባር ፖለቲካዊ ምርጫታትን መርገጺታትን ዝተሰረተ ስትራተጅያዊ ዝምድና ከምዝኾነ ብምግላጽ፣ ከም ካናዳ፣ ቻይናን ካልኦት ሃገራትን፣ ቐጠር’ውን ኣብ ኤርትራ ወፍርታት ከምዘለዋ ገሊጹ።
ኣብ መወዳእታ ናይዚ ምስ ምስራዊት መጽሄት ‘ኣ’ስያሳ ኣ’ደውልያ’ ዘካየዶ ቃለ-መሕትት፣ ፕረዚደንት ኢሳይያስ፣ ኣብ ሃገራት ዓረብ ንዝርአ ዘሎ ምቅይያራት ኣብ ሓደ ዘንቢል ኣእቲኻ ሓደ ስም ምጥማቑን ብሓደ ዕሲ ክትዕይሮ ምፍታንን ክውንነታዊ ከምዘይኮነ፤ ካብ’ዚ ምቅይያራት’ዚ ድማ ኣህዛብ ብዙሕ ይመሃሩ ከምዘለዉ ብምምልካት፣ ኣብ ሰዋብት ዝተሰረተ ቅልበት እምበር ምስ ፍጻመታት ክብን ለጠቕን ዝብል ንባብ፣ ፖለቲካዊ ባህሊ መንግስቲ ኤርትራ ከምዘይኮነ ኣስሚሩሉ።
**** ኣ.ዜ.ኤ ****


text:
ስርዓት ህግደፍ ብሰንኪ ግስሩጥ ምሕደራኡ ፖለቲካውን ዲፕሎማስያውን ተነጽሎ ካብ ዘጋጥሞ ዓመታት ኣቑጺሩ ይርከብ። ኣብ ጉዳይ ጎረባብቲ
ሃገራት ጣልቃ ብምእታው ጻሕታሪ ፖሊሲኡ ግዳይ እገዳ ኮይኑ። ብሰንኪዚ ምትእትታው ድማ ሰለስተ ኤርትራውያን ኣባላት ዜና ኣብ ሶማል ተማሪኾም። ድሕሪ ናይ ነዊሕ ዓመታት ማእሰርቲ ናጻ ተለቒቆም። ሓደ ካብኦም ሳልሕ ጋማ ድማ ናብ ኤርትራ ተመሊሱ። እዚ ሓደ ጭቡጥ ኣብነት ናይቲ ምትእትታው ኮይኑ፡ ኣብዚ ወርሒዚ ድማ ውድብ ሕቡራት ሃገራት ጉዳይ ነቲ ኣብ 2009 ኣብ ልዕሊ ህግደፍ ዝተበየነ እገዳ ንካልእ ሓደ ዓመት ክናዋሕ እማመታት ኣሎ። ስርዓት ህግደፍ ከም ልማዱ ንምምሕዳር ኣመሪካን መንግስቲ ኢትዮጵያን ኢዩ ኣብ ምኽሳስ ዝዋፈር። ህግደፍ ብ13 ሕዳር ኣብ ዘውጽኦ መግለጺ፡ ዕድመ ስልጣኑ ንምንዋሕ መደናገርቲ ዝኾኑ ሓተታታትን መግለጽታትን መለለዪ ተግባሩ ምዃኑ ክንፈልጥ ይግባእ። ኩሉ ደላዪ ፍትሕን ዱሞክራሲያውያን ሓይልታት ድማ ነዚ ሽሓጢ ኣደናጋሪ ስርዓት ብፖለቲካውን፡ ዲፕሎማስያውን ኮታስ ብኹሉ መዳዪ ቃልሱ ከሕይል እዋናዊ ጉዳይ ምዃኑ ተረዲኡ ቃልሱ ከሕይል ይግባእ።
ሓተታ
ስርዓት ህግደፍ ብሰንኪ ግስሩጥ ምሕደራኡ ፖለቲካውን ዲፕሎማስያውን ተነጽሎ ካብ ዘጋጥሞ ዓመታት ኣቑጺሩ ይርከብ። ኣብ ጉዳይ ጎረባብቲ


text:
ጎበጣ ብሽሕጣን ፡ክንደይ ግዜሞ ክንህመል!
9 ሓምለ 2018
ካብ 1882 ክሳብ 1941 ኢጣልያዉያን ብሰላሕታ አትዮም ንድኹም ጎኒ ኤርትራዉያን ድሕሪ ምጽናዕ መሳፍሒ ረኺቦም መበገሲ ፋሽስታዊ መግዛእቶም ንምግባር መሬታ ድሕሪ ምቁጽጻር አብ ልዕሊ አቦታትና ዘዉረድዎ ግፍዕን ስቓይን ናኹራ ትምስክሮ ሓቂ ተሰኪምና እናሃሎና ፡
ካብ 1942 ክሳብ 1962 ዓመጽ እንግሊዛዉያን ንትብዓትን ጅግንነትን አቦታትና ንምድቛስን ንምንብርካኽን ንሃገራዉያን ማሕበራት ምብትታን ቅንጸላን ምክፍፋልን አማስያኡ ከም ገጸ-በረኸት ንሃጸይ ሃይለስላሴ ምርካብ ከይሃሰሰ ከሎን ፤
ፈደረሽን ጸኒሕካ ክፍለ-ሃገር ብሳዕቤኑ ንእምቢታ ደቂ ሃገር ንምቕሃም ብአልማማ ምርሻን ዑና (ከረን) –በሲግድራ ወኪዱባ አብ ልዕሊ ሽማግለታትን ህጻናትን አብ ቤተጸሎት ብረሽራሽ ምህላቕ አብዚ ህሞትዚ ሃጸይ ሃይለስላሴ ይጠቅስ “ኤርትራ መሬታ’ምበር ህዝባ አየድልየናንዩ ” ንዝበሎን ዝተግበሮን ስንብራት እንከሎና ፡
ንኩሉ ብደዔ ንምብዳህ ካብ 1961 ክሳብ 1991 ንሰላሳ ዓመታት ደማዊ ኩናት ዘካየደ ህዝቢ ነታ ጥቅሲ ጨካን ንጉስ ንምድጋም ወዲ ሃገር ተመሲሉ ተረቂቑ አትዩን ዝጸንሔ ከዳዕ ዉልቀ-መላኺ ዝደጋገማ ንተዓዘብ ፦–
Ø አብ ዝተናዉሐ ብዓቕሚ ሰብን ቁጠባን ንምድኻም ዝወሰዶም ሜላታት
Ø ደረት-አልቦ ሃገራዊ አገልግሎት ብምረቱ መንእሰይ ሃጽ ኢሉ ዝጠፋአሉ ብልሓትን
Ø ብምሕደራ ሰብ ይማረር አሎ ምስተባህለ ሕደጎ ንዓይኮ ኩንትራት ዝሃበኒ የለን ዝበሎ
Ø አብዚ ሃገር ህግደፍ እንኮ ሓይሊዩ ካልእ ሓይሊ ክፈጥርየ ዝብል እንተሎ ጠፈር ከይዱ የናዲ ንዝበሎን
—ንፖለቲካዊ እሱራት ከደምትን መሳርሒ ሲ. አይ ኤ እዮም ንዝበሎ አጠቓሊልካ ክረኤ እንከሎ ዝተበገሰሉ ዕላማ ካብ ወዲ 25 ዓመት ዕድመ ክሳብ ወዲ 74 ዝአክል ነዊሕ ጐዕዞ ዝተጓዕዞ ምዃኑ አብ አዋሳ አብ ቅድሚ ህዝቢ ኢትዮጵያ ተፊእዎ እዩ ፡፤
ንቓል ዓለም ኢለ አይኮንኩን ካብ መዓሙቕ ልበይየ ንዝበሎ ንሰማዒ ዘስደመመ። አብይ አሕመድ ካብ ሎሚ ንንየዉ አረኪበካ አለኹ ንስኻ ኢኻ መራሒና ንዝበሎን ካብ ሎሚ ንንየዉ ኢትዮጵያን ኤርትራን ክልተ ህዝቢዮም ዝብል እንተልዩ ነቲ ሓቂ ዘይፈልጥ ጥራሕዩ ክብል ዘገደዶን ፡ ዕማምና ቀዳምነት ንህቦን ቅድም ንኢትዮጵያ ምርግጋእ እዩ ክብል ከሎ ፡
ክድዓቱ ንህዝቢ ኤርትራ መዳርግቲ የብሉን ። እዚ ንዓና ከሕንነናዩ ዝግባእ ክጠምረናን ናይ ኩልና ጸላኢ ካብ ሱሩ ንምምሓዉ ቆሪጽና ክንላዓልዩ ዝገብረና ፡፤100.000 ሰዊእካ 100 ዓመታት ተቓሊስካን አቃሊስካን በዚ ደምካ ዘይፈልሕ እንተኾይኑሞ ሕልናኻ ዘዕረብካ ዝሸጥካን ኢኻ ።ነዚ ህሞትዚ ደቂስካ ክትሓድረሉ ዘይሕሰብዩ አይባህርኻን ድማ ።
ሃገርን ሃገራዉነትን (ሉዑላዉነት) መሬታ፤ክሊ ባሕራን፤ጠፈራን ዝተዓቀበት አህጉራዊ ተፈላጥነት ዘለዋ ሃገር ስዉአትካ ዘረከቡኻን ዕድሜኻ ምሉእ ዝተቓለስካላን ብቓልስኻ ዘዉሓስካያን ብኽድዓት ኢሳያስ ትምንዛዕን ትምንጠልን አይኮነትን፡ የግዳስ ዓለም ንድኻምካ ርእዩ ንድምጽኻ ሕጂዉን ከይዋገየሉ አጽኒዕካ ሓዝ ። ልዘብ ተላዘብ ሻላ ከይትረዮ ብደም ጀጋኑ ከይትጣላዕ ተጠንቀቕ። እዋኑ ዝጠልቦ ተባዕ ቃልሲ ብጥሙር ሓይሊ ከተካይድ ትሕተት አሎኻ ።
ጠለባትና
ሀ/ ዶባትና ብ አህጉራዊ መጋባእያ ዝተወሰነ ብኮሚሽን ዶብ ዝጸደቐን ብሽሕጣን አብይ ዘይኮነስ
ብግብሪን ብህጹጽን ክትግበር ።
ለ/ ቅዋምና ብዘይወዓል ሕደር አብ ስራሕ ክዉዕል
ሐ / ፖለቲካዊ እሱራትና ብዘይ ቅድመ-ኩነት ክፍትሑ
መ/ ሰብአዊ መሰላትን ፖለቲካዊ ብዙሕነትን ክረጋገጽ ዝብሉ መዘክራት ናብ መጋባእያ ዓለም
ምቕራብ እዩ ።
ብሓድነትናንን ንጡፍ ተራናን ህዝቢ ኤርትራ ከዕወትዩ ።
ካብ ኣባል ሰዲህኤ
ኦሃዮ ሰሚነ ኣሜሪካ
9 ነሓሰ 2018


text:
በስመ አብ ወወልድ ወመንፈስ ቅዱስ አሐዱ አምላክ!
“ካብ ኣፍ ቈልዑትን ሕፃናትን ምስጋና ኣዳሎኻ” መዝ. 8፡2
ሆሳዕና ማለት ‘መድኃኒት ወይ ሕጂ ኣድኅን’ ተባሂሉ ይትርጐም። ብልማድ ኣጸዋውዓ ‘ኣጕሳዕና’ ይብሃል። በዓለ ሆሳዕና ቅድሚ ፋሲካ ወይ ትንሣኤ ጐይታና ኢየሱስ ክርስቶስ ኣብ ዘላ ሰንበት ይኽበር። መሠረታዊ ታሪኹ ከኣ ኣብ መጽሓፍ ቅዱስ ብኸምዚ ዝስዕብ ተገሊጹ ኣሎ።
ጐይታናን መድኃኒናን ኢየሱስ ክርስቶስ ኣብ ቤተ ልሔም ተወሊዱ፡ ካብ ገሊላ ክሳብ ናዝሬት ከኣ ዝዓበየሉ ኣከባቢ እዩ። ብቕዱሳን ነቢያት ዝተነግረ ትንቢታት ንምፍጻም ግና ብኢያሪኮ ኃሊፉ ከባቢ ኢየሩሳሌም በጽሐ። ናብዛ ዓባይ ከተማ’ዚኣ ብሕቡእ ክኣቱ ኣይደለየን።
ስለዚ ድማ ኣብ ጐደቦ፡ ማለት ኣብ ደብረ ዘይቲ እትርከብ ቤተ ፋጌ ኾይኑ፡ ክልተ ካብ ደቀ መዛሙርቱ ከምዚ ኽብል ለኣኾም፥ ናብ ቅድሜኹም ናብ እትርከብ ዓዲ ኺዱ፡ ኣብኡ ኸኣ እሱር ኣድግን ገልገል ኣድግን ኽትረኽቡ ኢኹም’ሞ ፈቲሕኩም ኣምጽኡለይ። ምናልባት ሰብ እንተሓተተኩም ድማ “ጐይታኦም ይደልዮም ኣሎ።” ኢልኩም መልሱሉ በሎም። እዚ ዅሉ ኸኣ “ኣቲ ጓል ጽዮን ኣዚኺ ተሓጐሲ! ኣቲ ጓል ኢየሩሳሌም ዕልል በሊ! እንሆ ንጉሥኪ ኣብ ኣድጊ ጻዕብ ኣድጊ ተወጢሑ ይመጸኪ ኣሎ።” ተባሂሉ ዝተነግረ ትንቢት ምእንቲ ኽፍጸም እዩ። (ዘካ. 9፡10)
እቶም ዝተላእኩ ደቀ መዛሙርቱ ድማ ኣድግን ገልገል ኣድግን ኂዞም መጽኡ። ብድኅሪ’ዚ ጐይታ ተወጢሑ ናብ ኢየሩሳሌም ክኣቱ ኸሎ፡ ሕዝቢ ኢየሩሳሌም በቲ ዝኃለፎ መንገዲ ክዳውንቶም ኣንጸፉሉ። ካልኦት ድማ ጨናፍር ኣእዋም ሰሊዖም ይንስንሱሉ ነበሩ። “ሆሳዕና ንወዲ ዳዊት፡ እቲ ብስም እግዚኣብሔር ዝመጽእ ቡሩኽ ኢዩ። ሆሳዕና ኣብ ኣርያም።” እናበሉ’ውን እቶም ሕዝቢ ብኽብሪ ተቐበሉዎ። እታ ዓባይ ከተማ ኢየሩሳሌም ከኣ “መን እዩ እዚ፥” ብምባል ተናወጸት። እቶም ሕዝቢ ‘እዚ ኣብ ናዝሬት ናይ ገሊላ ዝዓበየ ጐይታ ኢየሱስ እዩ።” በሉ።
ከምዚ’ሉ እውን ጐይታናን መድኃኒናን ኢየሱስ ክርስቶስ ኣብ ቤተ መቕደስ ኣትዩ ነቶም ኣብኡ ዝሸጡን ዚሻየጡን ዝነበሩ ዅሎም ሰጐጎም። ናውቲ መሸጣ’ውን ገላበጠ። ‘ቤተይ ቤት ጸሎት እዩ’ ብምባል ንቤቱ ምስ ኣጽረያ ድማ ነቶም ኣብ ቤተ መቕደስ ዝነበሩ ዕውራትን ሓንካሳትን ግና ኣሕወየ። ሕፃናት ኢየሩሳሌም ከኣ “ሆሳዕና ንወዲ ዳዊት፡” እናበሉ ዓው ኢሎም ዘመሩ። ልቦናኦም ዝተደፍነ ዓበይቲ ካህናትን መምህራን ሕግን ግና፡ ነቲ ዅነታት ምጽዋሩ ሰኣኑ። “እዚ ዝብልዎ ዘለዉስ ትሰምዕዶ ኣሎኻ፥” ኢሎም’ውን ሓተትዎ። ጐይታና ድማ “እወ፡ እቲ ካብ ቈልዑትን ሕፃናትን ምስጋና ኣዳሎኻ ዝብል ጽሑፍዶ ኣየንበብኩምን ኢኹም፥” ኢሉ ኃዲጉዎም ናብ ቢታንያ ኸደ። (ማቴ 21፡1-17)
እምበኣርከስ ንሕና’ውን ሕዝበ ክርስቲያን! ከም’ዞም ናይ ኢየሩሳሌም ሕፃናት፡ ዅሉ ጊዜ ሆሳዕና! እናበልና ንጐይታናን መድኃኒናን ኢየሱስ ክርስቶስ ንምምስጋን ዝተዳሎና ኽንከውን’ያ፡ ኣዴና ቕድስት ቤተ ክርስቲያን ትምህረና።
ወስብሐተ ለእግዚአብሔር ወለወላዲቱ ድንግል ወለመስቀሉ ክቡር!